**Թոլեդոյի ուղեցուցային սկզբունքները հանրային դպրոցներում կրոնների և հավատքների ուսուցման վերաբերյալ**

Նյութը պատրաստել են ԺՀՄԻԳ խորհրդատվական խորհրդի` կրոնի կամ հավատքի ազատությունների գծով մասնագետները

Թոլեդոյի կարևորությունը

ԵԱՀԿ նախագահությունը ստանձնած` Իսպանիայի ղեկավարության ժամանակ առաջին անգամ նախաձեռնվեց կրոնների ուսուցանման մասին ուղեցուցային սկզբունքների մշակումը: Համաձայնության եկան այն գաղափարի շուրջ, որ խորհրդանշական կլինի այդ սկզբունքները մշակվեն հարուստ պատմական անցյալ ունեցող Իսպանիայի Թոլեդո քաղաքում: Այդ պատճառով էլ ԵԱՀԿ ԺՀՄԻԳ կրոնի կամ հավատքի ազատության խորհրդատվական խորհուրդը Թոլեդո քաղաքում 2007թ. մարտին հանդիպումներ ունեցավ մի շարք առաջատար մասնագետների հետ `ծրագրի աշխատանքներն սկսելու նպատակով:

Թոլեդո քաղաքի հիմնական խորհրդանշաններից մեկը 13-րդ դարի Սան Ռոման եկեղեցին է, որ վեր է խոյանում ամենաբարձր բլրի վրա: Ժամանակին այստեղ է տարածվել քրիստոնյա Իսպանիայի մայրաքաղաքը: Սան Ռոմանից ոչ հեռու գտնվում է 13-րդ դարի մեկ այլ շինություն` գոթական ոճով կառուցված Մայր եկեղեցին, որն Իսպանիայի կաթոլիկ եկեղեցու գլխավոր եկեղեցին է: Սկսած 193թ., երբ հռոմեացիները նվաճեցին Թոլեդոն, նրանք Սան Ռոմանի վայրում կառուցեցին կրոնական շինություն: Եկեղեցի հաճախող` 21-րդ դարի այցելուները հենց առաջին հայացքից անսպասելիորեն տեսնում են իսլամական ճարտարապետությանը բնորոշ կամարներ: Այս պայտաձև կամարներն իրենց գույներով նման են 8-րդ դարում իսպանական Կորդոբայում կառուցված իսլամական մզկիթին և շատ այլ իսլամական շինությունների:

Սակայն յուրաքանչյուր հետազոտող կարող է հարցնել, թե ինչի համար են «իսլամական կամարները» միջնադարյան կաթոլիկ եկեղեցում: Բանն այն է, որ մինչև Սան Ռոման եկեղեցու վերակառուցումը , որպես կաթոլիկ եկեղեցի, այդ վայրում եղել է իսլամական մզկիթ, որն իր պայտաձև կամարներով կառուցվել է Թոլեդոյում մուսուլմանների տիրապետության ժամանակ: Մինչև մզկիթ լինելը, Սան Ռոմանը եղել է կաթոլիկ եկեղեցի` ունենալով միևնույն պայտաձև կամարները: Բայց նույնիսկ այստեղ մենք տեղյակ չենք պատմության նախընթաց փուլին. 7-րդ դարում` մինչև Սան Ռոմանի կաթոլիկ եկեղեցի դառնալը, այն վեստգոթական եկեղեցի է եղել: 5-րդ դարում, երբ վեստգոթերը նվաճեցին Իսպանիան և կառուցեցին Սան Ռոման եկեղեցին, նրանք կաթոլիկներ չէին, այլ արիոսականներ, որոնք, իբրև հերետիկոսներ, դատապարտվել էին Հռոմի կողմից: Այսպիսով, պայտաձև կամարները, որոնք տեսնում ենք այսօր, չեն սկզբնավորվել 13-րդ դարում կաթոլիկական Իսպանիայում կամ էլ մուսուլմանական մզկիթում կամ կաթոլիկ եկեղեցում: Դրանք վեստգոթերի` «բարբարոս ցեղերի» ճարտարապետական նորարարություններն էին, որոնք հարավային Ֆրանսիան ու Իսպանիան նվաճելուց առաջ 410թ. նվաճեցին Հռոմը: Հարկ է նշել, որ վեստգոթերը անասնապահությամբ զբաղվող ցեղեր էին և ապրում էին Դանուբ գետի ավազանում` ժամանակակից Ռումինիայի տարածքում: Նրանց նախնիները Սկանդինավյան երկրներում բնակվող գոթական ցեղերից էին: 21-րդ դարում Թոլեդոյի վերաբերյալ հնագիտական գիտելիքները ԵԱՀԿ անդամ պետություններին բերեցին այս պատմական քաղաք: Սան Ռոման եկեղեցու կամարները վկայում են քաղաքակրթական տարբեր շերտերի առկայության մասին, որն է՛լ ավելի է կարևորում կրոնի ուսուցումը: Դրանք մեզ հիշեցնում են, որ մեր ներկան ոչ թե մեկ, այլ մեր բոլորի պատմությունների վկայությունն է: Ահա թե ինչու հենց Թոլեդոյում որոշվեց մշակել կրոնի ուսուցանման ուղեցուցային սկզբունքները:

Քաղաքակրթությունների միաձուլումը

Թոլեդոյի պարագայում առավել կարևոր է հասկանալ քաղաքակրթությունների միաձուլման, քան թե դրանց բախման փաստը: Թոլեդոյի Սան Ռեմո եկեղեցու նման ողջ Եվրոպայի տարածքում եղել են քաղաքակրթական տարբեր շերտեր, որոնք փոխադարձաբար շփման մեջ են եղել: Ժամանակակից Եվրոպան արդյունքն է մոտավորապես 25 դար տևած մարդկային տարբեր հոսանքների արտագաղթման ու ներգաղթման, կրոնական ու մշակութային տարբեր խմբերի փոխազդեցության, որոնք փոխադարձաբար վերցրել, պատճենել, փոխակերպել, փոխանցել ու յուրացրել են տարբեր արժեքներ:

Թոլեդոն մեզ ոչ միայն տեսողական հիշեցումներ է տալիս տարբեր քաղաքակրթությունների, այլև դրանց մրցակցության, ծանր պայմաններում գոյատևման, համատեղ բարգավաճման ու համատեղ տառապանքի, ինչպես նաև հանդուրժողականության ու անհանդուրժողականության ուսանելի օրինակների վերաբերյալ:

8-րդ դարասկզբին Իսպանիայի վեսգոթ կառավարիչների ավանդական անհամերաշխությունը հասավ այն աստիճանի, որ դրա հետևանքով փոխվեց Իսպանիայի պատմության հետագա ողջ ընթացքը: 711թ. Թանգիերի արաբ մուսուլման կառավարիչ Թարիք իբն Զիադը, որն ուղարկվել էր իր առաջնորդ Մուսա իբն Նուսայրի կողմից, անցավ նեղուցը և հիմնվեց Ջիբլարթարում: Փաստացիորեն, Ջիբլարթարն անվանվեց Թարիքի անունով: Արաբական տերմին §ջաբալ Թարիքը¦ (Թարիքի լեռ) ժամանակի ընթացքում վերածվեց Ջիբլարթարի: Թարիքը շարժվեց դեպի Իսպանիայի խորքերը և նույն թվականին նվաճեց Թոլեդոն: Հետագա 780 տարիների ընթացքում մուսուլմաններն Իսպանիայում թողեցին այնպիսի ժառանգություն, որը զգալի ազդեցություն ունեցավ իսպանական արվեստի, երաժշտության, ճարտարապետության, լեզվի, խոհանոցի, ինչպես նաև կրոնական գրվածքների ու Հին Հունաստանից դասական տեքստերը Եվրոպա տեղափոխելու գործում: «Ալ-անդալուս» անվանված մշակութային ժառանգությունը տպավորիչ էր իր մասշտաբով և գեղեցկությամբ` մատնանշելով այն կարևոր կամրջի դերը, որ Իսպանիան խաղաց արևելյան և արևմտյան քաղաքակրթությունների միջև:

Միջնադարում Իսպանիայի քաղաքական իրավիճակը բարդ էր ու անկայուն, քանի որ մուսուլմանների տարբեր միավորումներ կարող էին ժամանակ առ ժամանակ պատերազմել քրիստոնյաների և միմյանց դեմ: Իսլամական ճարտարապետության որոշ նշանավոր հուշարձաններ կործանվեցին մուսուլմանների կողմից: Երբեմն մուսուլմաններն ու քրիստոնյաները միավորումներ էին կազմում` այլ քրիստոնյաների ու մուսուլմանների միավորումների դեմ պայքարելու համար: Բայց այդ դաժան ժամանակներում, որոնք միջնադարյան Իսպանիայում հայտնի են որպես «ոսկեդար», կրոնական հանդուրժողականություն որդեգրվեց կառավարիչների կողմից, և մարդիկ կամաց-կամաց սկսեցին հարգանք տածել միմյանց նկատմամբ:

Հատկապես իսպանական երկու քաղաքներ դարձան այդ ժամանակահատվածի վկան: Մեկը Կորդոբան էր (10-ից մինչև 11-րդ դարակեսը), երբ քաղաքը գտնվում էր Ումմայադների խալիֆաթի լուսավորյալ մուսուլմանական կառավարման ներքո, որտեղ մուսուլման, հրեա, քրիստոնյա գիտնականները և արվեստագետները ներգրավված էին հետազոտությունների և այլ գործունեության մեջ մինչև խալիֆայության անկումը և հյուսիսային Աֆրիկայից անհանդուրժող կրոնական նվաճողների ժամանումը, որոնցից էին Բերբեր Ալմորավիդները (11-րդ դար) և Ալմոհադները (12-րդ դար): Մյուս քաղաքը Թոլեդոն էր, որը 12-14-րդ դարերում գտնվում էր գլխավորապես քրիստոնյաների տիրապետության ներքո: Հենց այս շրջանում էր, որ Սան Ռեմո եկեղեցին վերակառուցվեց, և սկսվեց Թոլեդոյի մայր տաճարի կառուցումը: 13-րդ դարում Ալֆոնսո X-ի (Իմաստունի) պալատական մտավորականները սկսեցին հավաքել բանավոր պատմություններ, համակարգեցին քերականությունը և հիմք դրեցին ժամանակակից կաստիլիական իսպաներեն լեզվին: Սակայն ստեղծվեցին ոչ միայն այս ճարտարապետական ու գրավոր քրիստոնեական հուշարձանները: Սանտա Մարիա լա Բլանկայի և Էլ Տրանզիտոյի գեղեցիկ սինագոգները վկայում են աճող և բարգավաճող հրեական համայնքի մասին, որն ապրում էր մուսուլման և քրիստոնյա մեծամասնության կողքին: Եվ մշակութային փոխանակման տեսանկյունից Թոլեդոյի մտավորականությունը կարևոր դեր խաղաց միջնադարյան Եվրոպայում գիտական արժեքների փոխանցման գործում, որոնցից էին Արիստոտելի, Գալլենի, Հիպոկրատի, ինչպես նաև Ավիցենայի և Ավերոյսի աշխատությունները:

Սակայն ոսկեդարն ավարտվեց: 1492թ., երբ Իսպանիայի վերանվաճումը քրիստոնյաների կողմից ավարտվել էր, նոր ձևավորվող և հզոր քրիստոնեական իսպանական պետությունը այդ տարածքում պարտադրեց միասնական կրոնական համակարգ` նմանակելով եվրոպական մայրցամաքի այլ մասերում տեղի ունեցող նմանատիպ իրադարձությունները: Մուսուլմանները և հրեաները ստիպված էին կա՛մ հեռանալ, կա՛մ կրոնափոխ լինել, իսկ ավելի ուշ հալածանքների ենթարկվեցին նաև բողոքականները: Երկիրը, որ համարվում էր հանդուրժողականության կենտրոն, դարձավ կրոնականորեն անհանդուրժող, ինչպես եվրոպական այլ երկրներ: Այդ օրերից բավական երկար ժամանակ է անցել, սակայն դրանք հիշվում են այն իմաստով, որ հանդուրժողականության ոգին կարող է կորսվել, եթե մի պահ ուշադրությունը շեղվի դրանից: Իր հարուստ պատմության ընթացքում Թոլեդոն մնում է որպես կրոնական հանդուրժողականության կենտրոն , և միևնույն ժամանակ այն հիշեցնում է, թե ինչպես կարող է ոչնչանալ այդ հանդուրժողականությունը, եթե փոխադարձ հարգանքը և վստահությունը չեն փոխանցվում սերնդեսերունդ:

Բովանդակություն

Ծանոթագրություններ

Հապավումների ցանկ

Նախաբան

Համառոտ ներածություն

Թոլեդոյի ուղեցուցային սկզբունքների շրջանակը

Ա. Բանական բացատրություն

Բ. Նպատակը և շրջանակը

Գ.Կրոնների և հավատքների ուսուցմանն ուղղված միջազգային նախաձեռնությունները

Դ. ԺՀՄԻԳ-ը և նրա խորհրդատվական խորհրդի յուրահատուկ աջակցությունը

Մարդու իրավունքների շրջանակը և կրոնների ու հավատքների ուսուցումը

Ա. Մարդու իրավունքների շրջանակը

Բ. Կրոնների և հավատքների ուսուցման հետ կապված իրավական հարցերը

Ուսումնական ծրագրեր. մոտեցումներ և գաղափարներ

Ա. Կրթության բովանդակության սահմանումը

Բ. Ուսումնական ծրագրեր կազմելու ուղեցուցային սկզբունքները

Գ. Ուսումնական ծրագրերի տեսակները

Դ. Մանկավարժական մոտեցումներ

Ե. Կրոնների և հավատքների ուսուցման արդյունքները

Զ. Ուսումնական ծրագրերի կառուցվածքն ու մշակումը

4. Ուսուցչի կրթությունը

Ա.Միջազգային համատեքստը

Բ. Ուսուցիչների վերապատրաստման շրջանակը

Գ. Աշխատանքից առաջ և դրա ընթացքում ուսուցչի կրթությունը

Դ. Ով պետք է ուսուցանի կրոնները և հավատքները

Ե. Աշխատակազմը և դպրոցի կառավարման վերաբերյալ կրթությունը

Զ. Ուսուցչի վերապատրաստման գնահատումը և արժևորումը

Է. Համագործակցության և փոխանակման հավելյալ արժեքը

5. Կրոնների և հավատքների ուսուցման համար նախատեսված խորագրերի իրականացման գործընթացում իրավունքների հարգումը

Ա. Ընդգրկող (ինկլուզիվ) քաղաքականությունների մշակումը

Բ. Բարեխիղճ բողոքների համար խոհեմ լուծումների ընտրությունը

Գ. Պետության չեզոքությունը և հրաժարման իրավունքները

Դ. Կրոնների և հավատքների հետ կապված գործնական խնդիրների հասցեագրումը

Ե. Կրոնների և հավատքների մասին իմպլիցիտ ուսուցումը

6. Եզրակացություններ և հանձնարարականներ

Ծանոթագրություններ

Ժողովրդավարական հաստատութունների և մարդու իրավունքների գրասենյակն իր երախտագիտությունն է հայտնում բոլոր փորձագետներին Թոլեդոյի ուղեցուցային սկզբունքները կազմելիս տրված խորհուրդների և մեկնաբանությունների համար:

Թոլեդոյի ուղեցուցային սկզբունքների կազմման գործընթացի ղեկավարման համանախագահներն են`

• Prof. W. Cole Durham, Jr., Susa Young Gates University Professor of Law and Director of the International Center for Law and Religion Studies, J. Reuben Clark Law School, Brigham Young University (USA)

• Prof. Silvio Ferrari, Professor of Law and Religion, Institute of Internationaլ Law, Faculty of Law,University of Milan (Italy)

Կրոնի կամ հավատքի ազատության գծով փորձագետների խմբի խորհրդատվական խորհրդի անդամներն են`

• Dr. Jolanta Ambrosewicz-Jacobs, Head of the Research Section for Holocaust Studies, Centre for European Studies, Faculty of International and Political Studies, Jagiellonian University and Academic Advisor at the International Centre of Education about Auschwitz and the Holocaust at the StateMuseum Auschwitz-Birkenau (Poland)

• Dr. Sophie C. van Bijsterveld, Associate Professor of European and Public International Law, Faculty of Law, Department of European and International Law, Tilburg University (The Netherlands)

• Prof. Malcolm D. Evans, Head of School of Law, University of Bristol (United Kingdom)

• Mr. Jakob Finci, President of the Jewish Community of Bosnia and Herzegovina, Chairperson of Inter-religious Council (Bosnia and Herzegovina)

• Mr. Alain Garay, Lawyer at the Court of Appeal, Paris; Lecturer at the Law Faculty of Aix-Marseille III (France)

• Dr. T. Jeremy Gunn, Director of the Program on Freedom of Religion and Belief, American Civil Liberties Union (USA)

• Prof. Javier Martinez-Torron, Professor of Law, Faculty of Law, Complutense University ofMadrid (Spain)

• Rev. Dr. Rudiger Noll, Associate General Secretary, Conference of European Churches (Belgium)

• Prof. A. Emre Oktem, Assistant Professor, Faculty of Law, Galatasaray University (Turkey)

• Prof. Rafael Palomino Lozano, Professor of Law, Complutense University of Madrid (Spain)

• Prof. Roman Podoprigora, Chair, Administrative Law Department, Adilet Law School(Kazakhstan)

• Prof. Gerhard Robbers, Chair, Institute for European Constitutional Law, University of Trier(Germany)

ԺՀՄԻԳ-ի կրոնի կամ հավատքի ազատության գծով փորձագետների խմբի մասնակցող անդամներ`

• Prof. Sima Avramović, Professor of Legal History and Rhetoric, Faculty of Law, University ofBelgrade (Serbia)

• Prof. Vladimir Fedorov, Archpriest, Director of the Orthodox Research Institute of Missiology, Ecumenism and New Religious Movements; Vice-Rector of the Russian Christian Institute of Humanities (Russian Federation)

• Mr. Urban Gibson, Chairman of the OSCE-Network, Alderman in Church of Sweden Synod (Sweden)

• Prof. Dr. Eugenia Maria Relano Pastor, Associate Professor of Law and Religion, Faculty of Law, Complutense University of Madrid and Legal Advisor of the Spanish Ombudsman (Spain)

Փորձագետներ`

• Dr. Sam Cherribi, Senior Lecturer in Sociology, Emory University, Director, Emory Development Institute, former member of the Dutch Parliament (USA)

• Ms. Anastasia Crickley, Personal Representative of the OSCE Chairman in Offi ce on Combating Racism, Xenophobia and Discrimination, also focusing on Intolerance and Discrimination against Christians and Members of other Religions (Ireland)

• Prof. Krzysztof Drzewicki, Senior Legal Adviser, OSCE High Commissioner on National Minorities, Professor of Law, University of Gdansk (Poland)

• Dr. Barry van Driel, Secretary General of the International Association for Intercultural Education, International Co-ordinator of Programming for the Anne Frank House, Educational Advisor, Human Rights Museum at Villa Grimaldi, Santiago de Chile (The Netherlands)

• Dr. Jan Grosfeld, Professor, Cardinal Wyszynski University (Poland)

• Chief Rabbi Rene Gutman, Chief Rabbi of Strasbourg, Permanent Representative of the Conference of European Rabbis to the Council of Europe (France)

• Dr. Charles Haynes, Senior scholar at the Freedom Forum’s First Amendment Center and Director of the Center’s educational program in schools (USA)

• Prof. Robert Jackson, Director of the Warwick Religions and Education Research Unit, Institute of Education, University of Warwick and editor of the British Journal of Religious Education (United Kingdom)

• Prof. Recep Kaymakcan, Associate Professor of Religious Education in the Faculty of Theology at the University of Sakarya (Turkey)

• Mr. Claude Kieffer, Director of the Education Department, OSCE Mission in Bosnia and Herzegovina (France)

• Ms. Deborah Lauter, National Director of Civil Rights for the Anti-Defamation League (USA)

• Prof. Tore Lindholm, Associate Professor, Norwegian Centre for Human Rights, Faculty of Law, University of Oslo and Chair of the Oslo Coalition on Freedom of Religion or Belief (Norway)

• Dr. Saodat Olimova, Expert on Islam in Central Asia; Researcher for the Analytic Centre Sharq, Head of the Sociology Department at the Information and Analytical Centre (Tajikistan)

• Imam Dr. Abduljalil Sajid, Chairman of the Muslim Council for Religious and Racial Harmony UK; Chairman of the National Association of British Pakistanis and member of the Central Working Committee of the Muslim Council of Britain (United Kingdom)

• Dr. Ulrike Wolff -Jontofsohn, Expert for Human Rights and Intercultural Difference for the German model program «Learning and living democracy — school in the civil society”, Instructor atFreiburg University and Freiburg Teacher College (Germany)

Միջազգային կազմակերպություններ`

• ՄԱԿ-ի հատուկ զեկուցող կրոնի կամ հավատքի ազատության վերաբերյալ

• Ms. Asma Jahangir, United Nations Special Rapporteur on Freedom of Religion or Belief

• Dr. Michael Wiener, Assistant to the United Nations Special Rapporteur on Freedom of Religion or Belief, Offi ce of the High Commissioner for Human Rights, Geneva

• Եվրոպայի խորհուրդ

• Ms. Olof Olofsdottir, Head of Department of School and Out-of-School Education

Հապավումների ցանկ

AERA

Ամերիկյան կրթական հետազոտական ուսումնասիրությունների ասոցիացիա

CESCR

Տնտեսական, սոցիալական և մշակութային իրավունքների կոմիտե

CKREE

Քրիստոնեական գիտելիքի և կրոնաէթիկական կրթություն

CoE

Եվրոպայի խորհուրդ

CRC

Երեխաների իրավունքների կոնվենցիա

CSCE

Եվրոպայի անվտանգության և համագործակցության կոնֆերանս

ECHR

Մարդու իրավունքների եվրոպական կոնվենցիա

ECRI

Խտրականության և անհանդուրժողականության դեմ եվրոպական հանձնաժողով

ECtHR

Մարդու իրավունքների եվրոպական դատարան

EU

Եվրոպական միություն

EMRU

Կրթություն փոխադարձ հարգանքի և ըմբռնողության համար

EUMC

Եվրոպական միության մոնիթորինգի կենտրոն

FRA

Հիմնարար իրավունքների գործակալություն

HCNM

ԵԱՀԿ բարձրագույն հանձնակատար ազգային փոքրամասնությունների հարցերով

HRC

ՄԱԿ-ի մարդու իրավունքների կոմիտե

ICCPR

Քաղաքացիական և քաղաքական իրավունքների միջազգային պայմանագիր

ICESCR

Տնտեսական, սոցիալական և մշակութային իրավունքների միջազգային պայմանագիր

KRL

«Քրիստոնեություն, կրոն, կյանք հասկացությունների» նորվեգական հապավում

NGO

Հասարակական կազմակերպություն

OSCE

Եվրոպայի անվտանգության և համագործակցության կազմակերպություն

ODIHR

Ժողովրդավարական հաստատությունների և մարդու իրավունքների գրասենյակ

TANDIS

Հանդուրժողականության և խտրականության դեմ տեղեկատվական համակարգ

UDHR

Մարդու իրավունքների համընդհանուր հռչակագիր

UN

Միավորված ազգերի կազմակերպություն

UNESCO ՄԱԿ-ի կրթական, գիտական և մշակութային կազմակերպություն

UN GAOR ՄԱԿ-ի գլխավոր ասամբլեայի պաշտոնական գրառումներ

Նախաբան

Աշխարհում վերջին ժամանակներում տեղի ունեցած իրադարձությունները, միգրացիոն գործընթացները և կրոնների ու մշակույթների մասին սխալ տեսակետներն ընդգծում են հանդուրժողականության, անխտրական վերաբերմունքի, կրոնի և հավատքի ազատության հետ կապված հարցերի կարևորությունը Եվրոպայի անվտանգության և համագործակցության կազմակերպության (ԵԱՀԿ) համար: ԵԱՀԿ տարածաշրջանում և աշխարհի մնացած մասերում աստիճանաբար պարզ է դառնում, որ կրոնների և հավատքների մասին առավել հստակ պատկերացումներ պետք է լինեն: Չհասկացվածությունը, բացասական կարծրատիպերը և ուրիշներին պատկերող պրովոկացիոն նկարները հանգեցնում են ներհակ վերաբերմունքի և երբեմն նույնիսկ բռնությունների:

ԵԱՀԿ-ն այս խնդիրը դարձրել է իր առաջնահերթություններից մեկը: 2006թ. Անհանդուրժողականության և անխտրականության և փոխադարձ հարգանքի ու ըմբռնողության որոշման մեջ ԵԱՀԿ նախարարների խորհուրդը կոչ հղեց իր մասնակից պետություններին` «ուշադրություն դարձնել անհանդուրժողականության և խտրականության պատճառներին` տեղական կրթական քաղաքականությունների և ռազմավարությունների զարգացման միջոցով» և ավելացնել տեղեկատվական հնարավորությունները, որոնք «տարբեր մշակույթների, էթնիկ խմբերի, կրոնների կամ հավատքների միջև փոխըմբռնման և հարգանքի խթան կհանդիսանան» և կնպաստեն «անհանդուրժողականությունը և խտրականությունը կանխելուն, ներառյալ` քրիստոնյաների, հրեաների, մուսուլմանների և այլ կրոնների անդամների դեմ»

[1]:

Կարևոր է, որ երիտասարդները ճիշտ պատկերացում ունենան ժամանակակից աշխարհում կրոնների խաղացած դերի մասին: Նման կրթության անհրաժեշտությունը շարունակելու է աճել, քանի որ տարբեր մշակույթներ և ինքնություններ փոխադարձաբար շփման մեջ են միմյանց հետ ճանապարհորդությունների, առևտրի, լրատվամիջոցների կամ միգրացիայի միջոցով: Չնայած կրոնների մասին լավ պատկերացումներն ինքնաբերաբար չեն հանգեցնելու առավել մեծ հանդուրժողականության ու հարգանքի, քանի որ անտարբերությունն է՛լ ավելի է աճում անհասկացողության, կարծրատիպերի և կոնֆլիկտների պատճառով:

Այս խնդիրը լուծելու համար ԵԱՀԿ ժողովրդավարական հաստատությունների և մարդու իրավունքների գրասենյակը (ԺՀՄԻԳ) գումարել է կրոնի կամ հավատքի ազատության փորձագետների խմբի խորհրդատվական ժողով ԵԱՀԿ տարածաշրջանի այլ առաջատար փորձագետների և գիտնականների մասնակցությամբ, որոնք էլ մշակեցին հանրային դպրոցներում կրոնների և հավատքի ուսուցման վերաբերյալ Թոլեդոյի ուղեցուցային սկզբունքները:

Ուղեցուցային սկզբունքները գործնական քայլեր են նախատեսում կրոնների և հավատքների ուսուցման վերաբերյալ ուսումնական ծրագրերի պատրաստման գործում, ինչպես նաև պարունակում են ուսուցանման ծրագրերի մշակման ժամանակ արդարության պահպանման ընթացակարգեր և դրանց իրականացման վերաբերյալ չափորոշիչներ: Այդ սկզբունքները չեն նախատեսում կրոնների և հավատքների վերաբերյալ ուսումնական ծրագրեր, ո՛չ էլ խթանում են որևէ մասնավոր մոտեցում կրոնների և հավատքների ուսուցման վերաբերյալ: Նրանք ներառում են ընթացակարգեր և գործնական քայլեր այն անձանց համար, ովքեր պետք է պատրաստեն ուսուցման նման ծրագրեր, և նախատեսում են որոշակի մոտեցում տարբեր կրոնների պատկանող աշակերտների նկատմամբ, ովքեր պետք է նման ուսումնառություն ստանան: Ուղեցուցային սկզբունքները չեն նախատեսում ավելացնել նոր հրամայականներ երկար ժամանակ արդեն գոյություն ունեցող ԵԱՀԿ սկզբունքներին ու պարտավորություններին, որոնք վերաբերում են կրոնի կամ հավատքի ազատությանը, հանդուրժողականությանը և կրթությանը: Նրանց նպատակն է լավ պրակտիկաների օրինակներ առաջարկել և այդ սկզբունքները վերածելու կոնկրետ գործողությունների :

Ուղեցուցային սկզբունքները նախատեսված են ոչ միայն կրթական գործով զբաղվողների, այլև օրենսդրական մարմիններում աշխատողների, ուսուցիչների և կրթության նախարարությունների պաշտոնյաների , մասնավոր և կրոնական դպրոցների վարչակազմի և ուսուցիչների համար` երաշխավորելով տարբեր կրոնների և հավատքների արդար և հավասարակշիռ ուսուցման իրականացումը:

Կցանկանայի իմ երախտագիտությունը հայտնել կրոնի կամ հավատքի ազատության խորհրդատվական խորհրդին և բազմաթիվ այլ փորձագետների, որոնք իրենց հարուստ կենսափորձով նպաստեցին այս ուղեցուցային սկզբունքների մշակմանը: Իմ շնորհակալությունն եմ հայտնում տիկին Ասմա Ջահանգիրին` ՄԱԿ-ի կրոնի կամ հավատքի ազատության հարցերով հատուկ հանձնակատարին և նրա գրասենյակին, ԵԱՀԿ իսպանական նախագահությանը` ուղեցուցային սկզբունքների մշակմանը քաղաքական և ֆինանսական աջակցություն ցուցաբերելու համար: Կցանկանայի ընդգծել այլ միջազգային և հասարակական կազմակերպությունների կարևոր դերը, որոնք ոչ միայն ոգեշնչող, այլև գործնական դեր խաղացին այս սկզբունքների մշակման գործում: Խրախուսում եմ բոլոր մասնակից պետություններին հնարավորին չափ տարածել այս փաստաթուղթը, որպեսզի ԵԱՀԿ տարածաշրջանի բոլոր շահառու կողմերը խթանեն առավել խորքային ըմբռնողությունը կրոնների և հավատքների վերաբերյալ:

Դեսպան Քրիստիան Շտրոհալ

ԺՀՄԻԳ տնօրեն

Համառոտ ներածություն

Նախաբան

ԵԱՀԿ-ի կոնֆլիկտների կանխարգելման և փոխադարձ հարգանքի ու ըմբռնողության մշակույթ սերմանելու պարտավորությանն ու դերակատարմանը համահունչ ԺՀՄԻԳ կրոնի կամ հավատքի ազատության փորձագետների խմբի խորհրդատվական խորհուրդը[2] այլ փորձագետների և գիտնականների հետ հանդիպեց Իսպանիայի Թոլեդո քաղաքում 2007թ. մարտին` ԵԱՀԿ տարածաշրջանի 56 պետությունների հանրային դպրոցներում կրոնների կամ հավատքների ուսուցման մոտեցումները քննարկելու համար: Փորձագետները տարբեր շերտեր են ներկայացնում ու ներառում են առաջատար գիտնականների, քաղաքական գործիչների, կրթական գործով զբաղվողների, իրավաբանների և միջկառավարական ու հասարակական կազմակերպությունների ներկայացուցիչների: Թոլեդոյի հանդիպումով սկսվեց մի ինտենսիվ գործընթաց, որին հաջորդեցին հանդիպումները Բուխարեստում և Վիեննայում, ինչպես նաև սկսվեց ինտենսիվ համագործակցություն խորհրդատվական խորհրդի անդամների, մեծ խմբի և այլ փորձագետների միջև, որի արդյունքը եղան հանրային դպրոցներում կրոնների և հավատքի ուսուցման վերաբերյալ Թոլեդոյի ուղեցուցային սկզբունքները:

Նպատակը

Թոլեդոյի ուղեցուցային սկզբունքների նպատակը աշխարհի աճող կրոնական բազմազանության և հասարակական վայրերում կրոնի աճող ներկայության ըմբռնողության խթանումն է: Դրա բանական հիմնավորման հիմքը համարվում են երկու հիմնական սկզբունքներ. առաջինը յուրաքանչյուրի` կրոն և հավատք ազատ դավանելու իրավունքն է, երկրորդը` կրոնների և հավատքների ուսուցումը կարող է նվազեցնել վնասակար տարըմբռնողությունները և կարծրատիպերը:

Թոլեդոյի ուղեցուցային սկզբունքների նպատակը ԵԱՀԿ մասնակից երկրներին ընդառաջելն է, եթե նրանք կրոնական ազատություն խրախուսելու նպատակով ցանկանում են հանրային դպրոցում ուսուցանել կրոնների և հավատքների մասին: Սկզբունքները բացառապես կենտրոնանում են կրթական մոտեցումների վրա, որոնք ապահովում են տարբեր կրոնների և հավատքների մասին ուսուցումը, որը տարբերվում է առանձին կրոնի կամ հավատքի ուսուցման մոտեցումներից: Դրանք նաև նպատակ ունեն առաջարկել այնպիսի չափորոշիչներ, որոնք պետք է հաշվի առնվեն այնտեղ և այն ժամանակ, երբ ուսուցանվում են կրոններ և հավատքներ:

Ամփոփում

Կրոնների և հավատքների ուսուցման` Թոլեդոյի ուղեցուցային սկզբունքները բաժանվում են հինգ մասի:

Առաջին մասը նշում է Թոլեդոյի ուղեցուցային սկզբունքների բանական հիմնավորումը, նպատակը և շրջանակը, ինչպես նաև կրոնների ու հավատքների ուսուցմանն առնչվող միջկառավարական կազմակերպությունների նախաձեռնությունների հանրագումարը: Այստեղ ներկայացվում է, թե որքան մեծ կարևորություն է տալիս ԵԱՀԿ-ն կրոնի կամ հավատքի ազատության հարցին, ինչպես նաև ԵԱՀԿ-ի կողմից գործածվող ինստիտուցիոնալ միջոցներին, որոնց թվում են նաև ազգային փոքրամասնությունների գծով բարձրագույն հանձնակատարը և կրոնի կամ հավատքի ազատության գծով փորձագետների` ԺՀՄԻԳ խորհրդատվական խորհուրդը: Այս մասում նաև մատնանշվում է ԺՀՄԻԳ-ի և նրա խորհրդատվական խորհրդի յուրահատուկ աջակցությունը կրոնների և հավատքների ուսուցման վերլուծության գործին, որն իրականացվում է կրոնական ազատության և մարդու իրավունքների լույսի ներքո և հիմնվում է ԵԱՀԿ պարտավորությունների և մարդու իրավունքների միջազգային ստանդարտների վրա: Սույն մասը սահմանում է նաև Թոլեդոյի սկզբունքների շրջանակը: Կրոնի ուսուցմանը վերաբերող խնդիրները բազմաթիվ են, և Խորհրդատվական խորհուրդը համոզված է, որ իր աջակցությունը արդյունավետ կլինի, եթե այն կենտրոնանա կրոնների և հավատքների ուսուցման վրա` չփորձելով անդրադառնալ ԵԱՀԿ տարածաշրջանում կրոնին, հավատքին և կրթությանը վերաբերող հարցերի լայն շրջանակին:

Երկրորդ մասը քննարկում է մարդու իրավունքները և իրավական հարցերը, որոնք վերաբերում են կրոնների և հավատքների ուսուցման նպատակով ուսուցիչների վերապատրաստմանը և ուսումնական ծրագրերի մշակմանն ու զարգացմանը` երաշխավորելով այս գործընթացում ներառված բոլոր անձանց մտքի, խղճի և կրոնի ազատությունները պատշաճորեն հաշվի առնելը: Այս կապակցությամբ ուսումնասիրության են ենթարկվում ծնողների, երեխայի և ուսուցչի, ինչպես նաև փոքրամասնությունների, կրոնական համայնքների իրավունքները և հասարակական շահը:

Երրորդ մասը մատնանշում է կրոնների և հավատքների ուսուցման ուսումնական ծրագրերի պատրաստման ընթացքում կիրառվող մոտեցումներն ու գաղափարները: Այստեղ քննարկվում է այն հարցը, որ ուսումնական ծրագրերը պետք է հարգեն մի քանի սկզբունքներ. կիրառել ճանաչված պրոֆեսիոնալ չափանիշները, չլինել փակ և հատուկ ուշադրություն դարձնել կրոնական ու հավատքային հարցերին վերաբերող պատմական ու ժամանակակից զարգացումներին, ուշադիր լինել իրականության տարբեր մեկնաբանությունների նկատմամբ, պատասխանատու լինել դպրոցներում և համայնքներում առկա կրոնական ու աշխարհիկ բազմազանության տարբեր դրսևորումների նկատմամբ: Կրոնների և հավատքների ուսուցմանը վերաբերող տարբեր տեսակի ուսումնական ծրագրերն ու մոտեցումները ևս ներկայացված են (ներառյալ` առարկայակենտրոն, ինտեգրացված և միջդիսցիպլինար), ինչպես նաև ներկայացված են մանկավարժական տարբեր մոտեցումները (ուսուցչակենտրոն և ուսանողակենտրոն): Կրոնների և հավատքների ուսուցման հետ կապված գիտելիքների ամփոփ բնութագիրը, ինչպես նաև ուսումնական ծրագրերի մշակման համար անհրաժեշտ կառուցվածքներն ու գործընթացները ևս ներառված են սույն մասում:

Չորրորդ մասը քննում և ընդգծում է ուսուցչի կրթական աստիճանի կարևորությունը կրոնների և հավատքների ուսուցման ժամանակ, քանի որ ուսումնական ծրագրերում մեծ տեղ է հատկացվում ուսուցչի գիտելիքներին, վերաբերմունքին և իրավասություններին: Այս մասում քննարկվում են ուսուցչի վերապատրաստման տեսակետները, ներառյալ` մինչաշխատանքային և աշխատանքի ժամանակ ստացած կրթությունը, և ներկայացվում է կրոնների կամ հավատքների ուսուցմանն անհրաժեշտ ունակությունների և գիտելիքների ընդհանուր բնութագիրը: Նշվում է նաև ուսուցչի կողմից դասընթացի անցկացումը գնահատելու և արժևորելու կարևորությունը:

Հինգերորդ մասը քննարկում է կրոնների և հավատքների ուսուցման ժամանակ մարդու իրավունքների ընդհանուր շրջանակի գործնական իրագործումը և կենտրոնանում է մի շարք իրավական հարցերի վրա, որոնք կարող են ի հայտ գալ կրոնների և հավատքների ուսուցման ծրագրերի իրականացման ժամանակ, երբ դրանք արդեն մշակված կլինեն: Քննարկվող հիմնահարցերը ներառում են իրականացման բաց քաղաքականությունների մշակումը, արդարացի բողոքների խոհեմ ընթացքի ապահովումը, պետության չեզոքությունը և ընտրության իրավունքները, ինչպես նաև կրոններին և հավատքներին վերաբերող գործնական և պոտենցիալ խնդիրների ուղղորդումը:

Եզրակացություններ և հանձնարարականներ

Կրոնների և հավատքների ուսուցումն իրականացնելիս պետք է հաշվի առնել տարբեր ազգային և տեղական դպրոցական համակարգերի և ավանդույթների առկայությունը: Թոլեդոյի ուղեցուցային սկզբունքները հիմնված են ստորև ներկայացվող ընդհանուր եզրակացությունների վրա, որոնք կոնսենսուսով համաձայնեցված են իրավաբանների և կրթական գործի մասնագետների հետ, և որոնք ԵԱՀԿ բոլոր անդամ պետությունները պետք է հաշվի առնեն կրոնների և հավատքների ուսուցումը կազմակերպելիս:

Եզրակացություններ

Կրոնների և հավատքների մասին գիտելիքները կարող են հանգեցնել յուրաքանչյուրի` կրոն կամ հավատք ազատ դավանելու իրավունքի նկատմամբ հարգանքի կարևորության ընդգծման, ամրապնդել ժողովրդավարական-քաղաքացիական արժեքները, խթանել հասարակական բազմազանության ընկալումները և միևնույն ժամանակ ամրապնդել հասարակական միասնությունը:

Կրոնների և հավատքների մասին գիտելիքները արժեքավոր նշանակություն ունեն կոնֆլիկտների նվազեցման գործում, որոնք առաջ են գալիս այլոց հավատքի ընկալման և նրանց իրավունքների նկատմամբ բացակայությունից:

Կրոնների և հավատքների մասին գիտելիքները որակյալ կրթության բաղկացուցիչ մասն են: Կարևոր է գիտելիքներ ունենալ պատմության, գրականության և արվեստի վերաբերյալ, որոնք նպաստում են մարդու մտահորիզոնի ընդլայնմանը և ներկայի ու անցյալի հոլովույթները հասկանալուն:

Կրոնների և հավատքների ուսուցանումն առավել արդյունավետ է, երբ այն զուգադրվում է այլոց իրավունքները հարգելու հետ, նույնիսկ այն դեպքում, երբ անհամաձայնություն գոյություն ունի կրոնների և հավատքների առնչությամբ: Կրոնի կամ հավատքի ազատ դավանելու իրավունքը համընդհանուր իրավունք է և ներառում է այլոց իրավունքները պաշտպանելու պարտավորություն, ներառյալ` բոլոր մարդկանց արժանապատվության նկատմամբ հարգանքը:

Անհատի անձնական կրոնական (կամ անկրոն) հավատքը բավարար հիմք չէ այդ անձին թույլ չտալ ուսուցչությամբ զբաղվել կրոնների կամ հավատքների վերաբերյալ: Այս կապակցությամբ հիմնական չափանիշները պետք է լինեն մասնագիտական որակները, ինչպես նաև մարդու իրավունքների նկատմամբ պարտավորությունները կամ հիմնական վերաբերմունքը և հավատքի ու կրոնի ազատության նկատմամբ մասնավոր մոտեցումները:

Տարբեր կրոնական մոտեցումների առնչությամբ կրթական քաղաքականությունների խոհեմ ադապտացումը կարող է թույլատրելի լինել կրոնի կամ հավատքի ազատության իրավունքների խախտումներից խուսափելու նպատակով: Եթե դա օրենքի ուղիղ պահանջ չէ, ապա նման ադապտացիան կամ ճկունությունը կարող է նպաստել հանդուրժողականության մթնոլորտ և փոխադարձ հարգանք ձևավորելուն:

Եթե կրոնների կամ հավատքների ուսուցման պարտադիր դասընթացները չեզոք են ու օբյեկտիվ, ապա կարելի է մասնակցել դրանց, եթե չեն խախտում կրոնի և հավատքի ազատությունը (չնայած պետություններն ազատ են այս հարցերում թույլ տալ մասնակի կամ ընդհանուր ընտրության իրավունք):

Հանձնարարականներ

Հանձնարարվում է, որ ԵԱՀԿ անդամ պետությունները`

Տարածեն Թոլեդոյի ուղեցուցային սկզբունքները ուսուցիչների, դպրոցի կառավարման անձնակազմի, աշակերտական ասոցիացիաների, ծնողական կազմակերպությունների, կրթական քաղաքականություն մշակողների և նրանց շրջանում, ովքեր կհետաքրքրվեն կրոնների և հավատքների ուսուցման գործով և օգտագործեն այս սկզբունքները, երբ նման ուսուցում նախատեսվի կամ իրականացվի:

Այս ծրագրերի մշակման և իրականացման ժամանակ կիրառեն միջազգային կազմակերպությունների համապատասխան չափորոշիչները և հանձնարարությունները, ներառյալ` ԵԱՀԿ պարտավորությունները, ինչպես նաև Եվրոպայի խորհրդի խորհրդարանական վեհաժողովի` ժողովրդավարական հասարակարգում կրոնական հանդուրժողականության հանձնարարությունները 1202 /1993/, կրոնի և ժողովրդավարության վերաբերյալ հանձնարարությունները 1396 /1999/ և կրթության ու կրոնի վերաբերյալ հանձնարարությունները 1720 /2005/:

Գնահատեն հանրային դպրոցներում գործող` կրոնների և հավատքների ուսուցմանն ուղղված ուսումնական ծրագրերը, որոշելով` արդյո՞ք այդ ծրագրերը խթանում են հարգանքը կրոնական ազատության նկատմամբ, արդյո՞ք դրանք անկողմնակալ են, հավասարակշռված, ներառող, տարիքային համապատասխանությամբ, չպարտավորեցնող ու պրոֆեսիոնալ չափորոշիչներին համապատասխանող:

Գնահատեն կրոնների և հավատքների ուսուցման ուսումնական ծրագրերի մշակման ընթացքը` համոզվելու համար, որ այս գործընթացը համահունչ է տարբեր համայնքների կրոնական ու հավատքային կարիքներին, և բոլոր շահագրգիռ կողմերի ձայնը լսելի կլինի:

Քննեն, թե որքանով են ուսուցիչների վերապատրաստմամբ զբաղվող հաստատությունները ի վիճակի ապահովել կրոնների ու հավատքների այնպիսի պրոֆեսիոնալ ուսուցում , որ հարգվեն մարդու իրավունքները և, մասնավորապես, կրոնի կամ հավատքի ազատությունը:

Որոշեն, թե որքանով են ուսուցիչների վերապատրաստմամբ զբաղվող հաստատություններն ապահովում բավարար գիտելիքներ մարդու իրավունքների հիմնահարցերի, կրոնական բազմազանության և հասարակության մեջ առկա ոչ կրոնական հայացքների ընկալման, ուսուցման տարբեր մեթոդաբանությունների (հատուկ ուշադրություն դարձնելով նրանց, որոնք հիմնված են միջմշակութային մոտեցումների վրա) և այն կարևորագույն մոտեցումների վերաբերյալ, որոնցով կրոններն ու հավատքները պետք է ուսուցանվեն անկողմնակալ, պրոֆեսիոնալ և հարգալից եղանակով:

Դյուրացնեն կրոնների և հավատքների ուսուցման դասագրքերի հրատարակությամբ զբաղվող հեղինակների, խմբագիրների և հրատարակիչների աշխատանքի կազմակերպումն այնպես, որ այն համահունչ լինի Թոլեդոյի ուղեցուցային սկզբունքներին:

Օգտվեն կրոնի և հավատքի ազատության վերաբերյալ ԵԱՀԿ/ԺՀՄԻԳ խորհրդատվական խորհրդի փորձաքննությունից, երբ նրանք մշակում կամ իրականացնում են կրոնների և հավատքների ուսուցման ուսումնական ծրագրերը, կամ երբ նրանք հաստատում կամ գնահատում են ուսուցիչների վերապատրաստման հաստատությունները և ծրագրերը:

Հիմնվելով վերջնական եզրակացությունների և հանձնարարությունների վրա` առանձնացվել են հետևյալ հիմնական ուղեցուցային սկզբունքները և առաջարկվել են ԵԱՀԿ անդամ պետություններին իրենց դպրոցներում կրոնների և հավատքների ուսուցումը խթանելու համար:

Հիմնական ուղեցուցային սկզբունքները

ԵԱՀԿ անդամ պետությունների հանրային դպրոցներում կրոնների և հավատքների ուսուցման ընթացքում պետք է հաշվի առնվեն հետևյալ ուղեցուցային սկզբունքները.

Կրոնների և հավատքների ուսուցումը պետք է կատարվի ազնիվ, ճշգրիտ և հիմնված լինի որակյալ կրթության վրա: Ուսանողները պետք է սովորեն կրոնների և հավատքների մասին այնպիսի միջավայրում, որտեղ հարգվում են մարդու իրավունքները, հիմնարար ազատությունները և քաղաքացիական արժեքները:

Կրոններ և հավատքներ ուսուցանողները պետք է հարգեն կրոնական ազատությունները, որոնք դպրոցական հանրույթի անդամների մեջ փոխադարձ հարգանքի ու փոխըմբռնման տեսանկյունից ամրապնդում են այլոց իրավունքների պաշտպանությունը:

Կրոնների և հավատքների ուսուցումը դպրոցների հիմնական պատասխանատվությունն է, սակայն այն մեթոդը, որով այս ուսուցումը տեղի է ունենում, չպետք է անտեսի կամ արհամարհի ընտանիքների և կրոնական կամ հավատքային կազմակերպությունների դերը հետագա սերունդներին արժեհամակարգերը փոխանցելու գործում:

Պետք է ջանքեր գործադրվեն տարբեր մակարդակներում խորհրդատվական մարմիններ ձևավորելու համար, որի ժամանակ պետք է ներառվեն տարբեր շահագրգիռ կողմեր` ուսումնական ծրագրերի պատրաստման և իրականացման ու ուսուցիչների վերապատրաստման նպատակով:

Եթե կրոնների և հավատքների ուսուցմանն ուղղված պարտադիր ծրագրերը բավարար չափով օբյեկտիվ չեն, ապա ջանքեր պետք է գործադրվեն դրանք վերանայելու և առավել հավասարակշռված ու անկողմնակալ դարձնելու համար: Բայց եթե դա հնարավոր չէ կամ չի կարող անմիջապես իրականացվել, ապա հրաժարման իրավունքի ճանաչումը կարող է բավարար լուծում համարվել ծնողների և աշակերտների համար, պայմանով, որ այդ հրաժարումը կառուցված է զգայական և ոչ խտրական եղանակով:

Կրոններ և հավատքներ ուսուցանողները պետք է համապատասխան կրթություն ունենան` ազնիվ և հավասարակշռված ուսուցանելու համար: Ուսուցիչները ոչ միայն առարկայից պետք է ունենան գիտելիքներ, այլև կարողանան շփվել ուսանողների հետ և օգնեն նրանց հարգալից վերաբերվել միմյանց :

Կրոնների և հավատքների ուսուցման համար անհրաժեշտ ուսումնական ծրագրերը, դասագրքերը և կրթական ծրագրերը պատրաստելիս կրոնական և ոչ կրոնական տեսակետները պետք է այնպես հաշվի առնվեն, որ դրանք լինեն ոչ խտրական, ազնիվ և հարգալից: Պետք է խուսափել ոչ ճշգրիտ կամ վնասակար նյութերից, հատկապես երբ դրանք խրախուսում են բացասական կարծրատիպեր:

Ուսումնական ծրագրերը պետք է մշակվեն ընդունված պրոֆեսիոնալ չափորոշիչներին համահունչ, որպեսզի երաշխավորվի կրոնների և հավատքների ուսուցման հավասարակշռված մոտեցումը: Ուսումնական ծրագրերի մշակումն ու իրականացումը պետք է կատարվեն բաց ու ազնիվ ընթացակարգերի միջոցով, որոնք բոլոր հետաքրքրված կողմերին հնարավորություն կտան անելու մեկնաբանություններ ու առաջարկություններ:

Կրոնների և հավատքների ուսուցմանն անհրաժեշտ որակյալ ուսումնական ծրագրերը կարող են արդյունավետորեն նպաստել Թոլեդոյի ուղեցուցային սկզբունքների կրթական նպատակներին, եթե ուսուցիչները պրոֆեսիոնալ են վերապատրաստվել ուսումնական ծրագրերն օգտագործելու առումով և շարունակ վերապատրաստվում են խնդրո առարկա հարցի վերաբերյալ իրենց գիտելիքներն ու ունակությունները զարգացնելու նպատակով: Ուսուցիչների վերապատրաստումը պետք է կատարվի ժողովրդավարական և մարդու իրավունքների սկզբունքներին համապատասխան և ներառի հասարակության մեջ առկա մշակութային ու կրոնական բազմազանությունը:

10. Կրոնների և հավատքների ուսուցմանն անհրաժեշտ ուսումնական ծրագրերը պետք է ուշադրություն դարձնեն հիմնական պատմական ու ժամանակակից զարգացումներին, որոնք վերաբերում են կրոնին ու հավատքին և արտացոլում են գլոբալ ու տեղական խնդիրներ: Նրանք պետք է զգայուն լինեն կրոնական ու աշխարհիկ բազմազանության տարբեր տեղական դրսևորումների հանդեպ, որոնք առկա են դպրոցներում և համայնքներում: Նման վերաբերմունքը կօգնի ուշադրություն դարձնել կրթության հարցերում ուսանողներին, ծնողներին և այլ շահագրգիռ կողմերին մտահոգող հարցերին:

1. Թոլեդոյի ուղեցուցային սկզբունքների շրջանակը

Ա. Բանական բացատրություն

Կրթական գործով զբաղվողների շրջանում աճող կոնսենսուսային համաձայնություն կա, որ կրոնների ու հավատքների մասին գիտելիքները որակյալ կրթության կարևորագույն մասն են, և դրանք կարող են խթանել ժողովրդավարական, քաղաքացիական մասնակցությունը, փոխադարձ հարգանքը, նպաստել կրոնական ազատությանը և բարձրացնել հասարակական բազմազանության ընկալումը: Չնայած նրան, որ հավատքային հարցերը անձնական ընտրության որոշելիքն են, այնուամենայնիվ որևէ կրթական համակարգ չի կարող անտեսել կրոնների և հավատքների դերը պատմության և մշակույթի ընթացքում: Անտարբերությունն այս հարցում կարող է հանգեցնել անհանդուրժողականության, խտրականության և բացասական կարծրատիպերի ձևավորման: Ավելին, այն կարող է հանգեցնել աճող թշնամության, հակամարտության և բռնության: Սա կարող է վտանգել ԵԱՀԿ տարածաշրջանի անվտանգությունն ու կայունությունը, որը բավական հստակ երևում է պատմական վերջին զարգացումների լույսի ներքո:

ԵԱՀԿ-ի` հակամարտությունների կանխարգելման դերի և հանդուրժողականության մշակույթ ու փոխադարձ հարգանք սերմանելու պարտավորության հետ մեկտեղ խորհրդատվական խորհուրդը առաջարկում է կրոնների և հավատքների ուսուցմանը վերաբերող այս ուղեցուցային սկզբունքները, որոնք մշակվել են տարածաշրջանի աճող կրոնական բազմազանությունը և հանրային վայրերում կրոնի աճող ներկայությունը հասկանալուն նպաստելու նպատակով: Դրա բանական բացատրությունը հիմնված է երկու հիմնական սկզբունքների վրա. նախ, որ կրթության դրական դերն ազատորեն կրոն կամ հավատք դավանելու յուրաքանչյուրի իրավունքի նկատմամբ հարգանքի սերմանումն է, և երկրորդ, որ կրոնների և հավատքների ուսուցումը կարող է նվազեցնել վնասակար տարըմբռնումներն ու կարծրատիպերը:

Կրոնների և հավատքների վերաբերյալ որակյալ կրթությունը կարող է բաժանումներից ու կոնֆլիկտներից խուսափելու արդյունավետ միջոց լինել: Լրատվամիջոցներում և սոցիալական ցանցերում կրոնները հաճախ ընկալվում և մեկնաբանվում են այնպես, որ պատշաճորեն չի արտացոլվում դրանց բարդ, բազմազան ու դինամիկ բնույթը: Չնայած նրան, որ կրոնների ու հավատքների մասին շատ գիտելիքները ինքնաբերաբար չեն հանգեցնելու հանդուրժողականության և հարգանքի, սակայն դրանք կարող են դրական դեր խաղալ այլոց կրոնները, հավատքները և դրանց հետևորդներին ընկալելու առումով:

Կրոնների և հավատքների ուսուցումը դպրոցների կարևորագույն պարտականությունն է, որը պետք է երիտասարդ սերնդին նախապատրաստի բազմախոհ հասարակության մեջ ապրելու համար: Այնուամենայնիվ, դպրոցներում առկա ուսուցման ձևը չպետք է անտեսի ընտանիքների և կրոնական կամ հավատքային կազմակերպությունների քննադատական դերը: Ընտանիքները կրոնական կամ հավատքային համայնքների հետ պատասխանատու են ապագա սերունդների բարոյական կրթության համար: Ընտանիքները, կրոնական և հավատքային կազմակերպությունները, դպրոցները միասին աշխատելով պետք է խթանեն փոխադարձ ըմբռնողությունը այլոց իրավունքների նկատմամբ հարգանք սերմանելու միջոցով:

Կրոնների և հավատքների ուսուցման պատճառները

Կրոնների և հավատքների ուսուցման մի շարք պատճառներ կան, որոնք առավել են կարևորվում, երբ այդ ուսուցումը կատարվում է կրոնական ազատությունների և մարդու իրավունքների պահպանման համատեքստում:

Կրոններն ու հավատքները կարևոր տեղ են զբաղեցնում անհատների և համայնքների կյանքում և, հետևաբար, մեծ նշանակություն ունեն ողջ հասարակության համար: Այս համոզմունքներն ըմբռնելն անհրաժեշտ է, եթե մարդիկ հասկանում են միմյանց մեր բազմազան հասարակություններում, և եթե նրանք գնահատում են իրենց իրավունքների կարևորությունը:

Կրոնների և հավատքների ուսուցումը նպաստում է ինքնաըմբռնողության ձևավորմանն ու զարգացմանը, ներառյալ` որևէ մեկի կրոնի կամ հավատքի առավել խորքային գնահատումը: Կրոնների և հավատքների ուսուցումը զարգացնում է ուսանողների մտածողությունը և ծանոթացնում է նրանց մարդկության պատմության ընթացքում ծագած էթիկական խնդիրներին:

Պատմությունը, գրականությունն ու մշակույթը անհնար է լավ իմանալ առանց կրոնների և հավատքների մասին գիտելիքի: Ուստի, կրոնների և հավատքների ուսուցումը ամբողջական կրթության կարևորագույն մասն է, այն նաև մարդու ներքին կրթության մի մասն է, որ ընդլայնում է նրա մտահորիզոնը և մղում նրան դեպի անցյալի ու ներկայի հորձանուտները:

Կրոնների և հավատքների մասին գիտելիքը կարող է մշակել համապատասխան վարքագիծ և ուժգնացնել սոցիալական միասնականությունը: Այս իմաստով, հասարակության բոլոր անդամները, անկախ իրենց համոզմունքներից, շահում են այլոց կրոնական ու հավատքային համակարգերի մասին գիտելիքներ ունենալուց:

Բ. Նպատակն ու շրջանակը

Թոլեդոյի ուղեցուցային սկզբունքների նախնական նպատակն է աջակցել ԵԱՀԿ անդամ պետություններին, երբ նրանք որոշում են դպրոցներում խթանել կրոնների և հավատքների մասին ուսուցումը , մասնավորապես, երբ դա կատարվում է կրոնական ազատություններն ընդլայնելու տեսանկյունից:

Այս սկզբունքները չեն փորձում քննարկել ԵԱՀԿ անդամ պետությունների հանրային դպրոցներում կրոնների կամ հավատքների ուսուցման հետ կապված կրթական բազմազան մոտեցումները: Սկզբունքները կենտրոնանում են միայն այն կրթական մոտեցումների վրա, որոնք ուղղված են տարբեր կրոնների կամ հավատքների ուսուցմանը: Այս մոտեցումը տարբերվում է առանձին կրոնի կամ հավատքի ուսուցումից, որը կարող է տեղի ունենալ այն պարագայում, երբ տվյալ կրոնական կամ հավատքային ուղղության անդամներն են այն ուսուցանում, կամ էլ այդ ուսուցումը վերահսկվում է այդ կրոնը ներկայացնող հաստատության կողմից[3]: Այն փաստը, որ այս ուղեցուցային սկզբունքները կենտրոնացել են կրոնների և հավատքների ուսուցման վրա, չի նշանակում, որ այս մասնավոր մոտեցումն առավելություն ունի, և որ մարդու իրավունքների հիմնահարցերը չեն կարող բարձրացվել այլ տեղերում, որոնք նշված չեն Թոլեդոյի ուղեցուցային սկզբունքներում: Սկզբունքները հարգանքով են վերաբերվում կրոնների և հավատքների ուսուցման տարբեր մոտեցումներին, որոնք արդեն գոյություն ունեն ԵԱՀԿ անդամ պետություններում: Ավելին, նրանք նպատակ ունեն առաջ քաշել այնպիսի հարցեր, որոնք պետք է հաշվի առնվեն այն պարագայում, երբ կկիրառվի այստեղ քննարկվող մոտեցումը (կրոնների և հավատքների մասին ուսուցումը):

Կրոնների կամ հավատքների մասին ուսուցումը կարող է տեղի ունենալ դպրոցներում և այն ծրագրերում, որոնք պետության կամ այլ պետական մարմինների բացառիկ պատասխանատվության ներքո են, մասնավոր դպրոցներում (անկախ նրանից` արդյո՞ք դրանք ունեն կրոնական կամ գաղափարական ուղղվածություն)[4]: Թոլեդոյի ուղեցուցային սկզբունքները կարող են գործածվել վերոնշյալ դեպքերում, սակայն մասնավոր դպրոցներում կամ այլ դպրոցներում, որտեղ կրոնի ուսուցումը պետության բացառիկ իրավասությունը չէ, կրոնի ինքնավար իրավունքները պետք է հարգվեն: Ուղենիշային սկզբունքները կարող են օգտագործվել մասնավոր դպրոցներում և հանրային դպրոցներում, որոնք ունեն յուրահատուկ կրոնական կամ գաղափարական ուղղվածություն, և եթե դա օգտակար կհամարի դպրոցի ղեկավար կազմը: Սակայն սկզբունքների օգտագործումը պետք է հաշվի առնի նաև մասնավոր դպրոցի բնույթը:

Վերջապես պետք է նշել, որ սկզբունքները վերաբերում են ոչ միայն կրոնների , այլև հավատքների մասին ուսուցմանը, որոնք կյանքի և աշխարհի մասին ոչ կրոնական գաղափարներն են: Այս ուղեցուցային սկզբունքների հիմնական նպատակը`մարդու իրավունքների նկատմամբ պարտավորությունների խորացումը, կիրառելի է թե՛ կրոնների և թե՛ հավատքների նկատմամբ: Հաճախ նման խնդիրներ են ի հայտ գալիս նաև էթիկայի ու քաղաքացիական կրթությանը վերաբերող դասընթացների ժամանակ: Չնայած որ այդ դասընթացներն առաջ են քաշում որոշ խնդիրներ, որոնք այս փաստաթղթի շրջանակներից դուրս են, այնուամենայնիվ կրոններին կամ հավատքներին ուշադրություն դարձնողները կարող են շահել, եթե հաշվի առնեն այս սկզբունքները:

Թոլեդոյի ուղեցուցային սկզբունքների նպատակը ԵԱՀԿ անդամ պետություններում առկա կրոնների և հավատքների ուսուցման կրթական համակարգերի բազմազանությանն աջակցելն է[5]: Այս մոտեցումները հաճախ արտացոլում են տվյալ երկրի պատմությունը և տարբեր ազգային ավանդույթները և ժառանգությունները, որոնք պետք է հարգվեն: Դրանք կարող են նպաստել մարդու իրավունքների, կրոնական ազատության, ժողովրդավարական հասարակությունների և փոխադարձ հարգանքի զարգացմանը, պայմանով, որ այս փաստաթղթում նշված սկզբունքները հասկանալի են և պետք է հարգվեն:

Կրոնների և հավատքների ուսուցումը չպետք է կրոնական ուղղվածություն ունենա: Այն պետք է ծառայի ուսանողներին կրոնների և հավատքների մասին տեղեկություններ տալուն, սակայն չպետք է պարտադրի նրանց ընդունել դրանցից որևէ մեկը: Սկզբունքները խրախուսում են կրոնների կամ հավատքների ուսուցումը, սակայն ոչ դրանց կիրառումը գործնականում: Այն ուսանողներին հնարավորություն է տալիս ունենալ կրոնական և ոչ կրոնական բազմազան հայացքներ, սակայն չի պարտադրում որևէ տեսակետ:Այն կրթում է` առանց խրախուսելու կամ սևացնելու այդ կրոններից և հավատներից որևէ մեկին, այն տեղեկացնում է ուսանողներին տարբեր կրոնների և հավատքների մասին, սակայն չի փորձում ուսանողներին շրջել դեպի այդ կրոններից կամ հավատքներից որևէ մեկի կողմը[6]: Կրոնների և հավատքների ուսուցումը պետք է հիմնված լինի խոր գիտելիքների վրա, որը էական նախապայման է ուսանողների մեջ տարբեր կրոնների մասին ճիշտ ըմբռնողություն ձևավորելու համար:

Գ. Կրոնների և հավատքների ուսուցումը խրախուսող միջազգային փորձերը

ԵԱՀԿ/ԺՀՄԻԳ

ԵԱՀԿ պատմությունը և դրա զարգացումը հնարավորություն են տալիս դյուրացնելու տարբեր կրոնների և հավատքների միջև երկխոսությունը և փոխադարձ ըմբռնումը:

1975թ. սկսած, երբ այն սկզբնավորվեց որպես Եվրոպայի անվտանգության և համագործակցության կոնֆերանս (ԵԱՀԿ) և ծառայեց որպես հարթակ սառը պատերազմի հակառակորդներին մեկտեղելու համար և մինչև աշխարհի ամենամեծ տարածաշրջանային անվտանգության կազմակերպություն դառնալը ԵԱՀԿ-ն նպաստել է իր բոլոր անդամ պետություններին հետաքրքրող` մարդու իրավունքների հետ կապված հարցերի ձևակերպմանը: Այսպիսով, կառուցված լինելով ներառական սկզբունքով` ԵԱՀԿ-ն հանդես է գալիս որպես մի կազմակերպություն, որն ավանդաբար հիմնվում է կոնսենսուսի տարբերությունների լուծման և կոնֆլիկտների կանխարգելման վրա: Կրոնի կամ հավատքի ազատության իրավունքը հիմնարար սկզբունքներից մեկն է, որով բնորոշվում են անդամ պետությունների միջև հարաբերությունները 1975թ. հելսինկյան վերջնական ակտում[7]: Այս դրույթը երաշխավորում է ԵԱՀԿ շրջանակներում կրոնական ազատությունների կարևորագույն դերը, և այն ուղի հարթեց հետագա մի շարք զարգացումների համար: ԵԱՀԿ պարտավորությունները, այդ թվում` կրոնական ազատություններին և մարդու այլ իրավունքներին վերաբերողները, պարբերաբար իրականացման հնարավոր մեխանիզմների և ընթացակարգերի միջոցով մոնիթորինգի են ենթարկվում:

Կարևորելով օրենքի գերակայության և մարդու իրավունքների հարգման վրա հիմնված` ժողովրդավարական հասարակարգերում կրոնի կամ հավատքի ազատությունը` 1997թ. ԺՀՄԻԳ-ը հիմնեց կրոնի կամ հավատքի ազատության գծով փորձագետների խորհրդատվական խումբ: Խորհրդատվական խումբն ընդլայնվեց և 2004թ. վերակառուցվեց` ներառելով փորձագիտական խորհրդատվական խորհրդի և յուրաքանչյուր անդամ պետության առաջադրած և ԺՀՄԻԳ-ի նշանակած երկու անդամի: Խորհրդատվական խորհուրդը ծառայում է որպես ԺՀՄԻԳ-ի հետ հիմնական կապող օղակ` խորհրդատվական խմբի կառուցվածքի շրջանակում: 2006թ. ԵԱՀԿ նախարարական խորհրդի որոշումը կրկնեց խորհրդատվական խմբի աշխատանքի շնորհիվ ի հայտ եկած եզրակացությունները և ԺՀՄԻԳ-ի առջև խնդիր դրեց «շարունակել ուժեղացնել կրոնի կամ հավատքի ազատության գծով փորձագետների խորհրդատվական խմբի աշխատանքը` անդամ պետություններին աջակցություն և փորձագիտական օգնություն ապահովելու նպատակով»[8]:

ԵԱՀԿ-ն իր տնօրինության տակ ունի գործողությունների տարբեր մեխանիզմներ, որոնք համատեղում են քաղաքական երկխոսությունը և լուռ դիվանագիտությունը:

Կրոնի կամ հավատքի ազատությանը վերաբերող օրենսդրության վերլուծության համար նախատեսված խորհրդատվական խմբի ուղեցույցները և այս հարցում անդամ պետություններին խորհրդատվական խորհրդի կողմից տրամադրվող շարունակական աջակցությունն ակնառու օրինակ են: ԵԱՀԿ ազգային փոքրամասնությունների բարձրագույն հանձնակատարը (ԱՓԲՀ), որի մանդատը կոնֆլիկտների մասին զգուշացումն ու դրանք կանխարգելելն է, նույնպես մշակել է թեմատիկ հանձնարարականներ, որոնք վերաբերում են փոքրամասնություններին և նպաստում ու պաշտպանում են նրանց էթիկական, մշակութային, լեզվական և կրոնական ինքնությունը: Ազգային փոքրամասնություններին վերաբերող պարտականություններն ընդգծելու նպատակով ԱՓԲՀ-ն հաստատել է մի շարք հանձնարարականներ, ներառյալ` ազգային փոքրամասնությունների կրթության իրավունքներին վերաբերող` Հաագայի հանձնարարականները[9]:

Անդամ պետությունները կազմակերպության դերակատարմանը վերապահեցին հակամարտությունների վաղ նախազգուշացումը և կանխարգելումը, և ԵԱՀԿ դաշտային առաքելությունների ներկայությունը ԵԱՀԿ տարաշրջանում նպաստեց նրան, որ անդամ պետություններն իրենց երկրներում կխթանեն կրոնի կամ հավատքի ազատությունը: Սա ներառում է նաև աջակցությունը կրոնների և հավատքների մասին ուսուցանողներին, համապատասխան գործիքների տարածումը և ԵԱՀԿ ընդհանուր ջանքերը, որոնք միտված են ԺՀՄԻԳ խորհրդատվական խորհրդի փորձագետների միջոցով կառավարական մարմիններին աջակցելուն:

Այս ուղեցուցային սկզբունքները պատրաստելիս ԺՀՄԻԳ-ն օգտվել է գոյություն ունեցող նյութերից, այդ թվում` վերլուծություններ, հետազոտություններ և ծրագրեր, որոնք նախաձեռնել են կրոնական և միջմշակութային կրթության ոլորտում ակտիվորեն աշխատող այլ միջազգային կազմակերպությունները:

ՄԱԿ-ի կրթական, գիտական և մշակութային կազմակերպությունը (UNESCO)

ՅՈՒՆԵՍԿՕ-ի ներգրավումը մարդու իրավունքների և միջմշակութային կրթության ոլորտ երկարատև գործընթաց է: 1974թ. ՅՈՒՆԵՍԿՕ-ի գլխավոր կոնֆերանսն ընդունեց միջազգային փոխըմբռնման, համագործակցության և խաղաղության` կրթությանը վերաբերող հանձնարարությունները, ինչպես նաև մարդու իրավունքների և հիմնարար ազատությունների` կրթությանը վերաբերող հանձնարարությունները (այսուհետ` ՅՈՒՆԵՍԿՕ-ի հանձնարարություններ), որոնք հիմք դարձան այս ոլորտում ՅՈՒՆԵՍԿՕ-ի գործունեության համար[10]:

2000թ. համաշխարհային կրթական համաժողովում ընդունված` 2000-2015թթ. Դաքարի գործողությունների ծրագիրը հիմք դարձավ ՅՈՒՆԵՍԿՕ-ի նպատակների ու առաջնահերթությունների համար, ներառյալ` դպրոցներին ուղղված առանձին ուղերձներ, որոնք դիտվում էին որպես հարմարավետ գործիքներ կրոնական խմբերի միջև փոխըմբռնումը խթանելու համար: Ծրագիրն ընդգծում է նաև կառավարական մարմինների կարևորությունը կրթական գործընթացում կրոնական խմբերի հետ գործընկերություն զարգացնելու առումով[11]:

ՅՈՒՆԵՍԿՕ-ի միջկրոնական երկխոսության ծրագիրը նպատակ ունի մանկավարժական նյութերի հրատարակման միջոցով խթանելու փոխանակումը և փոխըմբռնումը տարբեր կրոնների ու հավատքների միջև: Վերջին ծրագիրը, որը նպատակ ուներ ցանց ստեղծելու ՅՈՒՆԵՍԿՕ-ի` միջմշակութային փոխըմբռնման, միջկրոնական երկխոսության ամբիոնների միջև, հիմնվել է 2006թ. մարտին: Ցանցում նորգրավված են այս ոլորտում մասնագիտացած մեծ համալսարաններն ու ակադեմիական կենտրոնները[12]:

ՄԱԿ-ի հատուկ զեկուցող կրոնի կամ հավատքի ազատության գծով

1994թ. սկսած` մարդու իրավունքների հարցով ՄԱԿ-ի հանձնաժողովն սկսեց խրախուսել կրոնի կամ հավատքի ազատության գծով ՄԱԿ-ի հատուկ զեկուցողին` քննելու կրթության դերը կրոնական կամ հավատքային հանդուրժողականություն տարածելու գործում: Այս մոտեցումը հանգեցրեց նրան, որ 2001թ. նոյեմբերին գումարվեց կրոնի կամ հավատքի ազատության, հանդուրժողականության և անխտրական վերաբերմունքի առնչությամբ դպրոցական կրթությանը վերաբերող միջազգային խորհրդատվական կոնֆերանս, որն անցկացվում էր կրոնի կամ հավատքի ազատության գծով ՄԱԿ-ի հատուկ զեկուցողի հովանու ներքո: Հիմնվելով այն համոզմունքի վրա, որ կրթությունը (հատկապես դպրոցական ) պետք է էականորեն նպաստի հանդուրժողականության խորացմանը և կրոնի կամ հավատքի ազատության նկատմամբ հարգանքին, Մադրիդի կոնֆերանսի եզրափակիչ փաստաթուղթը որպես իր կարևոր նպատակներ ներկայացրեց կրթության ոլորտում անխտրական վերաբերմունքի ուժեղացումը և կրոնի կամ հավատքի ազատության հետ կապված գիտելիքների խորացումը համապատասխան մակարդակներում[13]:

Քաղաքակրթությունների ալյանս (AoC)

2005թ. ՄԱԿ-ի գլխավոր քարտուղարը հանդես եկավ մի նոր նախաձեռնությամբ, որը համահովանավորում էին Իսպանիայի ու Թուրքիայի վարչապետները, և կոչվում էր քաղաքակրթությունների ալյանս: Այս նախաձեռնությունը կյանքի կոչելու նպատակով ՄԱԿ-ի գլխավոր քարտուղարը, խորհրդակցելով համահովանավորողների հետ, ձևավորեց բարձրաստիճան մարդկանցից կազմված մի խումբ, որին հանձնարարվեց պատրաստել մի զեկույց, որտեղ գործնական հանձնարարություններ կլինեն տարբեր հասարակությունների միջև նախապաշարմունքներն ու սխալ ընկալումները հաղթահարելու համար, ինչպես նաև փոխադարձ հարգանքի միջոցով կվերացվեն բևեռացումն ու ծայրահեղականությունը: 2006թ. նոյեմբերի 13-ին Ստամբուլում խմբի եզրափակիչ հավաքին ներկայացված զեկույցը շեշտում էր, որ մշակույթների միջև լարվածությունը քաղաքական մակարդակից անցել է մարդկանց սրտերն ու մտքերը: Այս միտումներին հակադարձելու համար խումբը վերլուծել և ներկայացրել է հանձնարարություններ չորս հիմնական ոլորտների վերաբերյալ, ներառյալ`կրթությունը, և սահմանել, որ` «Կրթական համակարգերը, ներառյալ` կրոնական դպրոցները, պետք է ուսանողների մեջ սերմանեն փոխադարձ հարգանք ու փոխըմբռնում աշխարհում տարածված տարբեր կրոնական հավատքների ու մշակույթների նկատմամբ»[14]:

Աշխարհի կրոնական հավատքների մասին գիտելիքի խթանման բանական բացատրությունն այն է, որ անտարբերությունը հաճախ կրոններում հանգեցնում է փոխադարձ թշնամանքի: Այս զեկույցը նաև հորդորում է, որ կրոնական լիդերները, կրթական քաղաքականություն իրականացնողները և միջհավատքային քաղաքացիական կազմակերպությունները պետք է համատեղ աշխատանք տանեն` կրոնների ուսուցման նպատակով կոնսենսուսային ուղեցույցներ մշակելու համար:

Եվրոպայի խորհուրդ (CoE)

Կրոնի կամ հավատքի ազատություն և հանդուրժողականություն սերմանելու նպատակով կրթության վերաբերյալ միջազգային նորմերն արտացոլված են Եվրոպայի խորհրդի այնպիսի փաստաթղթերում, ինչպիսիք են Մարդու իրավունքների և հիմնարար ազատությունների պաշտպանության կոնվենցիայի 9-րդ հոդվածը[15] (EHCR) և Ազգային փոքրամասնությունների պաշտպանության շրջանակային կոնվենցիայի 12-րդ հոդվածը[16]: Վերջինս կոնվենցիայի կողմերից պահանջում է միջոցներ ձեռնարկել կրթության և հետազոտական ոլորտում` հասարակության տարբեր հատվածների մշակույթի, պատմության, լեզվի և կրոնի մասին գիտելիքների ամրապնդման համար: Այս պարտավորությունների պատասխան քայլը կարելի է համարել Եվրոպայի խորհրդի հաստատությունների կողմից մեծ թվով գործողությունների իրականացումը:

2005թ. Եվրոպայի խորհրդի խորհրդարանական վեհաժողովն ընդունեց թիվ 1720 հանձնարարությունը կրթության և կրոնի վերաբերյալ, որով հանձնարարվում էր, որ Նախարարների կոմիտեն անդամ պետությունների կառավարություններին խրախուսի հանրային կրթության տարրական ու միջին մակարդակներում կրոնագիտության ուսուցանումը[17]:

2003թ. Աթենքում եվրոպական կրթության նախարարների մշտական կոնֆերանսը որոշեց Եվրոպայի խորհրդի հիմնական հարցը դարձնել միջմշակութային ու միջկրոնական երկխոսությունը և նախաձեռնեց «Միջմշակութային կրթությունը և Եվրոպայում կրոնական բազմազանության և երկխոսության մարտահրավերը» ծրագիրը[18]: Այս ծրագրի արդյունքներից մեկը դպրոցներում կրոնական բազմազանության և միջմշակութային կրթության վերաբերյալ ուղեցույցի մշակումն էր: 2007թ. Ստամբուլում կայացած` Եվրոպական կրթության նախարարների մշտական կոնֆերանսի ժամանակ նախարարները նշեցին, որ «առանձին երկրներում գոյություն ունեցող կրոնական կրթության համակարգից անկախ` երեխաները պետք է ստանան այնպիսի կրթություն, որը հաշվի է առնում կրոնական ու փիլիսոփայական բազմազանությունը իբրև միջմշակութային կրթության մաս»[19]:

Ռասայականության և անհանդուրժողականության դեմ եվրոպական հանձնաժողովը (ECRI) վերջին ժամանակներս մշակել է քաղաքականության մշակման ընդհանուր հանձնարարություն` դպրոցական կրթության միջոցով ռասիզմի և ռասայական խտրականության դեմ պայքարելու նպատակով: Հանձնարարությունը մատնանշում է դյուրին ընթացակարգերի անհրաժեշտությունը, համաձայն որի` երեխաները կարող են ազատվել դասընթացներից այն ժամանակ, երբ դպրոցն իրականացնում է դենոմինացիոն կրոնական կրթություն[20]:

Եվրոպական միություն (ԵՄ)

1995թ. Եվրոպական միության խորհուրդն ընդունեց մի որոշում` ի պատասխան կրթական համակարգերում ռասիզիմի ու քսենոֆոբիայի, որի ժամանակ շեշտադրվում էր ուսուցման նյութերի արժեքը, որոնցում արտացոլված է Եվրոպայի մշակութային, էթնիկական ու կրոնական բազմազանությունը[21]:

Ռասիզմի ու քսենոֆոբիայի վերաբերյալ եվրոպական մոնիթորինգի նախկին կենտրոնը (EUMC), որն այժմ կոչվում է Հիմնարար ազատությունների եվրոպական միության գործակալություն (FRA), հրատարակել է մի շարք զեկույցներ ԵՄ-ում ռասիզմի ու քսենոֆոբիայի վերաբերյալ, որտեղ առկա են հանձնարարություններ միջկրոնական երկխոսության խթանման վերաբերյալ, և այս համատեքստում ընդգծում են կրթության դերը: Սա ներառում է կրոնների պատմության դպրոցական դասագրքերի մշակումը[22]:

Իր շրջանակային 6-րդ ծրագրի միջոցով, որը կոչվում է «Քաղաքացիներն ու կառավարությունը գիտելիքահեն հասարակությունում», Եվրոպական հանձնաժողովը ֆինանսավորել է կրոնների կամ հավատքների ուսուցման ձևերի վերաբերյալ մի հետազոտություն, որը խթանում է երկխոսությունն ու լուծում կոնֆլիկտները[23]:

Դ. ԺՀՄԻԳ-ի և նրա խորհրդատվական խորհրդի հատուկ աջակցությունը

Կրոնների և հավատքների ուսուցման հարցում կրոնի կամ հավատքի ազատության գծով ԺՀՄԻԳ-ի և նրա խորհրդատվական խորհրդի փորձագետների հատուկ աջակցությունը նրանց յուրահատուկ մոտեցման և այդ բնագավառում ունեցած փորձագիտական ունակությունների մեջ է: Այսպիսով, ուղեցուցային սկզբունքներն այս խնդրին անդրադառնում են կրոնի կամ հավատքի ազատության սկզբունքի միջոցով: Ուղեցուցային սկզբունքները հիմնված են մարդու իրավունքների հայեցակարգերի վրա, որոնք հիմնվում են ԵԱՀԿ պարտավորությունների և մարդու իրավունքների միջազգային չափորոշիչների վրա:

Ուղեցուցային սկզբունքները միավորում են գիտական ու գործնական ոլորտների իրավական, կրթական ու աստվածաբանական փորձառությունը` երաշխավորելով նյութի և պրակտիկայի միջև իրական հավասարակշռությունը: Հաշվի առնելով կրոնների և հավատքների ուսուցման տարբեր մոտեցումները` Թոլեդոյի ուղեցուցային սկզբունքները կոչված են ծառայելու որպես գործիք, որից կարող են օգտվել ուսուցիչները և կրթողները իրենց ազգային համակարգերի տեսանկյունից: Այս ուղեցուցային սկզբունքների մշակման գործընթացում ներգրավելով տարբեր կրոնական ու հավատքային մոտեցումներ ունեցող անհատների` երաշխավորվեց, որ կրոնական և հավատքային համայնքների տեսակետները ևս հաշվի են առնված, և վերջնարդյունքն իր բնույթով ու մոտեցմամբ հավասարակշռված է ու բաց:

Կրոնի կամ հավատքի ազատության գծով խորհրդատվական խորհրդի փորձագետների մեծ փորձառությունը կրոնական ազատության հետ կապված իրավական հարցերի լուծման գործում միավորվել է կրթության ոլորտի առաջատար մասնագետների փորձին, և միասնաբար առաջարկել են չափորոշիչներ ու ընթացիկ հարցադրումներ (ներառյալ` իրավական ու քաղաքական ), որոնք կրոններ և հավատքներ ուսուցանելիս պետք է հաշվի առնեն կառավարական մարմինների, դպրոցական ղեկավարության և հավատքային կազմակերպությունների ներկայացուցիչները:

II. Մարդու իրավունքների շրջանակը և կրոնների ու հավատքների ուսուցանումը

Ա. Մարդու իրավունքների շրջանակը

Մտքի, խղճի և կրոնի ազատությունը մարդու հիմնարար իրավունքներից է, որի պաշտպանությունը ԵԱՀԿ անդամ պետությունների հիմնական պարտավորություններից է: Հելսինկյան եզրափակիչ ակտի 7-րդ սկզբունքը սահմանում է`

Անդամ պետությունները պետք է հարգեն մարդու իրավունքները և հիմնարար ազատությունները, ներառյալ` մտքի, խղճի, կրոնի կամ հավատքի ազատությունը` առանց ռասայական, սեռային, լեզվական կամ կրոնական խտրականության:

Նրանք պետք է խթանեն քաղաքացիական, քաղաքական, տնտեսական, սոցիալական, մշակութային և այլ իրավունքների ու ազատությունների արդյունավետ իրագործումը, որոնք բխում են մարդու արժանապատվությունից և էական են նրա ազատ և ամբողջական զարգացման համար:

Այս շրջանակում անդամ պետությունները պետք է ճանաչեն ու հարգեն անհատի` իր խղճի ձայնին համապատասխան անհատապես կամ այլոց հետ որևէ կրոն կամ հավատք դավանելու ու գործնական կյանքում իրագործելու իրավունքը

[24]:

1989թ. Վիեննայի եզրափակիչ փաստաթուղթը

[25] սահմանում է կրոնի և հավատքի ազատության իրագործմանը վերաբերող մի շարք հիմնական սկզբունքներ: (16)Որպեսզի երաշխավորվի անհատի` որևէ կրոն կամ հավատք դավանելու և գործնական կյանքում իրագործելու ազատությունը, անդամ պետությունները պետք է`

(16.1) արդյունավետ միջոցներ ձեռնարկեն կրոնի կամ հավատքի հողի վրա անհատների կամ համայնքների դեմ խտրականությունը կանխելու կամ վերացնելու ուղղությամբ` ճանաչելով քաղաքացիական, քաղաքական, տնտեսական, սոցիալական ու մշակութային կյանքում մարդու իրավունքների ու հիմնարար ազատությունների իրականացման հնարավորությունը, ինչպես նաև երաշխավորելով հավատացյալների ու ոչ հավատացյալների հավասարությունը,

(16.2) ամրապնդեն տարբեր համայնքների հավատացյալների, ինչպես նաև հավատացյալների ու ոչ հավատացյալների միջև փոխադարձ հանդուրժողականության և հարգանքի մթնոլորտը,

(16.6) հարգեն իր ընտրությամբ` անհատապես կամ այլոց հետ, կրոնական կրթություն ստանալու յուրաքանչյուրի իրավունքը:

Իբրև միջազգային իրավունքի նորմ `բոլոր պետությունները պարտավոր են խթանել մարդու իրավունքների և մտքի, խղճի ու կրոնի ազատությունների նկատմամբ հսկողությունը: Դրանք միջազգայնորեն ընդունված` մարդու իրավունքների նկատմամբ պարտավորություններն են: Այսպիսով, Քաղաքացիական ու քաղաքական իրավունքների միջազգային պայմանագրի 18-րդ հոդվածը (ICCPR) սահմանում է`

Յուրաքանչյուր ոք մտքի, խղճի և կրոնի ազատության իրավունք ունի: Այս իրավունքը ներառում է իր ընտրությամբ կրոն կամ հավատք դավանելու կամ ընդունելու ազատությունը, ինչպես նաև անհատապես կամ այլոց հետ հրապարակայնորեն կամ մասնավոր եղանակով իր կրոնը կամ հավատքը պաշտամունքում, պրակտիկայում կամ ուսուցման մեջ ցուցադրելու իրավունքը:

Որևէ մեկը չպետք է ենթարկվի պարտադրանքի, որը կխոչընդոտի իր ընտրությամբ կրոն կամ հավատք դավանելու կամ ընդունելու ազատությունը:

Որևէ մեկի կրոնը կամ հավատքը ցույց տալու ազատությունը կարող է ենթակա լինել այնպիսի սահմանափակումների, ինչպիսիք նկարագրված են օրենքով, և որոնք անհրաժեշտ են հասարակական անվտանգությունը, կարգը, առողջությունը, բարոյականությունը կամ այլոց հիմնարար իրավունքներն ու ազատությունները պաշտպանելու համար:

Սույն պայմանագրի անդամ պետությունները պարտավորվում են հարգել ծնողների ազատությունը և, անհրաժեշտության դեպքում, իրավական պաշտպանություն ցույց տալ նրանց`սեփական համոզմունքների համաձայն իրենց երեխաներին կրոնական կամ բարոյական կրթություն ապահովելու համար[26]:

Նույն ոճով Մարդու իրավունքների եվրոպական կոնվենցիայի 9-րդ հոդվածը սահմանում է`

Յուրաքանչյուր ոք մտքի, խղճի և կրոնի ազատության իրավունք ունի, որը ներառում է կրոնը կամ հավատքը փոխելու ազատությունը, ինչպես նաև անհատապես կամ այլոց հետ հրապարակայնորեն կամ մասնավոր եղանակով իր կրոնը կամ հավատքը պաշտամունքում, ուսուցման մեջ կամ պրակտիկայում ցուցադրելու ազատությունը:

Որևէ մեկի կրոնը կամ հավատքը ցույց տալու ազատությունը կարող է ենթակա լինել այնպիսի սահմանափակումների, ինչպիսիք նկարագրված են օրենքով, և որոնք անհրաժեշտ են ժողովրդավարական հասարակությունում հասարակական անվտանգությունը, հասարակական կարգը, առողջությունը, բարոյականությունը կամ այլոց հիմնարար իրավունքներն ու ազատությունները պաշտպանելու համար[27]:

Մարդու իրավունքների եվրոպական դատարանի (ECtHR) ընդհանուր կիրառության շրջադարձային որոշումը սահմանում է, որ մտքի, խղճի և կրոնի ազատությունը «ժողովրդավարական հասարակությունների» հիմնաքարերից է: Կրոնական իմաստով այն ամենակենսական տարրերից է, որ կոչված է ձևավորելու հավատացյալների ինքնությունը և նրանց կյանքի ընկալումը, սակայն այն նաև կարևոր է աթեիստների, ագնոստիկների, սկեպտիկների և անտարբերների համար: Բազմախոհությունը չի կարող առանձնացվել ժողովրդավարական հասարակությունից, որը ձեռք է բերվել դարերի ընթացքում և կախված է նրանից[28]:

Պետությունը պարտավոր է ոչ միայն զերծ մնալ նման հավատքներին միջամտելուց, այլև քայլեր ձեռնարկել` բոլոր անհատների և խմբերի կրոնական և հավատքային ազատությունը պաշտպանելու համար:

Հետևաբար, բոլոր անդամ պետությունները պարտավոր են պաշտպանել այս ազատությունը: Ինչպես հստակորեն նշում են մարդու իրավունքներին վերաբերող միջազգային պայմանագրերը, յուրաքանչյուր ոք իր ընտրությամբ, անկախ որևէ հանգամանքից, պետական միջամտությունից զերծ մտքի, խղճի կամ կրոնի ազատության բացարձակ իրավունք ունի: Հետևաբար, որևէ մեկը պետության կողմից չպետք է ենթարկվի որևէ պարտադրանքի, որը կխոչընդոտի իր ընտրությամբ կրոն կամ հավատք դավանելու կամ ընդունելու կամ այդ կրոնն ու հավատքը փոխելու ազատությունը:

Չնայած ընտրության ազատության պաշտպանությունը կենսական է, սակայն այն բավարար չէ վտանգված բոլոր շահերը պաշտպանելու համար: Ուստի, մարդու իրավունքներին վերաբերող միջազգային օրենսդրությունը պաշտպանում է անհատների և կոլեկտիվների կողմից կրոնի կամ հավատքի դրսևորումները: Ի՞նչ է նշանակում «կրոն կամ հավատք» այս պարագայում: Ընդհանրականորեն ընդունված որևէ սահմանում կրոնի կամ հավատքի վերաբերյալ գոյություն չունի, սակայն ընդունված է, որ դրանք ընդհանուր գաղափարներ են, որոնք ներառում են ներկա աշխարհի ոչ միայն ավանդական և երկար գոյություն ունեցող կրոնները, այլև առավել քիչ ճանաչված կամ քիչ հասկացված կրոնական կամ հավատքային համակարգերը: Որևէ հավատքի ձև չի կարող զրկվել պաշտպանությունից այն մեկնաբանությամբ, թե այն «կրոնական չէ» իր բնույթով: Օրենքով նախատեսված պաշտպանությունը վերաբերում է կրոնական և ոչ կրոնական համակարգերին հավասարապես` առանց որևէ մեկին առավելություն տալու[29]:

Կրոնի կամ հավատքի նման ձևեր դավանողներն օգտվում են մարդու իրավունքների միջազգային օրենսդրությամբ նախատեսված պաշտպանության միջոցներից, երբ նրանք «ցուցադրում են» իրենց համոզմունքները: Միջազգային իրավունքի նորմերը մատնանշում են «ցուցադրության» չորս հիմնական ձևեր, որոնք ենթակա են պաշտպանության: Դրանք են` պաշտամունք, ուսուցում, պրակտիկա և դավանորդություն: Սրանք պետք է մեկնաբանվեն լայն իմաստով, որը կդյուրացնի կրոնի և հավատքի ազատության գործնական իրագործումը, այդ թվում նաև սեփական խղճի ձայնին համահունչ գործելու` անհատների իրավունքը:

Այնուամենայնիվ, մարդու իրավունքներին վերաբերող օրենսդրությունը ցույց է տալիս, որ անհրաժեշտության դեպքում և հստակ, սահմանափակ հանգամանքների ժամանակ կրոնի կամ հավատքի ցուցադրումը կարող է սահմանափակվել: Երբ նման բան տեղի ունենա, անխուսափելի է, որ այդ սահմանափակումներին ենթակա մարդկանց իրավունքները կխախտվեն, և դա չպետք է տեղի ունենա հեշտորեն: Հետևաբար, սահմանափակումները թույլատրելի են, եթե ժողովրդավարական հասարակությունում կա դրանց խիստ անհրաժեշտությունը, և ոչ թե դրանք հարմար են, որ պաշտպանեն հասարակական անվտանգությունը, կարգը, առողջությունը կամ բարոյականությունն ու այլոց հիմնարար իրավունքներն ու ազատությունները: Ի հավելումն, նման սահմանափակումները պետք է նկարագրված լինեն օրենքով և համապատասխանեն հետապնդվող իրավական նպատակին և պետք է ենթակա լինեն նեղ մեկնաբանության, որը համահունչ է մարդու իրավունքների` ընդարձակ մեկնությամբ ընդունված սկզբունքին: Ինչպես նշում է ՄԱԿ-ի մարդու իրավունքների կոմիտեն, Քաղաքացիական ու քաղաքական իրավունքների միջազգային պայմանագրի սահմանափակող հոդված 18-ը, որը պաշտպանում է կրոնի կամ հավատքի ազատությունը, պետք է հստակորեն մեկնաբանվի: Սահմանափակումները թույլատրելի չեն, եթե դրանց հիմքերը նշված չեն այդ հոդվածում, եթե նույնիսկ դրանք թույլատրվեն որպես պայմանագրով պաշտպանված այլ իրավունքների սահմանափակումներ, ինչպիսին է ազգային անվտանգությունը: Սահմանափակումները կարող են կիրառվել միայն նկարագրված նպատակների համար և պետք է ուղղակիորեն կապված լինեն և համապատասխանեն միայն նկարագրված մասնավոր անհրաժեշտության դեպքում: Սահմանափակումները չեն կարող կիրառվել խտրականության նպատակներով կամ խտրական եղանակով[30]:

Համամասնության այս սկզբունքը կարևոր իրավական հարթակ է ապահովում ուղեցուցային սկզբունքների համար, քանի որ այն ընդգծում է, որ պետությունները պարտավոր են կրոնի կամ հավատքի տարբեր ձևերի հետևորդների շահերը հավասարակշռել ամբողջ հասարակության շահերի հետ, ինչպես արտահայտված է կրթական համակարգում: Այս գործընթացը դյուրացնելու համար մարդու իրավունքներին վերաբերող օրենսդրությունը գնալով ավելի է կենտրոնանում «փոխադարձ հարգանքի» գաղափարի վրա` իբրև համապատասխան փորձաքար:

Մարդու իրավունքների եվրոպական դատարանն անընդհատ մատնանշում է, որ այս կանոնները բխում են Մարդու իրավունքների եվրոպական կոնվենցիայի 1-ին հոդվածով սահմանված` պետության անխախտ պարտավորությունից` իր իրավասությունների շրջանակում երաշխավորելով կոնվենցիայով սահմանված` յուրաքանչյուր մարդու իրավունքներն ու ազատությունները[31]: Բայց այն ավելի հեռու է գնում և հստակորեն սահմանում, որ պետությունները պարտավոր են քայլեր ձեռնարկել` երաշխավորելու փոխադարձ հանդուրժողականությունը , եթե այն բացակայում է.

«Չնայած դատարանը ճանաչում է, որ լարվածությունն առաջանում է այնպիսի իրավիճակներում, երբ կրոնական կամ որևէ այլ համայնք պառակտվում է, այնուամենայնիվ հաշվի է առնում, որ դա բազմախոհության անփուսափելի հետևանքներից է: Նմանատիպ իրավիճակներում իշխանությունների դերը ոչ թե լարվածության պատճառը բազմախոհությունը «սպանելու» միջոցով վերացնելն է, այլ երաշխավորել, որ մրցակցող խմբերը հանդուրժեն մեկը մյուսին» (Մարդու իրավունքների եվրոպական դատարան)[32]:

Որպեսզի պետությունները կատարեն մարդու իրավունքների գծով պարտավորությունները և մտքի, խղճի ու կրոնի ազատությանը վերաբերող` ԵԱՀԿ պարտականությունները, նրանք պետք է ընդունեն ռազմավարություններ, որոնք խրախուսում են հասարակության ներսում փոխադարձ հարգանքի ու փոխըմբռնողության մթնոլորտը: Իր հերթին, կրոնների կամ հավատքների մասին ուսուցումը սահմանում է վերոնշյալ նպատակների խթանման արժեքավոր միջոցները, որի համար էլ մշակվել են այս ուղեցուցային սկզբունքները:

Բ. Կրոնների և հավատքների ուսուցման հետ կապված իրավական հարցերը

Կրոնների և հավատքների մասին ուսուցման ժամանակ պետք է հաշվի առնվեն մի շարք կարևոր իրավական գործոններ, որպեսզի այդ գործընթացում ներառված բոլոր անձանց մտքի, խղճի և կրոնի ազատությունը պատշաճորեն հարգելը երաշխավորվի: Այս գործոնները ներառում են ծնողի, երեխայի և ուսուցչի իրավունքները, ինչպես նաև փոքրամասնության, կրոնական համայնքների ու ողջ հասարակության առավել ընդհանուր շահերը: Այս գործոններն ու շահերը կնշվեն սույն բաժնի վերջնամասում: Կրոնների և հավատքների ուսուցմանը վերաբերող այս խնդիրների ընդհանուր իմաստները կմեկնաբանվեն 3-րդ ու 4-րդ բաժիններում: 5-րդ բաժինը մանրամասն կանդրադառնա այս ընդհանուր իրավական շրջանակի գործնական կիրառելիությանը` կենտրոնանալով ներքոշարադրյալից բխող մի շարք հիմնական խնդիրների վրա:

Պետությունը

Անկախ որևէ երկրում առկա պետություն-եկեղեցի հարաբերությունների մոդելից, պետությունը կարևոր պատասխանատվություն ունի կրթության ոլորտում, և այս պատասխանատվությունն իրագործելիս կրոնի և հավատքի հարցերում նա պարտավոր է գործել անկողմնակալ ու չեզոք: Այս պարտավորությունը «անհամատեղելի է կրոնական հավատքների օրինականությունը գնահատելու պետության իշխանության հետ»:[33] Այսպիսով, որևէ կրոնական կամ հավատքային ուղղության ճշմարիտ կամ սխալ լինելու հարցը պետությունը չպետք է որոշի:

ՄԱԿ-ի մարդու իրավունքների կոմիտեն իր հ. 22 ընդհանուր մեկնության մեջ եզրակացնում է, որ կրոնի կամ հավատքի ազատությունը «հանրային դպրոցներին թույլատրում է կրոնների ընդհանուր պատմություն և էթիկա առարկաների ուսուցանումը, եթե դա իրականացվում է չեզոք և օբյեկտիվ եղանակով[34]: Ավելին, ընդհանուր մեկնությունը նշում է, որ հանրային դպրոցներին թույլատրելի է կրոնագիտական կրթություն տալը, սահմանելով, որ այն պետք է համապատասխանի մարդու իրավունքների հետ կապված պարտավորություններին և «կատարվի անխտրական ու համապատասխանի ծնողների և խնամակալների ցանկություններին»[35]:

Անդամ պետությունները վերահսկում են ուսուցման մոդելների ու կրթական տարատեսակ համակարգերի գործունեությունը` օգտագործելով նաև կրոնական կամ ոչ կրոնական դպրոցների գործունեությունը հանրային դպրոցների համակարգում: Հանրային դպրոցները կարող են իրենց ցանկությամբ լրատվամիջոցներով տարածել գիտելիքներ կրոնների և հավատքների վերաբերյալ: Մի կողմից` հանրային դպրոցներում տեղի է ունենում կրոնների կամ հավատքների ընդհանուր ուսուցում` որպես ընդհանուր կրթական փորձառության մի մաս, որն իրականացնում են աշխարհիկ դպրոցական միջավայրում ընդհանուր կրոնական կրթություն տալու համար որակավորված ուսուցիչները: Մյուս կողմում է գտնվում որևէ կրոնի հոգևորականի կամ էլ այդ կրոնի հավատացյալների կողմից դոգմաներում նշված կրոնական հավատքի յուրահատուկ համակարգի վարդապետության ուսուցանումը կրոնական ուղղվածություն ունեցող հանրային դպրոցներում: Դժվար է եզրակացնել, թե այս մոդելներից ո՞ր մեկը առավել վատ հետևանքներ կունենա կրոնի կամ հավատքի ազատության վրա: Մարդու իրավունքների գծով պարտավորությունների համապատասխանությունը կարելի է գնահատել միայն մրցակցային շահերի բարեխիղճ վերլուծության դեպքում, որը պետք է հարգվի կրթություն տալիս և այն ձևով, որի համաձայն դրանք հաշվի են առնվում կոնկրետ կրթական մոդելի պարագայում: Այս հարցերը քննելիս պատմական, քաղաքական, կրոնական և սոցիոլոգիական գործոնները կգործառնեն այնպես, որ բացառեն ստանդարտ մոտեցումների երևան գալը: Մարդու իրավունքների հետ կապված պարտավորությունները պահանջում են, որ այդ շահերը պատշաճորեն ներկայացվեն ու արտացոլվեն կրթական համակարգի պրակտիկ գործունեության մեջ:

Այս իմաստով կրթական համակարգը ղեկավարող մարմինները ընդհանուր առմամբ առավել մեծ իշխանություն ունեն իրենց երկրներում կրթական ծրագրերի մշակման, ընտրության և իրականացման հետ կապված որոշումների ընդունման գործընթացում: Այնուամենայնիվ, սա իրավունք չի տալիս խախտելու կրոնի կամ հավատքի ազատության կամ այլ հիմնարար իրավունքներ: Քանի որ միջազգային իրավունքի նորմերը չեն բացառում կրոնների և հավատքային համակարգերի հետ տարբեր համագործակցության ձևերը, ուստի նրանք պահանջում են «չեզոքություն և անկողմնակալություն» հանդուրժողականություն երաշխավորելու և հավասարության սկզբունքի հիման վրա բոլոր անհատների և խմբերի` կրոնի կամ հավատքի ազատության պաշտպանության նպատակով[36]:

Ծնողը կամ օրինական խնամակալը

ԵԱՀԿ պարտավորությունները և միջազգային օրենսդրությունը հստակորեն նշում են, որ ծնողները կամ օրինական խնամակալներն իրավունք ունեն պահանջելու, որ իրենց երեխաները կրթություն ստանան իրենց կրոնական կամ փիլիսոփայական համոզմունքներին համապատասխան (փիլիսոփայական եզրն այստեղ գործածվում է նրանց կրոնին կամ հավատքին համահունչ որևէ նշանակություն մատնանշելու համար կամ էլ առավել նեղ իմաստով): Այս կապակցությամբ Վիեննայի եզրափակիչ փաստաթուղթը նշում է, որ ԵԱՀԿ անդամ պետությունները պետք է`

(16.7) հարգեն, ի թիվս այլոց, ծնողների ազատությունը` երաշխավորելով, որ նրանց երեխաների կրոնական կամ բարոյական կրթությունը համապատասխանում է նրանց համոզմունքներին[37]:

Նույն ձևով, Մարդու իրավունքների եվրոպական կոնվենցիային կից արձանագրության 2-րդ հոդվածը նշում է, որ որևէ անձ չպետք է մերժվի կրթություն ստանալու իրավունքից: Կրթության և ուսուցման հետ կապված որևէ գործառույթի իրականացման ժամանակ պետությունը պետք է հարգի ծնողների իրավունքը, երաշխավորելով, որ նման կրթությունը և ուսուցումը համապատասխանում են նրանց կրոնական և փիլիսոփայական համոզմունքներին[38]:

Նույն ձևով Քաղաքացիական և քաղաքական իրավունքների միջազգային պայմանագրի 18(4)-րդ հոդվածը սահմանում է, որ այս պայմանագրի անդամ պետությունները պարտավորվում են հարգել ծնողների և, անհրաժեշտության դեպքում, օրինական խնամակալների ազատությունը, երաշխավորելով, որ նրանց երեխաների կրոնական և բարոյական կրթությունը համապատասխանում են նրանց համոզմունքներին[39]:

Սա չի նշանակում, որ պետությունը պարտավոր է ապահովել այնպիսի կրթական համակարգ, որը համապատասխանում է ծնողների հավատքային համակարգին: Սակայն դա չի նշանակում, որ ծնողները կարող են առարկել իրենց երեխաներին տրվող կրթության և ուսուցման բնույթն ու բովանդակությունը, եթե այն միտված չէ որևէ կոնկրետ հավատքային համակարգի ճշմարտությունը (կամ սխալմունքը) տարածելուն: Հետևաբար, ծնողները պետք է իրավունք ունենան իրենց երեխաներին հեռու պահելու նման ձևի ուսուցումից:

Առավել բարդ ու բազմակողմանի է խնդիրը, երբ ծնողներն առարկում են կրթական ծրագրերի դեմ, որոնք նպատակ ունեն ուսուցանելու կրոններ կամ հավատքներ դատարանի նկարագրած «չեզոքության» և «օբյեկտիվության» դիրքերից, որոնց էլ ուղղված են այս ուղեցուցային սկզբունքները: Չնայած ՄԱԿ-ի մարդու իրավունքների կոմիտեն համարում է, որ այս ծրագրերը համապատասխանում են 18(4)-րդ հոդվածին, սակայն այս դեպքերում հրաժարման իրավունքները պահանջում են առավել մանրամասն ուսումնասիրություն, որն էլ կատարված է ներքոնշյալ 5-րդ բաժնում[40]:

Երեխան

Պետք է նշել, որ երեխաները, որպես ինքնուրույն անհատներ, ունեն կրոնի կամ հավատքի ազատության իրավունք, ինչպես մեծահասակները: Այնուամենայնիվ, հաշվի առնելով, որ իրենց երեխաների կրոնական և փիլիսոփայական կրթություն ստանալու առնչությամբ ծնողները և օրինական խնամակալներն ունեն հատուկ իրավական կարգավիճակ, կրթության ոլորտում երեխայի իրավունքները հաճախ իրագործում են ծնողները իրենց և ոչ թե երեխայի ցանկությամբ: Իհարկե, որոշակի տարիքում երեխաները այս առումով կսկսեն առավել ուշադրություն դարձնել իրենց իրավունքներին, և ծնողների իրավունքները կպակասեն երեխայի ընդունակությունների աճին զուգընթաց:

Սա արտացոլված է Երեխայի իրավունքների մասին կոնվենցիայում (CRC)[41], որի հոդված 14(1)-ը և (2)-ը սահմանում են`

Անդամ պետությունները պետք է հարգեն մտքի, խղճի և կրոնի ազատության` երեխայի իրավունքը:

Անդամ պետությունները պետք է հարգեն ծնողների իրավունքներն ու պարտականությունները և, անհրաժեշտության դեպքում, օրինական խնամակալների իրավունքները` երեխայի ընդունակություններին համապատասխան երեխային ուղղություն տալու իր իրավունքներն իրագործելու նպատակով:

Երեխայի իրավունքների մասին կոնվենցիայի հոդված 3(1)-ը սահմանում է`

Երեխայի հետ կապված բոլոր գործողություններում, անկախ նրանից, որ այդ գործողությունները նախաձեռնվել են պետական կամ մասնավոր սոցիալական հաստատությունների, դատարանների, վարչական մարմինների կամ օրենսդրական մարմինների կողմից, առաջնային պետք է համարվեն երեխայի շահերը:

Երեխայի մեծանալուն զուգահեռ կրոնի կամ հավատքի ազատության նկատմամբ պահանջները ևս փոխվում են, քանի որ երեխաները, քան այլք, չունեն առավել մեծ իրավունքներ պաշտպանվելու այնպիսի ուսուցումից, որը չի համապատասխանում իրենց կրոնական կամ փիլիսոփայական համոզմունքներին: Հետևաբար, նմանատիպ ուսուցումից ազատվելու նրանց բողոքները պետք է հաշվի առնվեն առավել լայն մոտեցմանը համահունչ, երաշխավորելով, որ կրոնական հայացքներ տարածելու առումով պետությունն իր ուսուցիչների միջոցով գերակա դիրքեր կամ առավելություն չի ստանում` անհամապատասխան ձևով ազդելով աշակերտների հայացքների վրա:

Չեզոքություն պահպանելու առումով պետությունն ունի միևնույն պարտավորությունը` հարգանք ու հանդուրժողականություն սերմանելու երեխայի նկատմամբ, ինչպես մեծահասակաների դեպքում, և չպետք է ներգրավվի այնպիսի գործողություններում, որոնք կարող են բռնանալ որևէ մեկի գիտակցությանը: Գործնականում իրենց կրոնական կամ փիլիսոփայական համոզմունքներին համապատասխան` ծնողների` երեխաների կրթության հետ կապված իրավունքները պետք է փոխանցվեն երեխաներին այնպես, որ դրանք համապատասխանեն նրանց աճող ընդունակություններին:

Ուսուցիչը

Ուսուցիչները, իբրև անհատներ, ունեն մտքի, խղճի և կրոնի ազատության իրավունք և կարող են չթաքցնել իրենց կրոնը կամ հավատքը մարդու իրավունքների ընդհանուր շրջանակներին համահունչ: Այնուամենայնիվ, ճշմարիտ է, որ կրթական միջավայրում գործունեություն ծավալելու առումով նրանք ենթակա են մի շարք օրինական սահմանափակումների, երբ աշխատում են դպրոցում, երաշխավորելով, որ դպրոցին համապատասխան կրթական միջավայրը պահպանվում է, և անհրաժեշտության դեպքում հաշվի է առնվում դպրոցի յուրահատուկ բնույթը, և հարգվում են ծնողի ու երեխայի իրավունքները: Կրոնների և հավատքների մասին կամ որևէ առարկա ուսուցանելիս ուսուցիչները պետք է իրենց խնդրին մոտենան հավասարակշռված ու շատ պրոֆեսիոնալ և որպես ուսուցիչներ` չպետք է օգտագործեն իրենց դիրքը` աշակերտների հավատքների վրա ազդելու համար:

Փոքրամասնության իրավունքները

Կրոնների և հավատքների մասին ուսուցանման ծրագրերի մշակման և իրագործման ժամանակ յուրաքանչյուր դպրոց պետք է ուշադրություն դարձնի փոքրամասնությունների իրավունքներին ու պահանջներին: Սա կարող է ներառել դպրոցում աշակերտներ ունեցող ազգային կամ էթնիկ փոքրամասնություններին կամ առավել փոքր կրոնական կամ հավատքային խմբերին, որոնք աշակերտներ ունեն համապատասխան դպրոցում: Պետք է ջանքեր գործադրվեն նման ազգային կամ էթնիկ փոքրամասնությունների, փոքր կրոնական համայնքների, գաղթականների և նոր փոքրամասնությունների կարիքները ճանաչելու ուղղությամբ:

Այս առումով, պետք է հաշվի առնվեն ԵԱՀԿ ազգային փոքրամասնությունների հարցերով բարձրագույն հանձնակատարի հովանու ներքո պատրաստված` Հաագայի հանձնարարականներում առկա մի շարք դրույթներ: Չնայած այս հանձնարարականները մշակվել են հիմնականում ազգային-էթնիկ փոքրամասնությունների համար, սակայն նրանք համահունչ են կրոնական համայնքների կարիքներին, անկախ նրանից` դրանք ազգային փոքրամասնություն են, թե՞ ոչ: Իսկապես, այն հանգամանքը, որ էթնիկ փոքրամասնությունների այլ իրավունքների հետ հաշվի է առնված նաև կրոնական կամ հավատքային ազատության իրավունքը, դա մեծապես բարձրացնում է այս հանձնարարականների կարևորությունը:

Հաագայի հանձնարարականներում ամրագրված մի շարք դրույթներ առնչվում են կրոնի ուսուցմանը: Առաջին, «պետությունները պետք է մշտապես հավատարիմ մնան հավասարության և անխտրականության հիմնարար սկզբունքներին» (հանձնարարական հ.2): Խտրականություն կարող է դրսևորվել կրոնների և հավատքների ուսուցման ծրագրերի մշակման կամ իրականացման որևէ փուլում: Եթե դա տեղի է ունենում, ապա իրավունքները խախտվում են: Երկրորդ, կարևոր է նշել, որ «համապատասխան միջազգային պարտավորություններն ու պարտականությունները նվազագույն միջազգային չափանիշներ են, որոնց ոգուն և բովանդակությանը կհակասի դրանք սահմանափակող եղանակով» մեկնաբանելը (հանձնարարական հ.3): Երրորդ, «պետությունները պետք է պրոակտիվ եղանակով իրականացնեն փոքրամասնությունների կրթական իրավունքները» (հանձնարարական հ.4): Չորրորդ, պետք է կարևորել ու արժևորել «փոքրամասնությունների պատմությունը, մշակույթն ու ավանդույթները լուսաբանելը», այդպիսով պետք է ուշադրություն դարձնել որևէ դպրոցում գոյություն ունեցող կրոնական համայնքների պատմության, մշակույթի ու ավանդույթների ուսուցանմանը (հանձնարարական հ.19): Հինգերորդ, «պետությունները պետք է պայմաններ ստեղծեն [ազգային փոքրամասնություններին թույլատրելով] նշանակալից չափով մասնակցելու փոքրամասնությունների կրթությանը վերաբերող քաղաքականության և ծրագրերի մշակմանն ու իրագործմանը (հանձնարարական հ.5): Ուսումնական ծրագրերի բովանդակությունը «պետք է մշակվի այդ փոքրամասնությունների ներկայացուցչական մարմնի ակտիվ մասնակցությամբ» (հանձնարարական հ.20): Յուրաքանչյուր ծրագիր պետք է կազմվի ընտրողաբար , սակայն ոչ ճիշտ կամ անհարգալից մոտեցումները պետք է ենթակա լինեն ճշգրտման, և հնարավոր լինի ուղղումներ ու ճշգրտումներ մտցնելը: Վերջապես, բազմաթիվ միջազգային նորմերին համահունչ պետք է հարգվի «իրենց կոլեկտիվ ինքնությունը պահպանելու` փոքրամասնությունների իրավունքը» (հանձնարարական հ.1)

[42]:

III. Ուսումնական ծրագրերի պատրաստումը: Մոտեցումներ և գաղափարներ

Ա. Սահմանելով կրթության բովանդակությունը

ԵԱՀԿ անդամ պետությունները տարբեր մոտեցումներ ունեն ուսումնական ծրագրերի և դրանց մշակման, ինչպես նաև այդ ծրագրերը դպրոցներում իրագործելու վերաբերյալ: Տարբեր ավանդույթներն ու մոտեցումներն իրենց ազդեցությունն են ունենում կրթական նպատակների ու արդյունքների վրա: Ավելին, կրոնների և հավատքների մասին ուսուցանելու հետ կապված կրթական նպատակները պետք է համահունչ լինեն միջազգային մակարդակում պատմական և ժամանակակից զարգացումներին, երբ կարևորվում են մարդու իրավունքները, այդ թվում նաև կրոնի կամ հավատքի ազատությունը և խոսքի ազատությունը: Այս առնչությամբ ուղեցուցային փաստաթղթերը ներառում են Մարդու իրավունքների համընդհանուր հռչակագիրը (UDHR)[43] և Երեխաների իրավունքների կոնվենցիան (CRC), որը վերաբերում է կրթության կարևորությանը: Սա էլ, իր հերթին, տանում է «մարդկային անհատականության ամբողջական և ներդաշնակ զարգացման»

[44]: Երեխաների իրավունքների կոնվենցիայի (CRC) հոդված 29(1)-ը սահմանում է`

Երեխայի կրթությունը պետք է ուղղորդվի ա) երեխայի անհատականության, տաղանդի, հոգևոր ու ֆիզիկական ընդունակությունների զարգացմանը իր ողջ պոտենցիալով[45]:

Կրոնի և հավատքի վրա հիմնված խտրականության և անհանդուրժողականության բոլոր ձևերի վերացմանն ուղղված հռչակագրի հոդված 5(3)-ը սահմանում է`

Երեխան պետք է պաշտպանված լինի կրոնի կամ հավատքի հիման վրա խտրականության որևէ ձևից: Նա պետք է դաստիարակվի փոխըմբռնողության, հանդուրժողականության, երեխաների միջև ընկերության, խաղաղության և համընդհանուր եղբայրության, այլոց կրոնի կամ հավատքի նկատմամբ հարգանքի ոգով և համոզված լինի, որ իր էներգիան ու տաղանդը նվիրվելու են մարդկությանը ծառայելուն[46]:

1996թ. Ժակ Դելորեսի գլխավորած` ՅՈՒՆԵՍԿՕ-ի քսանմեկերորդ դարի համար կրթության հատուկ խումբը մի շարք կարևոր հանձնարարականներ տվեց ապագա կրթության վերաբերյալ: «Ուսուցում. ներքին գանձեր» վերնագրով նրա զեկուցումը վերաբերում էր չորս հիմնասյուների, որոնք պետք է աջակցեն ապագա կրթությանը: Դրանք են` «Ուսուցում` իմանալու համար», «Ուսուցում` գործելու համար», «Ուսուցում` միասին ապրելու համար», «Ուսուցում` լինելու համար»: Այս տարբերությունները մատնանշում են գիտելիքի, վերաբերմունքի, արժեքների ու ունակությունների կարևորությունը[47]:

Վերոնշյալ փաստաթղթերն ու հանձնարարականները նշում են հասարակության և անհատների քաղաքացիական պատասխանատվությունը, որպեսզի նրանք ակտիվ լինեն հիմնարար իրավունքների ու ազատությունների պաշտպանության գործում: Բոլոր մակարդակներում և բոլոր վայրերում կրթողների պարտականությունն է այս սկզբունքներն ու չափանիշները դարձնել իրականություն:

Բ. Կրթական ծրագրեր կազմելու ուղեցուցային սկզբունքները

Կրոնների և հավատքների ուսուցումը պետք է լինի զգայուն, հավասարակշռված, ներառող, ոչ վարդապետական ուղղվածության, անկողմնակալ և հիմնված լինի կրոնի կամ հավատքի ազատությանը վերաբերող` մարդու իրավունքների սկզբունքների վրա: Կրոնի կամ հավատքի ազատությանը վերաբերող դիտարկումները պետք է հաշվի առնվեն կրոններ և հավատքներ ուսուցանելու կրթական ծրագրեր կազմելիս:

Կրթական ծրագրերը պետք է համապատասխանեն ընդունված պրոֆեսիոնալ չափանիշներին[48]: Սա նշանակում է` կրթական ծրագրում առկա ինֆորմացիան պետք է լինի հիմնավորված, ճշգրիտ, չպարտավորեցնող, արդիական և շատ չպարզեցնի բարդ հարցերը և համապատասխանի տարիքային չափանիշներին, որպեսզի հասանելի լինի ուսանողներին:

Ի հավելումն, նման կրթական ծրագիրը պետք է հնարավորության սահմաններում լինի բազմակողմանի և հատուկ ուշադրություն դարձնի պատմական ու ժամանակակից կարևոր իրադարձություններին, որոնք վերաբերում են կրոնին ու հավատքին: Հասարակությունները ստատիկ չեն, և բոլոր համայնքները ենթակա են փոփոխության: Մեծ փոփոխություններ կարող են տեղի ունենալ միգրացիայի, շրջակա միջավայրի փոփոխության, այլ մշակույթների հետ շփումների, սուրբ տեքստերի նոր մեկնությունների, գիտական զարգացումների, ինչպես նաև պատերազմների ու կոնֆլիկտների պատճառով: Այս համաշխարհային և տեղական գործընթացներն ազդում են այն ձևի վրա, որով կրոններն ու հավատքները դրսևորվում են իրենց պետություններում ու տեղական համայնքներում: Անհատները և համայնքները հաճախ պատմությունը և ժամանակակից հասարակությունը դիտարկում են տարբեր տեսանկյուններից (օրինակ, արդյո՞ք նրանք եղել են հետապնդման թիրախ, կամ արդյո՞ք նրանք խոսում են գերակա լեզվով կամ հետևում են գերակա հավատքային համակարգին), և դա ծնունդ է տալիս տարբեր հայացքների ու մոտեցումների: Այսպիսով, կրթական ծրագիրը պետք է զգայուն լինի իրականության տարբեր մեկնաբանությունների համար: Սա հաճախ վերաբերում է կրթության ոլորտին` որպես բազմատեսանկյունության սկզբունքի[49]:

Օգտակար է կրթական ծրագրերում ներառել հղում` տարբեր կրոնների ու հավատքների վերաբերող աղբյուրներին, որոնք մատնանշում են հանդուրժողականության, հարգանքի և ուրիշների նկատմամբ հոգատարության կարևորությունը: Սա կարող է փոխըմբռնման ու հարգանքի կամուրջ դառնալ տարբեր հավատքային խմբերի միջև և հավատացյալների մեջ այլոց իրավունքների նկատմամբ հարգանք սերմանել:

Ուսումնական ծրագրերը պետք է համահունչ լինեն դպրոցներում և համայնքներում առկա կրոնական և աշխարհիկ բազմազանությանը: Նման մոտեցումները կօգնեն լուծում տալ ուսանողների, ծնողների և կրթության ոլորտում որոշում կայացնողների մտահոգություններին հատկապես տարբեր կրոնների ու փիլիսոփայությունների հետ կապված հարցերում հավասարակշռված ու ազնիվ մոտեցում ցուցաբերելու առումով: Բացասական ազդեցությունը ինքնագնահատանքի և մերժված ուսանողի պատկանելության զգացումի վրա նույնպես ամրագրված է փաստաթղթերում: Երբեմն ծնողները կարծում են,թե իրենց կրոնական հավատքները դպրոցում չեն հարգվում, քանի որ դպրոցական ծրագրերը հավատ չեն ներշնչում այն դպրոցի մատուցած կրթության նկատմամբ, որտեղ հաճախում են իրենց երեխաները: Հետևաբար, դպրոցի ընդհանուր քաղաքականության մեջ և կրթական ծրագրերում պետք է արտացոլված լինի անկողմնակալ և ներառող մոտեցումը[50]:

Չնայած տեղական հանգամանքները կարևոր են և պետք է ուշադիր լինել այն փաստի հանդեպ, որ կան շատ տարբեր կրոնական և ոչ կրոնական հավատքներ, սակայն դա չի նշանակում, որ բոլոր տեսակետները պետք է հավասարապես ուշադրության արժանանան, քանի որ որոշ ակներև պայմանների դեպքում որևէ կրոն կամ հավատք կարող է բացառվել կամ ներառվել: Ազգային կամ տեղական մակարդակում որևէ կոնկրետ կրոնի կամ հավատքի շուրջ կատարվող քննարկման պատճառները ներառում են`

համաշխարհային, տարածաշրջանային կամ ազգային մակարդակում կրոնների և հավատքների պատմական կարևորությունը,

որևէ ազգի կամ տեղական համայնքի շրջանակներում որոշակի կրոնների կամ հավատքների առկայությունը,

որոշակի կրոնի կամ հավատքի նկատմամբ մամուլի ուշադրությունը,

որոշակի կրոնի կամ հավատքի նկատմամբ առկա տարըմբռնումները,

որոշակի կրոնի կամ հավատքի հետևորդների հետ ներկա կամ ապագա շփումները:

Տարրական դպրոցներում միջկրոնական փոխըմբռնման ուսուցումը: Թանենբաում կենտրոնը

Միջկրոնական փոխըմբռնման ուսուցումը: Թանենբաում կենտրոնը (http://www.tanenbaum.org) հիմնվել է 1992թ. Նյու Յորքում: Նրա նպատակն է զարկ տալ միջկրոնական փոխըմբռնմանը և դրանով կանխել կրոնի անունից կատարվող բանավոր ու ֆիզիկական բռնությունը և գործողությունները: Կենտրոնի «Ժողովրդավարության հիմքերի կառուցում. երեխաները տոնում են իրենց ավանդույթը» ծրագիրը կազմել է մի շարք կրթական ծրագրեր երեխաների համար` մանկապարտեզից մինչև չորրորդ աստիճան (5-9 տարեկան), որը վերջիններիս ծանոթացնում է տարբեր կրոնական ավանդույթներին և բազմախոհ ու ժողովրդավարական հասարակության մեջ ապրելու հմտություններ է ուսուցանում: Կրթական ծրագրի նպատակն է օգնել երեխաներին հաստատվելու այնպիսի համայնքներում, որտեղ կգնահատվեն բազմախոհությունն ու ներառումը, ինչպես նաև նախապատրաստել երեխաներին ուժեղ ժողովրդավարական հասարակության մեջ քաղաքացիական և սոցիալական պատասխանատվություններ ստանձնելուն:

Թանենբաում կենտրոնը առաջին հերթին բնորոշվում է որպես կրոնի և կրթության ոլորտում փորձագետների խումբ, որը կազմում է «Ժողովրդավարության հիմքերի կառուցում» կրթական ծրագիրը: Ծրագիրը հիմնականում կենտրոնանում է. ա) փոխադարձ հարգանքի համար դրական հիմքի կառուցման, բ) մշակութային ու կրոնական ժառանգությունների մասին գիտելիքի և տեղեկատվության զարգացման, գ) նախապաշարմունքների և կարծրատիպերի նվազեցման վրա: Կրթական ծրագիրը պետք է կիրառվի ԱՄՆ-ում ֆորմալ և ոչ ֆորմալ, ինչպես նաև աշխարհիկ և կրոնական կրթական համակարգերում, ինչպես նաև նպատակ ունի կրթական ծրագրերը ներմուծել եվրոպացի ուսուցանողների շրջանակ:

«Ժողովրդավարության հիմքերի կառուցում» կրթական ծրագիրը նախապատրաստում է երեխաներին` նրանց ուսուցանելով ժողովրդավարության և բազմամշակութայնության հետ կապված հիմնական հմտությունները` հաղորդակցություն, հարգանք, ներառում, անձնական պատասխանատվություն և մասնակցություն համայնքի կյանքին: Երեխաներին ուսուցանում են էթնիկական ու կրոնական հարցեր, ինչպես նաև նրանց աշխարհայացքն ընդլայնելու և կրոնական տարբերություններն ու կոնֆլիկտային իրավիճակները հաղթահարելու մշակույթ: Կրթական ծրագիրն օգտագործող ուսուցիչները ևս զարգացման կուրսեր են անցել ու կրթվել բազմախոհության, բազմամշակութայնության, մանկավարժության և կրթական ծրագրերի իրագործման լավագույն պրակտիկաներով: Համագործակցային կրթական ռազմավարությունները կրթական ծրագրերի մեթոդաբանության գլխավոր բաղկացուցիչ մասն են: Ուսուցիչները տարվա ընթացքում կարող են մուտք գործել «Ժողովրդավարության հիմքերի կառուցման» աշխատակազմ` տեղում կամ համացանցով աջակցություն ստանալ հարցերի ու ուղեցույցների համար:

Գ. Կրթական ծրագրերի տեսակները

ԵԱՀԿ անդամ պետությունների կրոնների և հավատքների մասին ուսուցման ժամանակ կարելի է տեսնել առարկայակենտրոն, միասնական և միջդիսցիպլինար մոտեցումներ: Պետությունները հնարավորություն են տալիս արդյունավետորեն սովորեցնել կրոններ և հավատքներ, չնայած դրանք ունեն առավելություններ և թերություններ:

Հնարավոր է, որ կրոնների և հավատքների մասին ուսուցումն առաջարկվի նաև տարրական ու միջնակարգ կրթությանը. սա հատուկ է ԵԱՀԿ անդամ որոշ պետությունների: Օրինակ, Անգլիայում և Ուելսում կրոնների մասին ուսուցումը իրական պահանջ է և պարտադիր է բոլոր երեխաների համար: Նման դեպքերում կրոնների և հավատքների մասին ուսուցանումը տեղի է ունենում առանձին առարկայով: Այնուամենայնիվ, կարևորություն տալով կրոններին և հավատքներին` մարդկության պատմության ընթացքում որպես հասարակական ու մշակութային մեծ ուժ և այլոց ճանաչելու հզոր միջոց , կրոնների և հավատքների մասին ուսուցանումը կարող է կապվել մի շարք այլ առարկայական ոլորտների հետ: Օրինակ, կրոնների և հավատքների մասին ուսուցման որոշ տարրեր կարող են ներառվել արվեստի, գրականության, երաժշտության, պատմության և փիլիսոփայության մեջ` այդ ոլորտին առնչվող գիտելիքները խորացնելու նպատակով: Նմանապես, կրոնների և հավատքների մասին ուսուցանման որոշ տարրեր կարող են ներառվել միջմշակութային կրթության կամ ժողովրդավարական քաղաքացիական հասարակության համար տարվող կրթության մեջ:

Հիշելով պատմությունը. լեհական նախաձեռնությունները Սիլեսիայում

Լեհաստանը հրատապ խնդիր ունի իր բարդ անցյալը վերաարժևորելու իմաստով: Որպես այս անցյալի մի մաս` Վերին Սիլեսիայի տարածաշրջանում գտնվող Չերվիոնկա-Լեսզցզինի փոքրիկ քաղաքի տեղական, հանրային տարրական ու ավագ դպրոցը 2005թ. սկսած` կազմում է մի կրթական ծրագիր, որը կոչվում է «Սիլեսիան երեք` կաթոլիկ, ավետարանական-աուգսբուրգյան և հրեական հավատքների խաչմերուկում»: Այս ծրագիրը նպատակ ուներ ուսանողներին ծանոթացնել տեղական կրոնական բազմազանության հետ, և խրախուսվում էր մեծ թվով շահագրգիռ անձանց` դպրոցական մարմինների, տնօրենների, տարբեր առարկաների ուսուցիչների, ծնողների և ուսանողների կողմից:

Մեթոդաբանորեն փորձ էր արվում ուսանողներին ամբողջականորեն ներգրավել դասընթացում: Ուսանողների գործունեությունը ներառում էր ինտերակտիվ տեղեկատվական տեխնոլոգիական ծրագրեր (WebQuest), սեմինարների կազմակերպում, ցուցահանդեսներ, հոլոքոստի հիշատակին նվիրված դաշտային ուղևորություններ, ստեղծագործական դաշտային աշխատանքներ, գրառումներ, զեկուցումներ, ինչպես նաև պար: Ուսանողների հավաքած տեղեկատվությունը վերածվում էր մուլտիմեդիա ներկայացման:

Ռեֆլեքսիայի ժամանակ, որը տեղի ունեցավ որպես իրականացման ծրագրի մի մաս, շահառուներից շատերը գիտակցեցին այն փաստը, որ տարածաշրջանում ընդհանուր անտարբերություն կա հրեական պատմության նկատմամբ: Ուսուցանելով միայն տեղական պատմությունը` մարդիկ մտածում էին, որ Երկրորդ համաշխարհային պատերազմից առաջ հրեական հարևանների ուսուցանումը կարող է դիտվել իբրև նրանց մեծարում , ովքեր սպանվել էին հոլոքոստի ժամանակ, բայց նաև որպես կարևոր գործիք նոր եվրոպական ինքնության որոնման ու քաղաքացիություն գաղափարի տեղեկացման ճանապարհին:

Հաշվի առնելով գիտելիքի նկատմամբ աճող հետաքրքրությունը` դպրոցը ներմուծեց մի նոր` բազմակողմանի միջմշակութային ծրագիր, որը կոչվում էր «Հրեական հետքերը Վերին Սիլեսիայում»: Այս ծրագիրն իրականացվում էր Լեհաստանում հրեական ժառանգության պահպանման հիմնադրամի հետ համագործակցությամբ: Հավատալով, որ կրթական ծրագրերը մեծ դեր ունեն ժառանգության պահպանման գործում, հիմնադրամը լեհական դպրոցներում նախաձեռնել է «Հետ բերել հիշողությունը» կրթական ծրագիրը: Ծրագիրը խրախուսում է երիտասարդներին բացահայտել իրենց տարածաշրջանի բազմամշակութային պատմությունը և իրենց հայտնաբերածը հետագայում ներկայացնել առավել մեծ լսարանի:

Վերջապես, կրոնների և հավատքների մասին ուսուցումը կարող է լինել նաև միջդիսցիպլինար դասերի, գործունեությունների և ծրագրերի ուշադրության կենտրոնում, օրինակ, կարող է կապված լինել մարդու իրավունքների կրթության և փոխադարձ հարգանքի ու փոխըմբռնողության վերաբերյալ կրթության հետ: Նման մոտեցումը հավանաբար ամենահետաքրքիր ու պահանջկոտ ձևն է կրոնների ու հավատքների մասին կրթություն տալու առումով: Այնուամենայնիվ, այն կրոնների և հավատքների ընկալման, դրանց պատմական ու հասարակական համատեքստի և մարդկանց կյանքում դրանց ամենօրյա ազդեցության բազմակողմանի ու բազմերես հնարավորություններ է տալիս: Միջդիսցիպլինար մոտեցումը ներառում է տարբեր բնագավառներ ներկայացնող ուսուցիչների համագործակցությունը, որոնցից յուրաքանչյուրն առարկային մոտենում է տարբեր տեսանկյունից, փորձառությունից ու դիտանկյունից: Անկախ նրանից, թե որ մոտեցումն է ընտրվում, արդար, ներառող, չպարտավորեցնող ու անկողմնակալ ուսումնական ծրագրի կարևորությունը չի կարող չափազանցվել:

Դ. Մանկավարժական մոտեցումները

Ուսուցման, գիտելիքի ավելացման, փոխըմբռնման, նախապաշարմունքների դեմ պայքարի գործընթացները փոխվում են երկրից երկիր և իրավիճակից իրավիճակ: Չնայած դրանք բոլորն էլ կարևոր են կրոնների ու հավատքների ուսուցման համար: Այդ գործընթացները վերաբերում են նաև մանկավարժական ուսուցման մեթոդներին[51]:

Կրոնների և հավատքների ուսուցանման ժամանակ կարող են արդյունավետորեն կիրառվել տարբեր ռազմավարություններ: Դրանցից են ուսուցչակենտրոն և ուսանողակենտրոն մանկավարժական մոտեցումները, որոնցից յուրաքանչյուրն ունի իր դժվարություններն ու հնարավորությունները: Ուսուցչակենտրոն մանկավարժական մոտեցումը գործում է այն սկզբունքով, որ ուսուցիչն է գլխավոր մասնագետը, որը ուսանողներին փոխանցում է տեղեկատվությունը: Նման դեպքերում ուսուցչի գիտելիքները բովանդակության և ուսուցանվող նյութերի որակի հիմնական կողմնորոշիչն են դառնում:

Երկրորդ մոտեցմամբ `ուսուցիչները խաղում են օգնողի դերը ուսանողների սովորելու գործընթացում: Չնայած բովանդակության վերաբերյալ նրանց գիտելիքներն էական են, սակայն ինտերակտիվ տեխնիկան` քննարկումը, դեբատը, հետազոտությունը, խմբային աշխատանքը, ծրագրային աշխատանքը, խաղային ներկայացումը, էական դեր ունի: Ուսանողների կարծիքները, փորձառությունը, զգացմունքները և ռեքլեքսիաները նույնպես հաշվի են առնվում կրոնների և հավատքային համակարգերի ուսուցման ժամանակ: Ուսանողներին քաջալերում են արտահայտելու իրենց անձնական հավատքները, արժեքները և որոշումները:

Երբեմն «կրոնից սովորելը» հակադրվում է «կրոնի մասին սովորելուն»[52]: Ապահով ուսուցման տարածք ստեղծելը, որտեղ յուրաքանչյուր ուսանող իրեն հարմարավետ է զգում կարծիք արտահայտելու համար, նման աշխատանքի նախապայմանն է: Հաշվի առնելով ուսանողակենտրոն մանկավարժության դինամիկ բնույթը և դրա շնորհիվ բորբոքված քննարկումները` պետք է նշել, որ անհատների արժեքային համակարգերն ու հավատքները ավելի տեսանելի են դառնում[53]:

Սեփական հավատքային համակարգի բաց լինելը կարող է խթան դառնալ այլոց համար նույնպես բաց լինելու առումով: Նման «բացությունը» կարող է հավատքների ու արժեքների մասին հարգալից ու բազմակողմանի քննարկման հնարավորություններ տալ, բայց նաև ունի որոշակի վտանգներ. որոշ ուսանողներ կարող են օտարվել ու մեկուսացվել, հատկապես երբ նրանք նախընտրում են իրենց հավատքը պահպանել մասնավոր եղանակով և երբ զգում են, որ այն տարբեր է դասարանում գտնվողների հավատքից, կամ ուսանողի հավատքը տարբերվում է ուսուցչի հավատքից: Նման մտահոգությունները ուղղակիորեն վերաբերում են ուսուցիչների արհեստավարժությանն ու ուսուցմանը: Այս հարցը կքննարկվի հաջորդ մասում:

Էմպատիկ-զգայական մոտեցում կրթության վերաբերյալ

Խորհուրդ է տրվում կրոնների կամ հավատքների մասին ուսուցանելիս խրախուսել էմպատիկ մոտեցումը սովորողների շրջանում: Էմպատիկ կրթությունը վերաբերում է այն փորձերին, երբ հասկացվում է այլ մարդու զգացածը, և , դրանով հանդերձ, ունակություն է պահանջում հարգալից եղանակով հաղորդակցվել մեկ այլ մարդու փորձառության հետ: Էմպատիան տարբերվում է սիմպատիայից, որն այլ անձի հուզական վիճակից բխող էմոցիոնալ պատասխանն է կամ այլ մարդու մասին մտահոգությունների պատճառով առաջացած վիճակ է: Չնայած էմպատիկ կրթությունը խորհուրդ է տրվում ինչպես ուսուցչակենտրոն, այնպես էլ ուսանողակենտրոն կրթության մանկավարժական մեթոդաբանության պարագայում, սակայն հատկապես ուսանողակենտրոնի պարագայում մեծանում է տարբեր տեսակետների առաջացման հնարավորությունը:

Դպրոցներում կրոնների և հավատքների մասին ուսուցմանը վերաբերող մանկավարժական մոտեցումները

Կրոնների և հավատքների մասին ուսուցմանը վերաբերող մի շարք մանկավարժական մոտեցումներ են մշակվել[54]: Ուսուցիչները հաճախ կիրառում են այս մոտեցումները կամ միահյուսուում են տարբեր մոտեցումներ` իրենց ուսուցչական նպատակներին հասնելու համար: Ստորև նշված երեք մոտեցումներն արտացոլված են Եվրոպայի խորհրդի հրատարակած «Կրոնական բազմազանությունը և միջմշակութային կրթությունը» դպրոցական դասագրքում[55]:

Այդ բոլոր մոտեցումներն ընդգծում են դպրոցի այն իդեալը, որի համաձայն` տարբերությունը կհարգվի, և մարդու իրավունքները կպաշտպանվեն: Բոլոր մոտեցումներն ուսուցիչներից պահանջում են արհեստավարժության բարձր մակարդակ:

Ֆենոմենոլոգիական մոտեցման հիմնական պահանջները

Այս մոտեցումը վերաբերում է տարբեր կրոնական դիրքերի ներկայացմանը այդ կրոնին կամ կրոններին պատկանողի տեսակետից և ներառում է հետևյալ սկզբունքները.

ուսուցում գիտելիքի և փոխըմբռնման խթանման նպատակով,

չխրախուսել մասնավոր կրոնական կամ ոչ կրոնական աշխարհայացքը,

բացառել որևէ մեկի անձնական հայացքների ու վերաբերմունքի տարածումը,

ընկալել այլ կրոնի կամ կենսակերպի պատկանող անձի զգացմունքները,

տարբերակել փոխըմբռնումը քննադատությունից:

Մեկնաբանական մոտեցման հիմնական պահանջները

Մեկնաբանական մոտեցումը ավելին է, քան կրոնների մասին հիմնական տեղեկատվության հաղորդումը և պահանջում է ուսանողների կողմից մտքի ու ռեֆլեքսիայի արտահայտում, ինչպես նաև նոր գաղափարների յուրացում: Այն հարցադրումներ է անում մեր գիտելիքների ու ընկալումների որակի մասին` ուսուցիչներին ու ուսանողներին ուղղելով երեք հիմնական հարցեր.

Ինչպես ենք մենք պատկերացնում մեր կողմից ուսումնասիրվող մարդկանց կենսակերպը, որպեսզի խուսափենք տարընկալումներից ու կարծրատիպերից (ներկայացում): Կրոնները պետք է ներկայացվեն իրենց բազմազանության և միասնության մեջ:

Ինչպես ենք մենք «փոխանցում» այլ մարդու գաղափարները և հասկացությունները, որոնցով մենք հստակ պատկերացում ենք ունենում նրա մասին (մեկնաբանություն): Մյուսների նկատմամբ էմպատիան կարող է դրսևորվել միայն այն ժամանակ, երբ հիմնական գաղափարներն ընկալվել ու հասկացվել են:

Ինչպես ենք մենք արտահայտում այն, ինչ սովորել ենք (ռեֆլեքսիա): Ուսանողները պետք է խրախուսվեն` միաձուլելու իրենց գաղափարները նոր գաղափարներին և կշռադատվածքննադատեն իրենց սովորած գաղափարները:

Երկխոսության վրա հիմնված մոտեցման հիմնական պահանջները

Տարբեր երկրներում երկխոսության վրա հիմնված տարբեր մոտեցումներ են մշակվել: Ստորև նշվում են երկխոսության երեք «մակարդակները»:

Նախնական երկխոսություն

Դասընթացի և դպրոցի շրջանակում փորձառությունների, տեսակետների, ընկալումների և գաղափարների տարբերության գիտակցում: Վերջինիս օգտագործումը որպես ռեսուրս լսարանում հավատքների ու արժեքների վերաբերյալ քննարկումներ անցկացնելիս: Այլ տեսակետների ներկայացում լսարանում ընթացող քննարկման ժամանակ:

Երկրորդային երկխոսություն

Ձևավորել այնպիսի միջավայր, որտեղ երեխաները ցանկանում են ներգրավվել քննարկումներում, փոխանակել իրենց գիտելիքներն ու սովորել ուրիշներից: Երեխաներին ներգրավել կրոնների մասին ուսուցանելու սկզբունքների մշակման գործում: Խրախուսել հարցադրումները` այլոց փորձառությունների և տեսակետների նկատմամբ հետաքրքրություն առաջացնելու համար:

Երրորդ մակարդակում կատարվող երկխոսություն

Տարբեր մեթոդների, ռազմավարությունների և վարժությունների փորձարկում` դպրոցում երկխոսությունը խրախուսելու նպատակով: Այնպիսի միջոցառումների կազմակերպում, որոնք խրախուսում են աշակերտներին արտահայտվելու, բանակցելու և պաշտպանելու իրենց հայացքները: Տարբեր խթանների ապահովման միջոցով սկզբնավորել ու զարգացնել քննարկումներ ու վիճաբանություններ (օրինակ` նկարների, ֆիլմերի, նախադեպերի, պատմությունների և տարբեր ավանդություններից վերցրած ուսուցումների միջոցով):

Ե. Կրոնների ու հավատքների մասին ուսուցումից ստացվող արդյունքները

Կրոնների ու հավատքների մասին ուսուցումից ստացվող արդյունքները պետք է ներառեն գիտելիքի, վերաբերմունքի և իրավասությունների զարգացումը[56]: Անկախ նրանից, ուսուցչակենտրոն, թե՞ ուսանողակենտրոն մոտեցումն է որդեգրվում կրոնների և հավատքների մասին ուսուցանելիս, պետք է ակնկալել հետևյալ արդյունքները.

· Հանդուրժողական վերաբերմունք և հարգանք անհատների իրավունքների նկատմամբ, որոնք հետևում են որևէ մասնավոր կրոնի կամ հավատքային համակարգի: Սա ներառում է որևէ կրոնի կամ հավատքային համակարգի չհավատալու իրավունքը:

· Կրոններին և հավատքներին վերաբերող խնդիրները մարդու իրավունքների հիմնահարցերի հետ միավորելու կարողությունը (ինչպիսիք են կրոնի և արտահայտման ազատությունը), ինչպես նաև խաղաղության տարածումը (օր.` կոնֆլիկտների լուծմանը և կանխարգելմանն ուղղված` կրոնների և հավատքների կարողությունը):

· Տարբեր կրոնների և հավատքային համակարգերի մասին հիմնարար գիտելիքներ և բոլոր կրոններում ու հավատքներում գոյություն ունեցող տարբերությունների մասին գիտելիքներ` նկատի ունենալով տեղական/ազգային համատեքստը, ինչպես նաև ավելի լայն աշխարհագրական շրջանակները:

· Պատմությունը և պատմական զարգացումները տարբեր օրինական դիտանկյուններից ընկալելը (բազմընկալություն):

· Տարբեր կրոններին և հավատքային համակարգերին վերաբերող հիմնական պատմական իրադարձությունների հետ կապված համատեքստերի իմացությունը: Այստեղ նույնպես ազգային/տեղական յուրահատկությունների նկատմամբ հատուկ ուշադրությունը պետք է զուգորդվի աշխարհագրական ու մշակութային տեսանկյուններին:

· Մարդու կյանքում կրոնական կամ փիլիսոփայական հավատքների կարևորության ընկալումը:

· Տարբեր կրոնների և հավատքների միջև նմանությունների և տարբերությունների մասին տեղեկացվածությունը:

· Հիմնարար գիտելիքների շնորհիվ կրոնական համայնքների և դրանց անդամների վերաբերյալ գոյություն ունեցող բացասական կարծրատիպերի ճանաչման ընդունակությունը:

· Պատմական և հոգեբանական ընկալում այն մասին, թե ինչպես է կրոնական տարբերությունների նկատմամբ հարգանքի բացակայությունը անցյալում հանգեցրել ծայրահեղ բռնությունների և, դրա հետ կապված, այլոց իրավունքների պաշտպանության գործում ակտիվորեն ներգրավված մարդկանց դերի կարևորությունը (քաղաքացիական պատասխանատվությունը):

· Անհանդուրժողականության և խտրականության դեպքերում դրանց նկատմամբ նուրբ և հարգալից հակադարձման ունակությունը:

Կրոնական տարբերությունների վերաբերյալ երեք վեբռեսուրսները

1. RE-XS

http://re-xs.ucsm.ac.uk

RE-XS վեբկայք է, որը տեղեկություններ է տրամադրում ուսուցիչներին աշխարհի հիմնական կրոնների, նոր կրոնական շարժումների և ոչ կրոնական գաղափարախոսությունների վերաբերյալ: Կայքում կան նաև այնպիսի նյութեր, ինչպիսիք են տեքստերը, արվեստը, ուխտագնացությունները, շինությունները, ծիսակատարությունները, համայնքներին ու տարբեր կրոնական տարրերին վերաբերող հարցերի պատասխաններ: Կայքում կան նաև տեղեկատվություն և ռեսուրսներ պարունակող այլ կայքերի հղումներ: Չնայած այս կայքը հիմնվել է Անգլիայում ու Ուելսում կրոնական կրթության մեջ օգտագործվելու համար, այնուամենայնիվ նրանում շատ բաներ կան այլ տեղերում և իրավիճակներում գործածելու համար: Նույն աղբյուրում մատչելի է նաև աշխարհի կրոնների առցանց հանրագիտարանը`http://philtar.ucsm.ac.uk/encyclopedia:

2. Կրոնական հանդուրժողականության վերաբերյալ Օնտարիոյի խորհրդականները (OCRT)

http://www.religioustolerance.org

Կրոնական հանդուրժողականության վերաբերյալ Օնտարիոյի խորհրդականների կազմակերպությունը Կանադայում գտնվող բազմահավատքային գործակալություն է: Այդ կազմակերպության վեբկայքը տեղեկություններ է պարունակում կրոնների և հավատքային համակարգերի մասին ու ապահովում է`

տեղեկատվություն շատ կրոնների մասին` ասատրուից մինչև զրադաշտականություն, ինչպես նաև քննարկում է աշխարհիկ հավատքային համակարգերը: Կայքը նկարագրում է դրանց առաջացումը, պատմությունը, ներկայիս հավատալիքներն ու պրակտիկաները,

բացատրություններ հարյուրավոր հակասական թեմաների վերաբերյալ, որոնց շուրջ վիճում են կրոնական խմբերը ինչպես միմյանց, այնպես էլ հասարակության աշխարհիկ ուժերի հետ,

հավելյալ տարբեր թեմաների վերաբերյալ հոդվածներ, ներառյալ` բարոյականությունը, կրոնական հանդուրժողականության խթանումը, կրոնական ապատեղեկատվությունը և սխալ տեղեկությունները, միջավայրը, ինչպես նաև կրոնի հողի վրա ծագած անհանդուրժողականությունը, խտրականությունը, ատելությունը, ճնշումը, բռնությունը և մարդկության դեմ կատարվող հանցագործությունները:

3. Կրթության մեջ համաշխարհային կրոնների վերաբերյալ Շապ աշխատանքային կուսակցությունը (SHAP)

http://www.shap.org

Կրթության մեջ համաշխարհային կրոնների վերաբերյալ Շապ աշխատանքային կուսակցությունը հիմնվել է 1969թ. Մեծ Բրիտանիայում և կոչված է բոլոր մակարդակներում ընդլայնելու կրթության հիմքերը` խրախուսելով համաշխարհային կրոնների ուսուցումը : Այն փորձում է իր նպատակներին հասնել կրոնական կրթության և կրոնագիտության ոլորտում ընդգրկվածների համար ճշգրիտ տեղեկատվության և ռեսուրսների ստեղծման միջոցով:

Կազմակերպության անդամները պատկանում են տարբեր կրոնների և ներկայացնում են կրթության ոլորտի ողջ փորձագիտական դաշտը` տարրական դպրոցից մինչև համալսարաններ: Նրանց հրատարակությունները Միացյալ Թագավորությունում և այլ վայրերում լայնորեն օգտագործում են դպրոցները, քաղաքական գործիչները և սոցիալական ծառայությունները:

Շապը հրատարակում է գիտնականների ու կրթության մասնագետների կազմած և ստուգած տարեկան տոնախմբությունների օրացույց, որը հիմնական տեղեկություններ է տալիս մեծ կրոնների և շատ կրոնական շարժումների տոնակատարությունների մասին ու նշում է դրանց անցկացման օրերը: Շապի գործընկերն է կրթության մեջ համաշխարհային կրոնների եվրոպական ասոցիացիան(http://www eawre.org): Այն տոնակատարությունների օրացույցը հրատարակում է նաև գերմաներեն և ֆրանսերեն:

Զ. Կրթական ծրագրերի կառուցվածքը և մշակումը

ԵԱՀԿ բոլոր անդամ պետություններն ունեն իրենց կրթական ծրագրերը վերանայելու և մշակելու մեխանիզմներ: Կրոնների և հավատքների մասին ուսուցման գործընթացը պետք է հնարավորին չափ բաց լինի: Մի շարք շահագրգիռ կողմեր կան, որոնք հետաքրքրություն են ցուցաբերում կրոնների և հավատքների ուսուցման առնչությամբ: ԵԱՀԿ տարբեր պետություններում շահագրգիռ կողմերը` ծնողները, ուսուցիչները, բարձրագույն կրթական հաստատությունները, պետական ինստիտուտները, կրթական մարմինները և քաղաքացիական հասարակության ներկայացուցիչները, արդեն ներգրավված են այդ գործընթացում: Ազգային ու տեղական կրոնական համայնքները շատ տեղերում ևս ակտիվորեն ներգրավված են դրանում: Հաշվի առնելով կրոնների ու հավատքների ուսուցանման առանձնահատուկ բնույթը` կրոնական և հավատքային համայնքները պետք է խորհրդակցեն ու նրանց հնարավորություն տան իրենց փորձագիտական խորհուրդը տալու և իրենց մտահոգություններն արտահայտելու: Կրթական ծրագրերի որակը կբարեփոխվի տեղական համայնքների կողմից դրանց ընդունմամբ և աջակցությամբ: Հաշվի առնելով հասարակության փոփոխվող ու դինամիկ բնույթը` հարկավոր է տարբեր կրոնական ու հավատքային համայնքներին պատշաճ հարգանք ցուցաբերել: Սա նաև վերաբերում է այն կրոնական խմբերին, որոնք փոքր են և ոչ ավանդական: Պետք է մշտապես հիշել, որ ժամանակակից աշխարհի մեծ կրոններն ու հավատքները ժամանակին փոքր ու ոչ ավանդական են եղել ու մերժվել հասարակությունների կողմից: Վերջապես, կրթական ծրագրերի համար պատասխանատու մարմինները պետք է օգտագործեն մասնագիտացած ՀԿ-ների փորձաքննությունն ու նորարարական մոտեցումները` կրթական ծրագրերը մշակելու և վերափոխելու համար:

Այն անդամ պետություններում, որոնք դեռևս իրենց կրթական ծրագրերում չեն առաջարկում կրոնների և հավատքների որևէ ձևի ուսուցում, այնուամենայնիվ պետք է համապատասխան ռեսուրսներ մշակեն: Տարբեր անդամ պետություններում կրոնների և հավատքների ուսուցման գոյություն ունեցող կրթական ծրագրերը կարող են որպես սկզբնակետ ծառայել հետագա կրթական ծրագրերի զարգացման համար հատկապես այնտեղ, որտեղ նման ծրագրերը հիմնված են մարդու իրավունքների սկզբունքների վրա:

Կրոնների և հավատքային համակարգերի հավասարակշռված ու անկողմնակալ նկարագրությունը և կրոնական խմբերին ու անհատներին ճշգրիտ ու նրբանկատորեն ներկայացնելը կենսական նշանակություն ունեն: Վստահելի ռեսուրսային նյութերի օգտագործումը, ներառյալ` որոշակի կրոնների հետևորդների կողմից կատարվող մեկնությունները, շատ կարևոր են:

Այդ կրթական ծրագրերի, ինչպես նաև դասագրքերի ու կրթական նյութերի բազմակողմանի գնահատումը, համաձայն այս փաստաթղթում ամրագրված սկզբունքների, կօգնի որոշելու` դրանք կողմնակա՞լ են, թե՞ ոչ: Անհրաժեշտության դեպքում նոր կրթական ծրագրերը պետք մշակվեն նման չափորոշիչների համաձայն:

IV. Ուսուցչի կրթությունը

Ա. Նախապատմությունը և միջազգային փորձը

Նույնիսկ ամենալավ կրթական ծրագրերը, գաղափարները և քաղաքականությունները աննշան ազդեցություն կունենան, եթե ուսուցիչները չունենան կրթական ծրագրերն իրենց աշխատանքում համապատասխան ձևով գործածելու ունակություններ: Սա առավել ևս վերաբերում է կրոններ և հավատքներ ուսուցանելուն, քանի որ այդ ուսուցման կրթական ծրագրերը մեծ պահանջներ են սահմանում ուսուցիչների գիտելիքների, վերաբերմունքի և իրավասությունների վերաբերյալ: Ուսուցիչների որակավորումները և համապատասխան սկզբնական ու շարունակական կրթությունը շատ պարագաներում շեշտվել են միջազգային հանրության կողմից: Հիմնական փաստաթղթերը ևս հաստատում են գիտելիքների ու իրավասությունների տեսակները, որոնք անհրաժեշտ են կրոնների և հավատքների մասին ուսուցանելիս:

ՅՈՒՆԵՍԿՕ-ի հանձնարարությունների 33-րդ հոդվածը նշում է, որ երկրները կարող են մշտապես բարելավել ուսուցիչների և այլ կրթական անձնակազմի պատրաստման ու հաստատման ուղիներն ու միջոցները[57] և զարգացնել այնպիսի ունակություններ ու հմտություններ, ինչպիսիք են կրթական նորարարություններ անելու և ուսումը շարունակելու ցանկությունն ու ունակությունը, փորձառությունը թիմային աշխատանքում և միջդիսցիպլինար ուսուցման ոլորտում, խմբային դինամիկայի իմացությունը, ցանկալի հնարավորությունների ստեղծման և դրանցից առավելություններ ստանալու ունակությունը[58]:

Եվրոպայի խորհրդի նախարարների կոմիտեի (1984) հ.18 (84) հանձնարարությունը սահմանում է, որ անդամ պետությունների կառավարությունները (իրենց կրթական և օրենսդրական համակարգերի, ինչպես նաև քաղաքականությունների ու մատչելի ռեսուրսների համատեքստում) ուսուցանեն ուսուցիչներին այնպես, որ նրանք`

տեղյակ լինեն մշակութային արտահայտման տարբեր ձևերից, որոնք առկա են իրենց ազգային մշակույթներում և գաղթած համայնքներում.

իմանան, որ էթնոցենտրիկ վերաբերմունքը և կարծրատիպերը կարող են վնասել անհատներին , ուստի փորձեն դրանց հակադրել իրենց ազդեցությունը.

հասկանան, որ իրենք ևս պետք է դառնան մշակութային փոխանակման գործընթացի մասնակիցներ և մշակեն ու օգտագործեն մոտեցման, ընկալման ու փոխանցման համապատասխան ռազմավարություններ[59]:

Վերոնշյալ տեքստերը նշում են կառավարությունների կարևոր դերը, որով երաշխավորվում է ուսուցիչների հնարավորին չափ լավագույն կրթություն ստանալը` դպրոցներում կրոնների և հավատքների մասին ուսուցանմանը նախապատրաստվելու համար: Չնայած ազգային ու տեղական ուսուցիչների կրթության համար նախատեսված որոշ հաստատություններ կարող են համապատասխան կրթություն ապահովել ապագա ուսուցիչներին կրոնների և հավատքների ու հարակից թեմաների մասին ուսուցանելու համար, սակայն դա ԵԱՀԿ տարածաշրջանում հարցի լուծման տարբերակ չէ: Կառավարությունները պետք է հաստատեն վերահսկողական մեխանիզմներ, եթե նման մեխանիզմ գոյություն չունի, մոնիթորինգի ենթարկեն և արժևորեն այն եղանակը, որով ընտրվում և վերապատրաստվում են ուսուցիչները (թե՛ մինչև ուսուցանելը, թե՛ ուսուցանելու ընթացքում) կրոնների ու հավատքների մասին ուսուցանելու համար: Անդամ պետությունները գնահատման ընթացքում պետք է ամեն ինչ անցկացնեն այս ուղեցուցային սկզբունքների և այլ միջազգային մարմինների սահմանած սկզբունքների պրիզմայով:

Եթե կրոնական համայնքները պատասխանատու են դասավանդումից առաջ և դրա ընթացքում ուսուցիչների վերապատրաստման համար հանրային դպրոցներում կրոնների ու հավատքների մասին ուսուցմանը վերաբերող առարկաների առնչությամբ, ապա այդ կրոնական համայնքները պետք է հաշվի առնեն այլ կրոնական համայնքներին ևս: Նման գործողությունները կարող են խթանել դասավանդումից առաջ և դրա ընթացքում կրոնների ու հավատքների մասին ուսուցանող ուսուցիչների կրթությունը: Դա նաև լավագույն երաշխիքն է, որ նման կրթությունը ազնիվ է, հավասարակշռված, բաց և կանխակալությունից զերծ: Միջհավատքային երկխոսությունը խթանելուն ուղղված համագործակցությունը ինքնին դրական նպատակ է:

Բ. Ուսուցչի վերապատրաստման շրջանակը

Հաշվի առնելով կրոնների ու հավատքների մասին ուսուցմանն ու կոնֆլիկտներին վերաբերող առանձնահատուկ մարտահրավերները` ուսուցիչների վերապատրաստման յուրաքանչյուր ծրագիր պետք է համապատասխանի ժողովրդավարական և մարդու իրավունքների սկզբունքներին, ինչպես խորհուրդ է տրվում այս փաստաթղթում: Այնպիսի նկատառումներ, ինչպիսիք են ազգային կրթական ծրագրերի չափանիշներն ու պահանջները, հասարակության և կրթության մեջ կրոնների ու հավատքների տեղը և կրթական համակարգի փոփոխությունների ենթարկվելու կարողությունը, ևս կարևոր են: Բայց մարդու իրավունքների շրջանակը լավագույն երաշխիքն է կրոնների ու հավատքների մասին ուսուցմանը վերաբերող ազնիվ և հավասարակշռված մոտեցում մշակելու համար: Այն նաև ուժեղ գործիք է բացասական կարծրատիպերի ու խտրական պրակտիկաների դեմ պայքարելու համար: Կրոնների կամ հավատքների ազատությանը վերաբերող պարտավորությունը, մարդու իրավունքների կրթությանը վերաբերող հարցերի նրբությունը, ինչպես նաև փոխադարձ հարգանքին ու փոխըմբռնմանն ուղղված կրթությունը պետք է կրոնների ու հավատքների մասին ուսուցանող բոլոր ապագա ուսուցիչների համար դառնան նախապայման: Նման պարտավորությունները և նրբությունները պետք է խթանվեն դասավանդումից առաջ և դրա ընթացքում:

Գ. Դասավանդումից առաջ և դրա ընթացքում ուսուցիչների կրթությունը

Դասավանդումից առաջ և դրա ընթացքում ուսուցիչների կրթությունը կրոնների ու հավատքների մասին ուսուցման գլխավոր բաղադրիչն է: Ուսուցիչների բազմակողմանի և լավ պատրաստված կրթական ծրագրերը պետք է տեղ թողեն ուսուցիչների կրթության մեջ պատշաճ նորարարություններ կատարելու համար: ԵԱՀԿ-ն մատնանշում է նախորդ ծրագրերի ժամանակ կայունության պահպանման հետ կապված մարտահրավերները:

Փոխադարձ հարգանքի մշակույթի խթանումը, ժողովրդավարական հասարակություններում արդյունավետ մասնակցության համար հավասար հնարավորությունների ստեղծումը, հավասարությունը և փոխըմբռնումը պահանջում են համակարգված, բազմակողմանի ու երկարաժամկետ մոտեցում[60]:

REDCo ծրագիր. Կրոնը կրթության մեջ: Աջակցություն երկխոսությանը կամ եվրոպական երկրների փոխակերպվող հասարակություններում կոնֆլիկտի գործոնը

http://www.redco.uni-hamburg.de

Այս երեք տարի տևողությամբ եվրոպական հետազոտական ծրագիրը (Եվրոպական հանձնաժողովի կողմից ֆինանսավորված կրոններին ու կրթությանը վերաբերող առաջին ամբողջական հետազոտությունը) ԵՀ «Քաղաքացիներն ու կառավարությունները գիտելիքահեն հասարակությունում» 6-րդ շրջանակի հետազոտական ոլորտի մի մասն է:

Ծրագրի գլխավոր նպատակն է ստեղծել ու համեմատել կրոնների հնարավորություններն ու սահմանափակություններն ընտրված եվրոպական երկրների ու տարածաշրջանների կրթական ոլորտներում: Ծրագիրը նպատակ ունի մատնանշել այն մոտեցումներն ու քաղաքականությունները, որոնք կարող են եվրոպական զարգացման համատեքստում կրթության մեջ կրոնը դարձնել երկխոսությունը խթանելուն ուղղված գործոն:

Տասը համալսարաններից յուրաքանչյուրն առանձնահատուկ ուսուցում է ստանձնում: Ի հավելումն, կան մի շարք թեմատիկ ու համեմատական ուսուցումներ, որոնց շարքում են դպրոցներում կրոնների ուսուցմանն ուղղված ութ երկրներում երիտասարդների վերաբերմունքի ուսումնասիրությունը, դպրոցներում կրոնների ուսուցանմանը վերաբերող եվրոպական ու ազգային խնդիրների , ինչպես նաև եվրոպական տարբեր երկրներում կրոնի ուսուցանման համեմատական ուսումնասիրությունները:

Ծրագրի առաջին գիրքն է Կրոնը և կրթությունը Եվրոպայում. զարգացումներ, համատեքստեր ու դեբատներ, op.cit.note 23:

ԵԱՀԿ անդամ պետություններում կատարված ուսումնասիրությունները ցույց են տալիս, որ շատ ուսուցիչներ լավ պատրաստված չեն դասասենյակում կրոնական ու մշակութային բազմազանության հետ կապված խնդիրներին պատասխաններ գտնելու գործում: Նրանց հաճախ պակասում է տարբեր կրոններ և փիլիսոփայություններ հավասարակշռված ու ազնիվ քննարկելու կրթությունը, հաճախ էլ հասարակ պատկերացում չունեն, թե ինչպես են մարդու իրավունքներին վերաբերող հարցերը կապվում կրոնների և հավատքների հետ: Շատ նոր ուսուցիչներ են գրում այն մասին, որ նրանք երբևէ չեն մասնակցել նման հարցեր շոշափող դասընթացների և երբևէ այլ մշակույթների, հավատքային համակարգերի կամ մարդու իրավունքների սկզբունքների հետ ուղղակիորեն չեն առնչվել իրենց կրթության ընթացքում[61]:

Ուսուցիչների կրթության և ուսուցման կարիքների գնահատումը

Գերմանիայի, Նորվեգիայի, Շվեյցարիայի և Շվեդիայի նման երկրներում մշակվել են այսպես կոչված «միջմշակութային աղյուսակներ», որոնցով պետք է գնահատվեն տվյալ դպրոցի յուրահատուկ զարգացման կարիքները, որոնք կարելի է բավարարել տեղում կազմակերպված ուսուցման միջոցով: Գնահատումը ներքին զարգացման գործընթացի առաջին քայլն է, որն օգնում է հասկանալու ուսուցիչների վերապատրաստման կապակցությամբ դպրոցի հետագա կարիքները:

Քայլ 1. Կատարվել են տարբեր հետազոտություններ ու անցկացվել են հարցազրույցներ` պարզելու համար, թե ինչպես է տվյալ դպրոցը հասկանում բազմազանության հետ կապված հարցերը և ինչպես է դրանք լուծում: Հարցարանները կոչված են ապահովելու տվյալներ դպրոցում առկա բազմազանության վերաբերյալ և տեսնել բազմազանության ապահովմանն ուղղված դպրոցի քաղաքականությունը: Հարցերը կենտրոնանում են ժողովրդագրության, լեզվի մակարդակի, դպրոցներում մշակութային ու կրոնական բազմազանության, փոքրամասնությունների տեսանելիության, աջակցող կառույցների, դպրոցի, ծնողների և համայնքի համագործակցության մակարդակի և այլ հարցերի վրա:

Քայլ 2. Խորքային հարցազրույցներ են անցկացվել ուսուցիչների, տնօրենների, ուսանողների և ծնողների հետ` հասկանալու համար բազմազանության վերաբերյալ տեղեկացվածության աստիճանը, ուսուցիչների վերաբերմունքը կրոնական ու մշակութային բազմազանությանը և դրան ուղղված` կրթության ճանապարհի խոչընդոտները: Առավել կարևոր է, որ հարցազրույցների մեկնաբանությունը օգնում է դպրոցների կարիքները հասկանալուն և նպաստում հետագայում դրանք բարելավելուն:

Քայլ 3. Դպրոցի խորհրդատուներն ու ներկայացուցիչները միասին սահմանում են ուսուցիչների ուսուցման ու դպրոցի զարգացման առաջնային ուղղությունները: Շատ դեպքերում կրոնների և հավատքների մասին ուսուցանումը դիտվում է որպես առաջնային ոլորտ:

Քայլ 4. Դպրոցում տեղի է ունենում ուսուցչի ուսուցումը. օրինակ` Գերմանիայում «Սովորելով և կյանքի կոչելով ժողովրդավարությունը» ազգային դպրոցների զարգացման ծրագիրը հատուկ ուշադրություն է դարձնում բազմազանության ուսուցմանը: Տարբեր մակարդակներում կրոնների և հավատքների մասին ուսուցանումը դիտվում է որպես բարձր առաջնայնություն հատկապես երբ դպրոցները հաճախ ստիպված են առնչվել մուսուլմանական ավանդույթների մասին ուսանողների ու անձնակազմի կողմից տրվող հարցերին, ինչպես նաև տեսնել տեղական համայնքներում մուսուլմանական պաշտամունքի վայրերի նկատելի աճ:

Ընդհանուր առմամբ, դասասենյակում ուսուցիչների կարգավիճակը նրանց հնարավորություն է տալիս ներազդելու անձնական բնույթի հարցերի վերաբերյալ (ինչպիսիք են կրոնն ու հավատքը) ուսանողների ոչ համապատասխան քննարկումների վրա: Հասկանալի է, որ ուսուցչի անձնական հավատքի արտահայտումը կարող է փոխըմբռնում ու ռեֆելքսիա առաջ բերել, այնուամենայնիվ ուսուցիչների ուսուցման ռազմավարությունները պետք է երաշխավորեն, որ կրթողի անձնական, կրոնական կամ ոչ կրոնական պարտավորությունները որևէ կանխակալ վերաբերմունք չեն առաջացնի տարբեր կրոնների ու փիլիսոփայությունների ուսուցման ժամանակ: ԵԱՀԿ անդամ պետությունների աճող բազմազանությամբ դպրոցներում այս հարցն առավել հրատապ է դառնում: Արհեստավարժ ուսուցումը հաճախ կարող է բարելավել չնախատեսված ազդեցությունների հետևանքները և ուսուցիչների համար հնարավորություններ ստեղծել իրենց անծանոթ հավատքներին ու պրակտիկաներին պատասխանելու և անձնական հավատքի ու պրոֆեսիոնալ պարտավորությունների միջև սահմանը ճշտելու համար:

Հաշվի առնելով հասարակությունների գլոբալացվող բնույթը և այն, որ ԵԱՀԿ անդամ պետություններում հասարակական բազմազանությունն աճելու է, կարևոր է, որ կրոնների ու հավատքների և բոլոր հարակից առարկաների ապագա ուսուցիչները գիտելիքներ ունենան մշակութային ու կրոնական բազմազանությանը վերաբերող` մարդու հիմնական իրավունքների վերաբերյալ: Եվ քանի որ կրոնների ու հավատքների մասին ուսուցանումը առավել արդյունավետ է դառնում, երբ այն միջդիսցիպլինար բնույթ ունի և հիմնված է մարդու իրավունքների վրա, սա պետք է հուշի, թե ինչպես պետք է կրթել ներկա ու ապագա ուսուցիչներին[62]: Կարևոր է, որ ԵԱՀԿ անդամ պետությունները գնահատեն, թե որքանով են ուսուցիչների կրթությամբ զբաղվող քոլեջները, համալսարանները և բարձրագույն ուսումնական հաստատությունները նախապատրաստում ապագա ուսուցիչներին` աշխատելու բազմախոհ ու բազմահավատք հասարակությունում և այդ բազմազանությունն արտահայտող դասասենյակում:

ԵԱՀԿ որոշ անդամ պետություններում ուսուցիչները չեն մասնակցում շարունակական կրթական ծրագրերին իրենց նախնական ուսուցումից հետո: Անկախ այդ սկզբնական ուսուցման որակից` կրոններ ու հավատքներ ուսուցանող ուսուցիչները կշահեն, եթե նրանք կանոնավոր մասնակցեն ուսուցումներին իրենց դասերը վերջացնելուց հետո: Հաշվի առնելով կրոնների ու հավատքների մասին ուսուցման վրա ազդող զարգացումների դինամիկ բնույթը` հետագա կրթությունը առավել է կարևորվում բոլոր ուսուցիչների համար, որոնք նպատակ ունեն տեղյակ լինել այս ոլորտի վերջին զարգացումներից: Դասավանդումից առաջ և դրա ընթացքում ուսուցանողները պետք է հաշվի առնեն միջկառավարական կազմակերպությունների և ճանաչված ՀԿ-ների փորձառությունն ու նյութերը` կրոնների ու հավատքների մասին ուսուցումը կազմակերպելու և անցկացնելու համար:

Եվրոպայի և Հյուսիսային Ամերիկայի հատկապես քաղաքային վայրերի դպրոցներում կարելի է ականատես լինել այնպիսի երևույթի, երբ ուսուցիչների ու ուսանողների մշակութային ու կրոնական պատկանելությունը չի համընկնում: Ուսուցչի մասնագիտությունը հիմնականում պատկանում է այն մարդկանց, ովքեր մեծամասնության մշակույթից են ու արտահայտում են այդ մեծամասնության աշխարհայացքը[63]:

Ուսանողները, այնուամենայնիվ, ավելի բազմատեսակ շերտերից են: Համապատասխան քաղաքականությունների ու մեխանիզմների մշակումը տեղերում, որով հնարավոր կլիներ տեղական համայնքներից առավել մեծ քանակով մարդկանց ներգրավել ուսուցչի մասնագիտության մեջ, մեծ օգուտ կլիներ կրոնների ու հավատքների մասին ուսուցմանը և, ընդհանուր առմամբ, կրթությանը[64]: Կարևոր է նաև, որ փոքրամասնության ներկայացուցիչ ուսուցիչներին տրվեն նույն հնարավորությունները հետագա ուսուցման և մասնագիտական առաջընթացի իմաստով, ինչպես նաև նրանք կարողանան մասնակցել միջազգային փոխանակման ծրագրերի, որտեղ էլ կծանոթանան կրոնների ու հավատքների մասին ուսուցանման լավագույն փորձին ու պրակտիկաներին:

Հաշվի առնելով նախորդ մասում նկարագրված կրթական ծրագրերի շրջանակը` ներկա և ապագա ուսուցիչները պետք է `

կարողանան կատարելապես ուսուցանել կրոնների ու հավատքների մասին մարդու իրավունքների ու քննական մտածողության շրջանակներում: Քննական մտածողությունը նշանակում է, որ ուսանողները կարող են քննական վերաբերմունք ցուցաբերել մեկը մյուսի հայացքների ու կարծիքների նկատմամբ` հարգելով յուրաքանչյուր ուսանողի իրավունքը` իր ընտրությամբ հետևել այս կամ այն հավատքային համակարգին.

լավ գիտելիքներ ունենան համապատասխան առարկայի մասին.

ունենան մանկավարժական ունակություններ ուսանողների հետ հաղորդակցվելու և նրանց ուսուցումը հիմնավորելու իմաստով.

կարողանան այնպես անել, որ կրոնների ու հավատքների մասին ուսուցանումը հետաքրքիր լինի և համապատասխանի ուսանողներին.

կարողանան գտնել առավել արդյունավետ մեթոդներ կրոնների մասին ուսուցանելու համար, որը կլինի հարգալից ու բաց, ինչպես նաև կպայքարի կրոնների ու հավատքների և դրանց հետևորդների նկատմամբ բացասական կարծրատիպերի դեմ.

հասկանան կրոնների և հավատքների ազդեցությունը հասարակության և մշակույթի վրա (անցյալ թե ներկա).

տեղյակ լինեն համայնքների, որտեղ նրանք ուսուցանում են, կրոնական բազմազանությունից և կարողանան դրանք կապել համաշխարհային միտումներին.

հասկանան կրոնների և հավատքների դերը մարդկանց կյանքում.

ուսուցում ստանան կրթության հոգեբանության, զարգացման հոգեբանության վերաբերյալ, և թե ինչպես են այդ ոլորտներն առնչվում մանկավարժությանը, հատկապես էմպատիկ մանկավարժությանը.

իմանան` ինչպես ստեղծել համապատասխան միջավայր, որտեղ ուսանողները կկարողանան անկաշկանդ իրենց հավատքներն ու կարծիքներն արտահայտել, և որտեղ քննական մտածողությունը չի հանգեցնի որոշ ուսանողների անձնական քննադատության նրանց կրոնական կամ ոչ կրոնական հավատքների ու կարծիքների պատճառով.

հասկանան տարիքային համապատասխանությունն ու դրան համապատասխան մանկավարժական որակներ դրսևորեն.

տեղյակ լինեն կրոնների ու հավատքների մասին ուսուցանելու լավագույն պրակտիկաներից.

ունենան պատրաստվածություն տարբեր կրթական մեթոդաբանությունների վերաբերյալ և սովորեն ինչպես լուծել յուրաքանչյուր լարվածություն, որ առաջանում է դասասենյակում ուսուցանվող նյութից կամ դասարանի ծավալած գործունեությունից.

զարգացնեն ունակություններ, որոնք ուսանողներին ներքաշում են դեբատի ու քննարկումների մեջ և տարբեր հարցերի վերաբերյալ դրսևորեն ազնիվ ու հավասարակշռված մոտեցումներ.

ունենան վերլուծական ու տեխնիկական ունակություններ` հետազոտելու համար կրոնական բազամազանության մասին նյութերը համացանցում և համապատասխանության դեպքում այնտեղից դուրս բերեն իրենց դասերի համար անհրաժեշտ բարձրորակ նյութեր ու տեքստեր:

Դ. Ով պետք է ուսուցանի կրոնների ու հավատքների մասին

ԵԱՀԿ շատ անդամ երկրներում արդեն կան սահմանափակումներ, որոնք վերաբերում են նրան, թե ով կարող է ուսուցանել կրոնների ու հավատքների մասին: Կարևոր է, որ կառավարությունները մանրամասն ուսումնասիրեն այս սահմանափակումները և գնահատեն այն սահմանները, որտեղ նրանք ազնիվ են ու համապատասխանում են ներկայումս ընդունված` մարդու իրավունքների չափանիշներին:

Անհատի կրոնական (կամ ոչ կրոնական) հավատքները չեն կարող բավարար պայման լինել այդ անձին կրոնների կամ հավատքների մասին ուսուցանելուց զրկելու համար: Այս առումով, ամենակարևոր նկատառումները վերաբերում են պրոֆեսիոնալ պատրաստվածությանը, ինչպես նաև մարդու իրավունքների (ընդհանրապես) ու կրոնի կամ հավատքի ազատության (մասնավորապես) նկատմամբ նրա հիմնական վերաբերմունքին կամ պարտավորություններին, քան թե նրա կրոնական պատկանելությանը կամ համոզմունքներին: Էմպատիկ կրթության սկզբունքների ընկալումն է՛լ ավելի արդյունավետ կդարձնի տարբեր կրոնների ու հավատքային համակարգերի ուսուցանումը, քանի որ էմպատիկ կրթությունը փորձում է առավել խոր հասկացողություն տալ այլոց հավատքների կամ փորձի մասին:

Ե. Անձնակազմը և դպրոցի կառավարման կրթությունը

Առաջարկ կրոնական կրթության եվրոպական կենտրոնին

Եվրոպայի խորհուրդը կազմակերպել է մի շարք հանդիպումներ` այլ հարցերի հետ մեկտեղ կենտրոնանալով նաև կրոնների ուսուցման վրա: Հանդիպումներին մասնակցում էին Եվրոպայում առկա հիմնական ավանդական կրոնների ներկայացուցիչները, Եվրոպայի խորհրդի անդամ պետությունների պաշտոնական մարմինների ներկայացուցիչները, գիտնականներ և քաղաքական գործիչներ: Քննարկումներ ծավալվեցին Խորհրդի բոլոր անդամ պետություններում կրոնների ուսուցման հիմնարար ծրագրի հաստատման հնարավորության և մարդու իրավունքների վրա կենտրոնացած կրոնական կրթության եվրոպական կենտրոնի հաստատման շուրջ: Այդ առաջարկները հաստատվեցին Եվրոպայի խորհրդի խորհրդարանական ասամբլեայի կողմից(տե'ս http://assembly.coe.int/Main.asp?link=/Documents/AdoptedText/ta05/EREC1720.htm):

Նախարարների կոմիտեին ուղղված հատուկ հանձնարարությունները ներառում են`

տարրական և միջնակարգ կրթության ոլորտում կրոնների ուսուցման հնարավոր մոտեցումները. դա կարելի է անել հիմնական մոդուլների միջոցով, որոնք աստիճանաբար կհարմարեցվեն տարբեր կրթական համակարգերին (13.1).

սկզբնական և դասավանդման գործընթացում գտնվող ուսուցիչների ուսուցումը կրանագիտության ոլորտում խթանելը (13.2).

համեմատական կրոնագիտության գծով եվրոպական ուսուցչական ուսուցման ինստիտուտի ստեղծումը (13.3).

անդամ պետությունների կառավարությունների քաջալերումը կրոնագիտությունը պետական կրթության տարրական ու միջնակարգ մակարդակներում դասավանդելու առումով (14):

Հետագա հանդիպումների ժամանակ նախարարների կոմիտեն առաջարկել է, որ նման աշխատանքը կարող է լավագույն կերպով հիմնվել եվրոպական միջդիսցիպլինար կենտրոնում, որը կմեկտեղի տարբեր ոլորտների փորձագետներին, ներառյալ` քաղաքացիական կրթությունը, միջմշակութային կրթությունը, մարդու իրավունքների կրթությունը և կրոնների ուսումնասիրությունը: Հետագա ուսումնասիրություններն ու կոնֆերանսը հաստատեցին նման կենտրոն ստեղծելու պարտավորությունը (տե'սhttp://www.strasbourg-reor.org/ modules.php?name):

=News&new\_topic=42&file=article&sid=352).

Քննարկումները շարունակվեցին միջդիսցիպլինար կենտրոն ստեղծելու շուրջ, որը ֆինանսավորվելու էր նորվեգական իշխանությունների կողմից: Հույս հայտնվեց, որ կենտրոնը կարող է սկսել իր աշխատանքները 2008թ., որը հռչակվել էր Եվրոպական միության միջմշակութային երկխոսության տարի: Կենտրոնը պետք է զբաղվի հետազոտությամբ,տեղեկատվության փոխանակմամբ և ուսուցիչների կրթությամբ: Նորվեգական իշխանությունները և Եվրոպայի խորհրդի քարտուղարությունը այժմ աշխատում են կենտրոնի գաղափարի շուրջ:

Քանի որ կրոնների ու հավատքների մասին ուսուցումն իր բնույթով միջդիսցիպլինար է , և առարկան առնչվում է մարդկային բնությանը, ապա դպրոցի բոլոր ուսուցիչների ու անձնակազմի համար շատ օգտակար կլինի կրոնների ու հավատքների ուսուցանման մասին նվազագույն հիմնական պատկերացումներ ունենալը: Սա վերաբերում է դպրոցի տնօրեններին, հոգեբաններին, սոցիալական աշխատողներին և բուժքույրերին: Կրոնների ու հավատքների մասին արդյունավետ ուսուցումից կբարձրանա դպրոցի հեղինակությունը, որը կենտրոնանում է մարդու իրավունքների ու ժողովրդավարական սկզբունքների, միջմշակութային հարգանքի ու փոխըմբռնման վրա, ինչպես նաև բոլոր ուսանողների համար ապահով ուսուցման միջավայր ձևավորելու և քննական մտածողության վրա[65]: Այս նպատակների իրագործման լավագույն ճանապարհը դպրոցական անձնակազմի ու դպրոցի տնօրենների համար կրթություն ու ուսուցում ապահովելն է: Կրթական խորհուրդների, դպրոցի խորհրդի անդամների և տնօրենների կարևորությունը դպրոցի հեղինակության զարգացման ու պահպանման գործում, որը նպաստում է միջմշակութային և միջկրոնական փոխըմբռնմանն ու տեղական համայնքների զարգացմանը, չպետք է գերագնահատվի:

Զ. Ուսուցիչների պատրաստվածության գնահատումն ու արժևորումը

Չնայած պետության գործառույթն է մշակել ուղեցույցներ ու քաղաքականություններ նախադասավանդման ու դասավանդման ընթացքում տեղի ունեցող կրթության համար, որն առնչվում է կրոնների ու հավատքների մասին ուսուցմանը, սակայն բավականին արդյունավետ կլինի ունենալ բոլոր շահագրգիռ կողմերի ներդրումն այս գործում, ինչպիսիք են ծնողների միությունները, կրոնական ու հավատքային համայնքները, մարդու իրավունքների պաշտպանությամբ զբաղվող ՀԿ-ները, համալսարանները, ուսուցիչների ասոցիացիաները և նաև ծնողական խմբերը: Տեղական կրոնական ու հավատքային համայնքները կարող են և պետք է յուրահատուկ դեր ունենան նման ներդրման գործում: Այնուամենայնիվ, կրոնների և հավատքների ուսուցմանը վերաբերող կուրսերի մշակումը պետք է տեղի ունենա արհեստավարժ չափանիշներին համապատասխան: Նույնը վերաբերում է նախադասավանդման ու դասավանդման ընթացքում տեղի ունեցող ուսուցման գործընթացների գնահատմանը:

Է. Համագործակցության և փոխանակման հավելյալ արժեքը

Արտասահմանյան համագործակցությունն ու փորձի փոխանակումը կարող են բարելավել ուսուցման մեթոդների որակը: Հելսինկիի եզրափակիչ ակտում անդամ պետությունները խրախուսվում են փոխանակում և փորձառություն խթանել հատկապես հետևյալ միջոցներով.

մանկավարժական գիտության տարբեր ոլորտներում տարբեր ձևերի շփումներով ու համագործակցությամբ, օրինակ` շահագրգիռ հաստատությունների իրականացրած համատեղ կամ համեմատական ուսումնասիրությունների կամ ուսուցման փորձի արդյունքների վերաբերյալ տեղեկատվության փոխանակման միջոցով.

տարբեր կրթական համակարգերում գործածվող ուսուցման մեթոդների և ուսանողների ու աշակերտների կողմից գիտելիքի ստացման գործընթացի հետազոտման արդյունքների վերաբերյալ ինֆորմացիայի փոխանակման ուժեղացման միջոցով` հաշվի առնելով մասնագիտացված կրթության տարբեր տեսակների համապատասխան փորձը[66]:

Մանկավարժական տեխնիկաների, գործածվող պրակտիկաների, տեքստերի, վարժությունների և նմանատիպ հարցերի կապակցությամբ միջմշակութային փոխանակումները հատկապես օգտակար են կրոնների ու հավատքների մասին ուսուցման բնագավառում: Ուսուցիչների նախապատրաստում իրականացնող հաստատությունները պետք է կապեր հաստատեն այլ երկրներում գործող նման կազմակերպությունների հետ:

V. Կրոնների և հավատքների մասին ուսուցման ծրագրերի իրականացման գործընթացում իրավունքների նկատմամբ հարգանքը

Նախորդ երկու մասերում ցույց են տրվել այն եղանակները, որոնցով Մաս 2-ում նկարագրված մարդու իրավունքները կիրառվում են ուսումնական ծրագրերի սահմանման ժամանակ (Մաս 3) և ուսուցիչների պատրաստման ժամանակ (Մաս 4): Սույն մասում շեշտը դրված է մարդու իրավունքների վրա, որոնք ծագում են կրոնների ու հավատքների ուսուցման կրթական ծրագրերի իրականացման գործընթացում: Այդ խնդիրներից մի քանիսն արդեն շոշափվել են, սակայն այստեղ դրանք առավել մանրամասնությամբ են քննարկվում: Ընդհանուր առմամբ, ըստ միջազգային չափորոշիչների, ուսուցիչներին ու կառավարիչներին պետք է գործողությունների ազատություն տրվի կրթական ծրագրերի քաղաքականությունը և ուսուցման մանրամասները որոշելիս, իսկ ավելի որոշակի` կրթական հաստատությունների կառավարումը իրականացնելիս: Մասնավորապես, կրոնների և հավատքների ուսուցման գործում միջազգային չափորոշիչները սահմանում են կարևոր սահմանափակումներ և ցույց են տալիս նախապատվելի պրակտիկաները, որոնք իրավական նվազագույն պահանջներից այն կողմ են:

Ա. Ներառող իրականացման քաղաքականությունների մշակումը

Կրոնների և հավատքների ուսուցման հետ կապված հարցերի ժամանակ կրթական ոլորտի պաշտոնյաները դրանց առանձնահատուկ հոգատարությամբ ու նրբանկատորեն մոտենալու հատուկ պարտավորություններ ունեն, որն անխուսափելիորեն ենթադրում է կրոնի կամ հավատքի հիմնարար ազատության իրավունքը: Խորաթափանց պաշտոնյաները ոչ միայն կցուցաբերեն հարգանք սահմանադրական ու մարդու իրավունքների սահմանափակումների նկատմամբ, այլև բաց կլինեն համապատասխան շահագրգիռ կողմերի կարծիքները հաշվի առնելու իմաստով: Երբ կրոնների և հավատքների ուսուցման կրթական ծրագրերը պատրաստ կլինեն, ու դպրոցական համակարգը պատրաստ կլինի այն իրականացնելու, այնուամենայնիվ պրակտիկ քաղաքական մի շարք հարցեր դեռ լուծման կարիք կունենան: Ավելին, մշտապես կլինեն չնախատեսված խնդիրներ , և անհրաժեշտ կլինի արժևորել և կարծիքներ հայտնել ծրագրերը բարելավելու վերաբերյալ:

Ազգային, տարածաշրջանային ու տեղական մակարդակներով խորհրդատվական մարմինների ստեղծումը, որոնք կարող են լուծել նման հարցերը իրականացման գործընթացի վաղ փուլում, կարող է նպաստել բազմաթիվ դժվարություններից խուսափելուն: Նման մարմինները պետք է ընտրվեն ներառման եղանակով, բաց լինեն և իրավասու լինեն նման հարցերի առնչությամբ, ինչպես նաև ստեղծեն հնարավորություններ հիմնական շահառուների կարծիքները հաշվի առնելու համար: Սա ներառում է ոչ միայն այս գործընթացում ներգրավված մարդկանց` աշակերտների ծնողների կամ խնամակալների, ուսուցիչների ու դպրոցի վարչակազմի համոզմունքներն ու հետաքրքրությունները հաշվի առնելը, այլև այլ շահագրգիռ կողմերի` կրոնական ու հավատքային տարբեր համայնքների ներկայացուցիչների, ծնողական կամ ուսուցչական կազմակերպությունների, կրթական գործընթացում շահագրգիռ այլ ՀԿ-ների, կառավարական պաշտոնյաների, առավել մեծ համայնքների ներկայացուցիչների և այլոց համոզմունքների և հետաքրքրությունների հաշվի առնելը: Այս մարմինները, ինչպես նաև այլ շահագրգիռ կողմեր, նախքան իրավասու կրթական մարմինների կողմից հավելյալ քաղաքական միջոցների կամ փոփոխությունների ընդունումը պետք է ժամանակին ծանուցվեն և իրենց հայացքները ներկայացնելու հնարավորություն ունենան: Միջկրոնական խորհուրդները կարող են օգտակար դեր խաղալ այս գործընթացում, պայմանով, որ նրանք իրենց կազմակերպվածությամբ լայն ներկայացուցչություն են ապահովում, և որ այդ խորհուրդներում չներկայացվածները իրենց մտահոգությունները տեղ հասցնելու այլընտրանքային ուղիներ ունենան:

Կրոնների և հավատքների ուսուցանումը Կալիֆոռնիայում. Մոդեստոյի փորձը

2000թ. սկսած` Կալիֆոռնիայի Մոդեստո քաղաքում գտնվող դպրոցում, որպես ուղղակի էքսպերիմենտ, ներդրվեց կրոնական ազատություն ու փոխադարձ հարգանք խթանող դպրոցական կրթական ծրագիրը: Մոդեստոն 9-րդ դասարանի բոլոր ուսանողներից (14 տարեկան) պահանջում էր հաճախել մի առարկայի դասերի, որոնց ընթացքում ուսուցանվում են յոթ հիմնական համաշխարհային կրոնները կամ հավատքները: Առաջին երկու շաբաթվա ընթացքում ուսանողները քննարկում են կրոնական ազատության պատմությունն ու նշանակությունը և հետո ծանոթանում հինդուիզմին, բուդդիզմին, կոնֆուցիականությանը, սիկհիզմին, հրեականությանը, քրիստոնեությանը և իսլամին: Տեղական կրոնական լիդերներն իրենց ցանկության դեպքում մասնակցում են խորհրդատվական խմբի աշխատանքներին, որը մշակում և կյանքի է կոչում այդ կուրսը:

2006թ. ԱՄՆ-ում գործող «Առաջին փոփոխության կենտրոն» ՀԿ-ն հրապարակեց Մոդոստոյի կուրսի մասին մի հետազոտություն: Այս ուսումնասիրությունը պարունակում էր որոշ էմպիրիկ տվյալներ այն մասին, թե ինչ կրթական ազդեցություն է ունեցել կրոնների մասին ուսուցումը ուսանողների վերաբերմունքի վրա: Համաձայն այս հետազոտության` աշխարհի կրոնների մասին առարկային հաճախած ուսանողը սկսում է աջակցել այլոց իրավունքների պաշտպանությանը: Ավելին, ուսանողները կուրսի ավարտից հետո պատկերացում են ունենում աշխարհի գլխավոր կրոնների մասին և կարողանում են գնահատել տարբեր ավանդույթներում առկա հիմնական բարոյական արժեքները: Միևնույն ժամանակ, «Առաջին փոփոխության կենտրոն» ՀԿ-ի ուսումնասիրությունը եկավ այն եզրակացություն, որ տարբեր կրոնների մասին ուսուցումը չի նպաստում ուսանողների անձնական համոզմունքները փոխելուն:

Շահագրգիռ կողմերին այս գործընթացում ներգրավելու պարագայում անհրաժեշտ է պահպանել համապատասխան հավասարակշռվածություն: Հիմնական ենթադրությունն այն է, որ կրոնների մասին ուսուցումը պետք է հիմնված լինի կշռադատվածության վրա և ոչ թե ինչ են ցանկանում ասել կրոնական համայնքները իրենց և ուրիշների մասին: Չնայած կարևոր է կրոնական համայնքների ներկայացուցիչներին թույլատրել արտահայտելու իրենց կարծիքն ու տալ խորհուրդներ, այնուամենայնիվ չպետք է ծայրահեղացնել այս սկզբունքը և պետական իշխանության իրավասությունների հաշվին նրանց տալ որոշումներ կայացնելու իշխանություն: Մարդու իրավունքների եվրոպական դատարանը հստակորեն սահմանել է, որ որևէ համայնքի կրոնական մարմինների չափից ավելի ներգրավվածությունը որոշումների կայացման գործում, որոնք ներազդում են այլ համայնքների պատկանողների վրա, կարող է դիտվել որպես կրոնի կամ հավատքի ազատության իրավունքի ոտնահարում

[67]: Մյուս կողմից` դատարանները սահմանում են, որ կրոնական ներկայացուցիչների ընդգրկումը հանրային կրթության քաղաքականություն որոշող մարմինների աշխատանքներում չի հանդիսանում կրոնական մարմինների չափազանցված մասնակցություն հանրային որոշումների կայացման գործում[68]:

Այս հավասարակշռության մասին մտահոգությունները կարող են նվազել` երաշխավորելով, որ ֆորմալ ներկայացուցիչներ չունեցող խմբերը նույնպես համապատասխան հնարավորություններ կունենան իրենց կարծիքն արտահայտելու և ձայնը լսելի դարձնելու համար: Ոչ կրոնական հավատքային խմբերի ներկայացուցիչների և առավել փոքր ոչ ավանդական կրոնական խմբերի ներառումն այս գործընթացում, հօգուտ ավանդական կրոնական ուղղությունների, կարող է նվազեցնել խտրական վերաբերմունքի վերաբերյալ մտահոգությունները: Մեծ հավատքով արվող գործերն ու շահագրգիռ կողմերի մտահոգությունների ըմբռնումը կարող են հանգեցնել խնդիրների նվազեցման կամ դրանցից խուսափելուն:

Բ. Խոհեմ բողոքներին համապատասխան լուծումներ գտնելը

Ինչպես նշված է Մաս 2-ում, կրթության և այլ համատեքստերում կրոնի կամ հավատքի ազատությունը կարող է սահմանափակվել միայն այն պարագայում, երբ այդ սահմանափակումները «ամրագրված են օրենքով» և «անհրաժեշտ են հասարակական անվտանգությունը, կարգը, առողջությունը, բարոյականությունը կամ այլոց հիմնարար ազատություններն ու իրավունքները պաշտպանելու համար»[69]: Ավելին, նման սահմանափակումները պետք է համապատասխանեն հետապնդվող օրինական նպատակին և պետք է ուղղակի մեկնաբանվեն, որին զուգահեռ պետք է ընդարձակ մեկնաբանության արժանանան պաշտպանության ենթակա իրավունքները:

Կարևոր է նաև, որ կրթության խթանման պետական քաղաքականության համաձայն` կրթությունն ինքնին չպետք է հիմք դառնա որևէ մեկի կրոնի կամ հավատքի ցուցադրության իրավունքի սահմանափակման համար: Այսպիսով, կրթական ծրագրերի հետ կապված պետական շահագրգռությունը, մարդու իրավունքների միջազգային օրենսդրության համաձայն, չպետք է ինքնին հիմք դառնա աշակերտների, ծնողների կամ այլոց իրավունքների սահմանափակման համար:

Կրոնների նախաձեռնողականության մշակույթը Բոսնիայում և Հերցոգովինայում

«Կրոնների մշակույթը» առարկա է, որ նախատեսված է Բոսնիայում ու Հերցոգովինայում ուսուցանել առկա չորս հիմնական կրոնների մասին : Ի տարբերություն որոշակի կրոնական հավատքի պատկանող ուսանողների համար նախատեսված ավանդական կրոնական դասընթացների ժամանակ հավատքային դիրքերից կրոնի ուսուցանման` այս առարկան ուսանողներին սովորեցնում է հետազոտել այդ չորս կրոնները պատմության, մշակույթի ու հասարակության աչքերով: Այս մոտեցումը ներառող է, և այն ծառայում է որպես վստահության կառուցման միջոց: Վերջինիս նպատակը միջկրոնական հանդուրժողականության և փոխըմբռնման խթանումն է , որով կնվազեն պոտենցիալ տարըմբռնումներն ու կոնֆլիկտները, որոնք ծագում են այլ մարդկանց հավատքների ու մշակույթների վերաբերյալ գիտելիքների պակասից: Ծրագիրը երկրի տարբեր մասերում տարբեր ձևով է կյանքի կոչվել, սակայն այն ծառայել է որպես ուսանողների կրթական ծրագրի կարևորագույն մաս:

Միաժամանակ, կրթական համակարգի եզակիության պատճառով տարբեր մոտեցումներ պետք է որդեգրվեն դպրոցի ղեկավարների նկատմամբ, երբ գնահատում ենք այն պայմանները, որոնք անհրաժեշտ են դպրոցական համատեքստում այդ սահմանափակ նպատակներին հասնելու համար: Օրինակ, պետք է խթանվեն բոլոր այն միջոցները, որոնք անհրաժեշտ են ոչ միայն կոնֆլիկտները կանխելու , այլև ընդհանուր առմամբ դպրոցի վարկը պահպանելու համար: Չնայած սա կարող է կրթության ոլորտի պատասխանատուներին տալ գործողությունների առավել մեծ ազատություն, քան կառավարական պաշտոնյաներին այլ համատեքստերում, այնուամենայնիվ հստակ է, որ կրոնի կամ հավատքի ազատության սահմանափակումները «պետք է ուղղակիորեն կապված լինեն և համապատասխանեն այն հատուկ կարիքներին, որոնց վրա նրանք հիմնվում են»[70]:

Կրթության ոլորտի պատասխանատուների կողմից կրոնի ազատությունը սահմանափակող պահանջներ դնելու պարագայում նրանք պետք է հիմնավորեն այդ սահմանափակումը կամ կանոնակարգեն խնդրո առարկա կրոնական պրակտիկան: Հետևաբար, տարբեր կրոնական կարիքներին համապատասխան պատասխաններ գտնելու ձախողումը կարող է հեշտորեն պատճառ դառնալ այն բանի, թե ինչու է որևէ կրթության քաղաքականություն կամ պրակտիկա խախտում կրոնի կամ հավատքի իրավունքների ազատությունը: Եթե նույնիսկ նման մոտեցումն ընդունելի է, բայց ոչ հաստատված, ապա կրթական այդ քաղաքականությունն անհրաժեշտություն չէ և, հետևաբար, արդարացված չէ միջազգային օրենսդրության սահմանափակումների համաձայն:

Կրոնական հավատքները Կանադայում. Մուլթանիսն ընդդեմ Մարգարետ-Բուրգեոյի դպրոցական հանձնաժողովի և Քվեբեկի գլխավոր դատախազի

Կանադայի գերագույն դատարան, 2006թ.

Կանադացի երիտասարդ մի սիկհ ու նրա հայրը (Մուլթանիսը) դատարան էին դիմել` վիճարկելու վտանգավոր իրեր դպրոց բերելու արգելքը: Այդ արգելքը կապված էր մշտապես սիկհական փոքր մետաղական դաշույն (կիրպան) կրելու հետ: Կիրպանը, որ նման է փոքր դանակի (դագեր), կարևոր կրոնական սիմվոլ է ուղղափառ սիկհերի համար: Դպրոցի կառավարման անձնակազմը խոհեմ ու ընդունելի առաջարկ արեց Մուլթանիսին, համաձայն որի` նրա որդին կարող է կիրպան կրել, եթե այն կնքված է և թաքցված իր հագուստների տակ: Այնուամենայնիվ, տեղական դպրոցի խորհուրդը մերժեց այս լուծումը:

Բողոքները վերջապես հասան մինչև Կանադայի գերագույն դատարան:Վերջինս ընդունեց, որ խորհրդի որոշումը մերժման վերաբերյալ հակասահմանադրական է: Դատարանի կարծիքով` այն քաղաքականությունը, որի հետևանքով երեխան ստիպված է եղել տեղափոխվել մասնավոր դպրոց, նրան զրկել է հանրային դպրոց հաճախելու իրավունքից և խախտել է նրա` կրոնի ազատությունը: Դատարանը որոշեց, որ պատշաճ դպրոցական անվտանգություն երաշխավորելն ունի էական ու որոշիչ սոցիալական նշանակություն, և որ ռացիոնալ կապ կա դպրոցի խորհրդի քաղաքականության և այս քաղաքականության միջև: Այնուամենայնիվ, այն վերջնականապես եզրակացրեց, որ այդ քաղաքկանությունը արդարացված չէ, քանի որ համամասնորեն է կիրառված պաշտպանվող իրավունքի նկատմամբ:

Նախնական պատճառն այն էր, որ այս քաղաքականությունը չէր կարող ասել, որ «նվազագույն չափով վնասենք իրավունքը կամ ազատությունը, որն ամբողջապես խախտվել է»: Բացարձակ արգելքը անհրաժեշտություն չէր, քանի որ առաջարկված լուծումն ընդունելի էր: Որևէ վկայություն չկար, որ սիկհի որդին վարքագծային խնդիրներ է ունեցել, որը կարող էր նրա կողմից բռնարարք կատարելու ռիսկ պարունակել, և որևէ ուսանողի կողմից նրա կիրպանը ուժով հեռացնելու ռիսկը (նրան սահմանափակելը, շորերի մեջ այն փնտրելը, պատյանը հեռացնելը կամ պատյանը բացելը դանակին հասնելու նպատակով) շատ անհավանական էր: Իսկապես, Կանադայի պատմության մեջ կիրպանների օգտագործմամբ որևէ բռնարարք դպրոցներում տեղի չի ունեցել 100 տարվա ընթացքում , և որևէ ռեալ վտանգ չկա դրա վնասակարության վերաբերյալ:

Դատարանը նաև մերժեց այն փաստարկը, որ «կիրպանների ներկայությունը դպրոցում կնպաստի դպրոցական մթնոլորտի թունավորմանը», քանի որ այն «բռնության խորհրդանիշ է» և « այն միտքն ունի, որ ուժի գործածումը իրավունքների հաստատման և կոնֆլիկտների լուծման ճանապարհն է»: Ի հակադրություն սրա, դատարանը ընդունեց, որ «այն ոչ միայն հակասում է կիրպանի խորհրդանշական բնույթին, այլև դա անհարգալից վերաբերմունք է սիկհական կրոնի հետևորդների նկատմամբ և հաշվի չի առնում Կանադայում հաստատված բազմամշակութայնության արժեքային համակարգը: Եթե որոշ ուսանողներ կհամարեն` ազնիվ չէ, որ որևէ սիկհ կարող է դպրոցում կիրպան կրել, մինչդեռ իրենց թույլատրված չէ դանակներ կրել, ապա դպրոցների պարտավորությունն է իրենց ուսանողներին սովորեցնել այս արժեքը, որն ընկած է մեր ժողովրդավարության հիմքում»:

Դատարանը համապատասխանաբար եզրակացրեց. «Դպրոցում կիրպան կրելու արգելքը նվազեցնում է այս կրոնական սիմվոլի արժեքը և ուսանողներին ուղերձ հղում, որ որոշ կրոնական պրակտիկաներ չունեն նույն պաշտպանությունը, ինչ մյուսները: Այս տեսանկյունից կիրպան կրելը որոշակի պայմանների ներքո ցույց է տալիս այն կարևորությունը, որ մեր հասարակությունը տալիս է կրոնի ազատության պաշտպանությանը և հարգանք է ցուցաբերում փոքրամասնությունների նկատմամբ: Այսպիսով, արգելքի վնասակար ազդեցությունն ավելի էր, քան դրա լուծման ազդեցությունը»:

Որպես պրակտիկ միջոց` կրոնական համայնքները կամ հավատացյալները հաճախ ավելի նպաստավոր դիրքերում են` առաջարկներ ներկայացնելով տարբերակված մոտեցումների վերաբերյալ: Նրանք կարող են պրակտիկ փորձառություն ունենալ` հիմնված իրենց կարիքների լուծումների վրա: Նրանց առաջարկները կարող են կամ չեն կարող ընդունելի լինել ուսուցչի կամ կրթության ոլորտի այլ պաշտոնյայի կողմից, բայց դրանք անկասկած օգտակար սկզբնակետ են: Նրանք, ովքեր տարբերակված մոտեցումներ են փնտրում, որոշ պարտավորություններ ունեն թուլացնելու կամ փոխհատուցելու այլոց համար առաջացող դժվարությունները:

Գ. Պետության չեզոքությունը և հրաժարման իրավունքը

Կրթության մասով պետության իրավասությունները ընդդեմ ծնողների իրավունքների

Համաձայն միջազգային չափանիշների` պետությունները կրոնական կրթության առումով բավական ազատ են, սակայն կրթական համակարգի միջոցով չեն կարող աշակերտներին ուսուցանել որևէ կոնկրետ աշխարհայացք` հակառակ աշակերտների ծնողների ցանկությունների: Մարդու իրավունքների եվրոպական դատարանը հստակորեն սահմանել է.«Կրթության և ուսուցման հետ կապված իր գործառույթներն իրականացնելիս պետությունը պետք է հոգ տանի, որ կրթական ծրագրերում առկա տեղեկատվությունը կամ գիտելիքներն իրենց բնույթով լինեն օբյեկտիվ, հիմնարար ու բազմախոհ: Պետությունը չի կարող հետամուտ լինել այնպիսի ուսուցման, որը կարող է անհարգալից դիտվել ծնողների կրոնական կամ փիլիսոփայական համոզմունքների նկատմամբ: Սա այն սահմանն է, որ չպետք է գերազանցվի»[71]:

Պետությունը կարող է իր չեզոքությունը պահպանել այնպիսի կրթական ծրագրի մշակմամբ, որն անկողմնակալ է ու հավասարակշռված: Այն դեպքերում, երբ պետությունը որևէ կրոնի կամ հավատքի մասնավոր ուսուցում է ապահովում , հրաժարման իրավունք է տալիս հիմնավորված առարկության դեպքում: Եվ այս իրավունքը ոչ միայն տեսական հնարավորություն պետք է լինի , այլև պրակտիկայում իրագործելի: Ավելին, չեզոքության պահանջը կարող է փոխհատուցվել, եթե աշակերտները ենթարկվում են որևէ խտրականության, անարգանքի, երբ փորձում են իրականացնել նման դասերից կամ այդ դասերի որևէ մասից ազատվելու իրենց իրավունքը:

Կրոնների կամ հավատքների ուսուցման ժամանակ պետությունները բոլոր նրանց, ովքեր ներկայացնում են նման դասընթացներին մասնակցելու հիմնավոր առարկություն, պարտավոր են թույլատրել ազատվել դասերից: Ինչպես նշված է Մաս II-ում, ՄԱԿ-ի մարդու իրավունքների կոմիտեն հաստատել է, որ որևէ մասնավոր կրոնի կամ հավատքի մասին ուսուցում պարունակող հանրային կրթությունը կարող է համապատասխանել մարդու իրավունքների միջազգային օրենսդրությանը այն պայմանով, որ «այդ ուսուցումը կատարվում է առանց խտրական վերաբերմունքի կամ այլընտրանքների, որոնք համապատասխանում են ծնողների և խնամակալների ցանկություններին»[72]: Այս պահանջը կարող է բավարարվել` ուսանողին այդ դասի պահանջներից ազատելով կամ էլ այդ դասընթացը ընտրովի դարձնելով:

Իրավիճակն առավել բարդ է այն պարագայում, երբ ուսուցում է իրականացվում կրոնների կամ հավատքների մասին: Համապատասխան ձևով տրվող նման ուսուցումը թույլատրելի է մարդու իրավունքների միջազգային օրենսդրության համաձայն, նույնիսկ եթե այն պարտադիր է: ՄԱԿ-ի մարդու իրավունքների կոմիտեն մեկնաբանել է քաղաքացիական և քաղաքական իրավունքների միջազգային պայմանագրի 18-րդ հոդվածը` թույլատրելով «հանրային դպրոցներում այնպիսի առարկաների ուսուցանումը, ինչպիսին է կրոնների և էթիկայի ընդհանուր պատմությունը, եթե դա կատարվում է չեզոք և օբյեկտիվ եղանակով»[73]: Նույնիսկ այնպիսի տարբեր օրենսդրություններ, ինչպիսին ԱՄՆ օրենսդրական համակարգն է, թույլատրում է նման կրթություն, եթե այդ ուսուցումը «օբյեկտիվորեն կրթության աշխարհիկ ծրագրի մի մասն է»[74]:

Ուղիղ իմաստով` կրոնին կամ որևէ առարկայի վերաբերող որևէ դասընթաց չի կարող անցկացվել, եթե այն չեզոք կամ օբյեկտիվ չէ, եթե նույնիսկ այդտեղ տեսական հնարավորություններ կան չեզոք չլինելու համար: Եթե առարկան առավել կրոնական կամ փիլիսոփայական բնույթ ունի, ապա ավելի են մեծանում ծնողների կամ խնամակալների իրավունքների հետ կոնֆլիկտ առաջանալու հնարավորությունները:Վերջիններս պահանջում են, որ իրենց երեխաները կրթություն ստանան իրենց փիլիսոփայական կամ կրոնական համոզմունքներին համապատասխան, հակառակ դեպքում առավել է մեծանում հրաժարման իրավունքի գործածման հավանականությունը:

Միջազգային չափանիշների հիմնական սկզբունքն այն է, որ կրոնների ու հավատքների մասին ուսուցումը թույլատրելի է, այն նույնիսկ պարտադիր է, եթե կատարվում է «չեզոք և օբյեկտիվ եղանակով»: Ավելին, կողմնակալ կրոնական կրթությունը թույլատրելի է, եթե գործում են համապատասխան հրաժարման իրավունքները: Անշուշտ, այստեղ հարցն այն է, թե երբ են այդ ուսուցումները բավականաչափ «չեզոք», և երբ են հրաժարման իրավունքները տեղին ու համապատասխան, և թե ինչպես պետք է կառուցվեն այդ հրաժարման պահանջները:

Հրաժարման տարբեր մեխանիզմներ

Այս հարցերը վերլուծելիս հարկ է անդրադառնալ այն իրավիճակներին, երբ հրաժարման իրավունքն է օգտագործվում կրթական ծրագրի տարբեր պարտադիր հատվածների նկատմամբ: Եթե կրոնների և հավատքների մասին ուսուցանող ծրագրերը լավ մշակված են և նպատակ չունեն պաշտպանելու որևէ կրոնական կամ ոչ կրոնական աշխարհայացք, ապա հրաժարման իրավունքը կարող է նվազել կամ էլ գոյություն չունենալ: Կրոնների կամ հավատքների մասին ուսուցանմանը զուգահեռ` երկխոսությունը և այլոց հիմնական մտահոգությունների մասին իմանալը կարող են նվազեցնել կամ նույնիսկ վերացնել հրաժարման մեխանիզմները, որոնք կարող են տեղի ունենալ ուսուցանումը խրախուսող կոնսենսուսի հիման վրա կամ բոլոր ներգրավված կողմերին բավարարող համապատասխան միջոցառումների հստակեցումից հետո: Այնուամենայնիվ, անկախ նրանից, որ պետական պաշտոնյաները կարծում են` իրենց ծրագրերը օբյեկտիվ են ու անկողմնակալ, տարբեր կրոնական ու ոչ կրոնական հավատքների պատկանող ծնողներն ու երեխաները կարող են դրան այլ կերպ նայել: Չնայած շատերը կարող են գոհ լինել այն ազդեցությունից, որն ունենում է կրոնների և հավատքների մասին ուսուցանող դասընթացը, շատերն էլ կարող են ճիշտ հակառակ կարծիքի լինել մի շարք պատճառներով: Այստեղ նշենք երկու տարբեր իրավիճակներ:

Առաջին, մի շարք դեպքերում ծնողները կարող են խնդիրներ տեսնել, որոնք դպրոցի ղեկավարները չեն կանխատեսել: Տարբեր տեսակի չարաշահումներ կարող են լինել, որոնք պաշտոնյաները չեն նկատում: Կրթական ծրագրերի բովանդակությունը կարող է չպլանավորած կամ չնախատեսած կրոնադարձելու կամ վարդապետական ուղղվածություն ունենալ, կամ այն կարող է ապակողմնորոշող ու վիրավորական լինել այնպես, որ միայն որոշակի կրոնի հավատացյալները կարող են այն նկատել: Կրթություն իրականացնող ուսուցիչը կարող է բավականաչափ նրբանկատ չլինել: Նմանատիպ և այլ դեպքերում խնդրի լուծումը պետք է գտնել երկխոսության, քննարկումների կամ էլ ծրագրի ու դրա իրականացման վերանայման միջոցով: Այդ պարագայում կարող է երկար ժամանակ հրաժարման իրավունքի անհրաժեշտությունը չզգացվել, սակայն այն պետք է ապահովության համար գոյություն ունենա, և կարող է դրա անհրաժեշտությունը զգացվել առավել երկարաժամկետ կտրվածքով խնդրի լուծման համար:

Ֆոլգերն ընդդեմ Նորվեգիայի և Լեյրվագն ընդդեմ Նորվեգիայի

1997թ. Նորվեգիան ներդրեց մի պարտադիր դասընթաց «Քրիստոնեական գիտելիքի և կրոնական ու էթիկական կրթության վերաբերյալ»: Այս դասընթացի դեմ ըմբոստացան հումանիստ ծնողներն ու երեխաները, որոնք բողոքներ ներկայացրին ՄԱԿ-ի մարդու իրավունքների կոմիտե ու Մարդու իրավունքների եվրոպական դատարան: Այդ դասընթացը նախատեսված էր ընդհանուր տեղեկություններ տալու քրիստոնեության, ինչպես նաև այլ հիմնական կրոնների մասին, ներառյալ` ոչ կրոնական աշխարհայացքները: Քանի որ պետական պաշտոնյաները հույս ունեին երկխոսություն խթանել տարբեր հավատքների աշակերտների միջև, և յուրաքանչյուր ոք նվազագույն հիմնական գիտելիքներ ունենա դասընթացում ներառված կրոնների մասին, ապա դասընթացից ամբողջականորեն ազատվելը չէր թույլատրվում: Վերջապես, երկու դատական ատյաններն էլ եզրակացրին, որ դասընթացի ընթացքը չեզոք չի եղել, և Նորվեգիայի հաստատած մասնակի հրաժարման սկզբունքը բավարար չէր մարդու իրավունքների խախտումներից խուսափելու համար: Հավելված 3-ում ներառված են հատվածներ համապատասխան որոշումներից:

Երկրորդ, որոշ ծնողներ կարող են ունենալ կրոնական կամ ոչ կրոնական հավատքներ, որոնց համաձայն` նրանք կառարկեն իրենց երեխաներին իրականության այլընտրանքային մեկնաբանություն հրամցնելը: Օրինակ, կրոնների և հավատքների մասին ուսուցումը որոշ հավատացյալներ կարող են ընկալել որպես ռելատիվիզմի կամ աշխարհիկության ուսուցում կամ որպես կրոնի ուսուցում որոշ հումանիստների կողմից: Երկու խմբերն էլ կարող են առարկել կրոնի ուսուցման որոշակի տեսակների դեմ: Սա կարող է ժամանակակից ուսուցչի համար ապակողմնորոշող լինել, սակայն միջազգային չափանիշները հստակորեն բացառում են «պետության կողմից կատարվող որևէ գործողություն (կրթության գծով պաշտոնյաները), որով որոշվում է, որ կրոնական հավատքները կամ այդ հավատքներն արտահայտելու միջոցները օրինական են»[75]: Հետևաբար, կրոնների և հավատքների ուսուցման վերաբերյալ հիմնավոր առարկությունը հենց այն է, ինչ կրոնի կամ հավատքի ազատության իրավունքը (և այդ հավատքների համաձայն իրենց երեխաներին բարձրացնելու` ծնողների իրավունքը) նախատեսում է պաշտպանել:

Պետք է նշել, որ վերոնշյալ երկու դեպքերում էլ երկխոսության գործընթացը արժեքավոր է ` որոշելու համար հրաժարման իրավունքի անհրաժեշտության կա՞, թե՞ ոչ, և եթե կա, ապա ինչպիսին պետք է լինի բնույթով: Այն կարող է նաև օգնել որոշելու` արդյո՞ք կրոնների ու հավատքների մասին ուսուցումը կարիք ունի վերանայման կամ առավել նուրբ մոտեցման` տարբեր հավատքների տեսանկյունից: Ինքնին երկխոսության գործընթացը, եթե այն նույնիսկ չի բերում ամբողջական հաշտեցման, մի միջոց է այլոց հայացքները հարգելու համար:

Սակայն երկրորդ դեպքում, չնայած երկխոսությունը կարող է օգտակար լինել, այնուամենայնիվ այն կարող է չհանգեցնել փոխզիջումների: Եթե շատ են հիմնավոր առարկությունները ծրագրի նկատմամբ, դա վկայում է, որ կրոնների և հավատքների ուսուցման ծրագրի նախագծման կամ իրականացման ժամանակ գոյություն ունեն հիմնարար խնդիրներ: Եթե առարկությունները քիչ են , դա նշանակում է` ծրագիրը ավարտուն է, չնայած կարող են լինել նաև որոշ չբավարարված անձինք: Խնդրի դժվարությունն հենց այն է, թե ինչ լուծում պետք է գտնել այդ դեպքերի համար:

Հենց նման խնդիրներ են առաջադրվել ՄԱԿ-ի մարդու իրավունքների կոմիտեին և Մարդու իրավունքների եվրոպական դատարանին որպես արդյունք այն բողոքների, որոնք առաջացել էին Նորվեգիայում ուսուցանվող «Քրիստոնեություն, կրոն և փիլիսոփայություն» պարտադիր դասընթացի կապակցությամբ[76], ինչպես նաև Թուրքիայում դասավանդվող «Կրոնական մշակույթը և էթիկան» պարտադիր դասընթացի առնչությամբ ալևիների բողոքների կապակցությամբ[77]:

Հետևյալ ընդհանուր սկզբունքները կարելի է բխեցնել վերոնշյալ և այլ դեպքերից: Եթե կրոնների և հավատքների մասին ուսուցանող պարտադիր դասընթացները բավականաչափ չեզոք են ու օբյեկտիվ, ապա մասնակցությունը նման դասընթացներին պարտադիր է, եթե դա չի խախտում կրոնի կամ հավատքի ազատությունը (չնայած պետությունները ազատ են թույլ տալ մասնակիորեն կամ ամբողջությամբ հրաժարվել այդ դասընթացներից): Հետևաբար, եթե պետությունները մշակել են կրոնների և հավատքների մասին անկողմնակալ ու հավասարակշռված ուսուցում, ապա նրանք կարող են բոլոր ուսանողներից պահանջել մասնակցելու համապատասխան դասընթացին կամ ծրագրին, բացառությամբ եթե այն չի համապատասխանում միջազգային չափանիշներին, այսինքն` երբ այն հանգեցնում է կրոնի կամ հավատքի ազատության իրավունքի նկատմամբ սահմանափակումների կիրառման, որոնք անհրաժեշտ չեն ժողովրդավարական հասարակությունում առողջության, անվտանգության, հասարակական կարգի, բարքերի և երրորդ կողմերի հիմնարար իրավունքների պաշտպանության համար: Այլ խոսքով, այս ոլորտում կատարվող հիմնավոր առարկություններին պետք է նուրբ, ազնիվ ու հոգատար մոտեցում ցուցաբերել, ինչպես որևէ այլ առարկայի նկատմամբ ներկայացված առարկության: Մյուս կողմից` եթե պարտադիր ծրագիրը բավականաչափ օբյեկտիվ չէ, ապա համապատասխան հրաժարման իրավունքների ճանաչումը կարող է բավարար լուծում լինել ծնողների ու աշակերտների համար, քանի դեռ համակարգի չեզոքությունը ապահովված չէ: Իսկապես, պետությունները կարող են եզրակացնել, որ որոշակի առավելություն կա հրաժարման իրավունքի թույլատրելիության դեպքում, քանի որ այդ իրավունքը դասավանդվող դասընթացը համապատասխանեցնում է միջազգային չափանիշներին, և հաճախ կառավարիչների համար շատ դժվար է նախօրոք որոշել` արդյո՞ք կրոնների և հավատքների մասին դասընթացը կամ այլ ուսուցումները բավականաչափ անկողմնակալ են ու օբյեկտիվ:

Հիմնավոր առարկության վերաբերյալ այս մոտեցումները պետք է կիրառելի լինեն նաև այլ դասընթացների նյութերի կամ այլ կողմերի նկատմամբ, ինչպիսիք են պատմությունը, գրականությունը, երաժշտությունը, փիլիսոփայությունը և այլն, որը ներառում է կրոնների կամ հավատքների ուսուցման որոշակի տեսակներ: Հրաժարման իրավունքները պետք է տրվեն այն նույն հիմքով, որով տրվում են ամբողջական դասընթացներին` հաշվի առնելով դասընթացին հարմարվելու կամ դրանից հրաժարվելու բնույթն ու որակը: Սա այնպիսի ոլորտ է, որտեղ ներառող խորհրդատվական մարմինները կարող են օգնել նուրբ հարցերը վեր հանելու և դրանց լավագույն լուծումները գտնելու գործում :

Հրաժարման մեխանիզմների կառուցվածքը

Եթե կայացվել է որոշում, համաձայն որի` դասընթացից հրաժարվելը աշակերտի համար կրոնի կամ հավատքի ազատության իրավունքը պաշտպանելու համապատասխան միջոց է, ապա պետք է համապատասխան որոշում կայացվի այդ հրաժարման կառուցվածքային հարցի վերաբերյալ: Պետք է այնպիսի մոտեցում գտնել, որը չդիտվի որպես խտրականություն ուսանողի նկատմամբ: Օրինակ, երբ աշակերտը հրաժարվում է դասընթացից ու նրան ուղարկում են այնպիսի սենյակ, որտեղ սովորաբար ուղարկում են աշակերտին իբրև պատիժ, դա կարող է տարըմբռնման տեղիք տալ: Ճիշտ հակառակը, դասընթացին մասնակցելուց հրաժարված աշակերտին պետք է թույլատրել անելու որևէ իմաստալից ու արդյունավետ բան, որը կհամարվի դրական այլընտրանք: Պետք է հոգ տանել այն մասին, որ մասնակցելուց հրաժարված աշակերտը այլ ուանողների կողմից չարժանանա խտրական կամ բացասական վերաբերմունքի: Շատ դժվար է խուսափել խտրականության այնպիսի նուրբ ձևերից, երբ աշակերտին վերագրում են «տարբեր» կամ «այլ» պիտակը:

Առանձնացվել են հետևյալ գործոնները. արդյո՞ք դասընթացից հրաժարվելու սխեման արդյունավետորեն պաշտպանում է աշակերտներին որևէ ծրագրի ոչ անկողմնակալ մոտեցումներից: Առաջնային հարցն այն է, որ դասընթացից ազատումը հնարավորին չափ կատարվի ծնողներին ու աշակերտներին բավարարող եղանակով: Երկրորդ, դասընթացից ազատումն աշխատանքային իմաստով պետք է հարմար լինի ծնողների և ուսուցիչների համար` առանց ավելորդ բարդությունների: Երրորդ, դասընթացից ազատումն աշակերտի համար չպետք է հանգեցնի հակառակ հետևանքների, կամ էլ նա ենթարկվի խտրականության այլ ուսանողների կողմից[78]: Չորրորդ, դասընթացից հրաժարվելու պարագայում այլընտրանքային ու համապատասխան ուսուցման հնարավորությունները պետք է հասանելի լինեն հրաժարվողի համար: Վերջապես, պետք է հոգ տանել, որ հրաժարման իրավունք դրսևորող կողմը չպետք է ենթարկվի այնպիսի պահանջների, որոնցով նա ստիպված կլինի նրբանկատորեն բացահայտել իր հավատքի ինտիմ մանրամասները` ստանալու համար այդ իրավունքը[79]:

Դ. Կրոնների կամ հավատքների հետ կապված գործնական ու պոտենցիալ խնդիրների լուծումը

Կրոնի կամ հավատքի նկատմամբ չեզոքությունը նշանակում է, որ պետությունը չպետք է թշնամական վերաբերմունք ունենա կրոնների կամ հավատքների նկատմամբ և պետք է պահպանի օբյեկտիվության սկզբունքը: Այնուամենայնիվ, օբյեկտիվությունը երբեմն նշանակում է բարձրացնել հարցեր այն բացասական դերի վերաբերյալ, որ պատմության որոշ պահերի կարող են խաղացած լինել կրոնական կամ հավատքային համայնքների անդամները: Խնդիրն այստեղ քննական դատողություն զարգացնելն է, ինչպես նաև կրոնի կամ հավատքի որոշ խնդրահարույց կողմերի ճանաչման ու քննարկման հնարավորությունները բացելը` օբյեկտիվ ու հաստատված տվյալների հիման վրա չեզոք դիրքորոշման որդեգրման, ինչպես նաև կրոնների կամ հավատքների հետ կապված` ուսանողների ընտրության վրա ազդելուց խուսափելու միջոցով:

Սրանով ուսանողները տեղյակ են դառնում վարքագծի այն օրինակներին, որոնք կարող են հանգեցնել անհանդուրժողականության, բախման և նույնիսկ բռնության:

Այլ հարցեր կարող են ծագել այն պարագայում, երբ կրոնական կամ հավատքային խմբերը քննադատական դիրքորոշում են որդեգրում կառավարական կամ օրենսդրական քաղաքականության նկատմամբ: Կարևոր է իմանալ, որ, որպես կրոնի կամ հավատքի ազատության իրավունքի հետևանք, ո՛չ անհատները և ո՛չ էլ կրոնական համայնքները պարտավորված չեն ընդունել այն քաղաքականությունները կամ հավատքները, որոնք առաջ են մղում գործող քաղաքական ռեժիմները կամ էլ գերիշխող մտավորական ուղղությունները: Պետք է միասին ապրելու եղանակներ գտնվեն նրանց համար, ովքեր խորապես տարբերվող հավատքների կրողներ են:

Ե. Կրոնների կամ հավատքների մասին ամբողջական ուսուցումը

Կրոնների և հավատքների մասին ուսուցումը կատարվում է ոչ միայն կրթական ծրագրում առկա դասընթացների շրջանակներում, այլև այլ համատեքստերում, երբ ուսուցիչները և այլ դպրոցի ղեկավարներ ներազդում են ուսանողների օրինական կրոնական պահանջմունքների վրա: Կրոնի կամ հավատքի ազատության նկատմամբ հարգանքը սերմանվում է ոչ միայն կրթական ծրագրերով, այլև, որ ավելի կարևոր է, օրինակների միջոցով: Այսպիսով, ամեն անգամ, երբ դպրոցի անձնակազմը մերժում է կամ ընդունում հիմնավորված բողոքները, դրանով նրանք քայլ են կատարում, որը կարող է դպրոցական միջավայրում զարգացնել կամ վերացնել հանդուրժողականության մշակույթը և փոխադարձ հարգանքը: Դպրոցի ամբողջ անձնակազմը պետք է նրբանկատ լինի նման բողոքների նկատմամբ, որոնք հիմնված են կրոնի կամ հավատքի ազատության վրա, որպեսզի նվազի այդ բողոքներին կոպիտ պատասխան տալու հավանականությունը: Հաճախ բաց և ազատ ձևով շփվելով ծնողների և աշակերտների հետ ու անելով նվազագույն պահանջներից ավելին` նրանք կարող են մեծապես նպաստել դպրոցի կողմից հավատքային ու կրոնական տարբերությունների նկատմամբ հարգանքի իմպլիցիտ ուսուցանմանը:

Չնայած շատ օրինակների առկայությանը` կրոնական խորհրդանշաններին, կրոնական հագուստներին և կրոնական տոներին վերաբերող հարցերը մի կողմ են թողնված: Սրանք բարդ հարցեր են, որոնք առավել մանրամասն քննության կարիք ունեն և այս փաստաթղթի շրջանակներում չեն ներառվում: Տարբեր երկրներում այս հարցերի նկատմամբ մոտեցումները տարբեր են: Այս հարցերին լուծում տվող քաղաքականությունները և վարչական պրակտիկաներն օգնում են հարգանքի մշակույթի ամրապնդմանը: Օրինակ, ուսուցիչները կարող են հաճախ օգտվել տոնական ժամանակաշրջանից` կրոնների մասին ուսուցումը զգայական կազմակերպելու համար: Նրանք պետք է ուշադիր լինեն` տարբերակելու համար կրոնական տոնի մասին ուսուցումը կրոնական տոնը տոնելուց կամ այն օգտագործելով որպես պրոզելիտիզմի կամ այս կերպ սեփական համոզմունքները պարտադրելու միջոց: Սահմանագծերի անցկացումը կարող է առավել դժվար լինել, երբ տոնական օրերին իրականացվում են երաժշտական, թատերական կամ այլ միջոցառումներ: Տարբեր բնույթի կամ ոչ կրոնական ու հավատքային ուղղվածության ծրագրերն օգնում են հարգել մշակութային իրողությունների ճանաչման ու կրոնական արժեքների պարտադրման սահմանը: Ընդհանուր առմամբ, ուսուցիչները և վարչական անձնակազմը պետք է գործեն այնպես, որ հասարակության մեջ հարգանք սերմանեն ու որևէ մեկին չբացառեն:

Այս և նման այլ հարցերի կապակցությամբ խնդիրն այն է, որ կրոնի մասին ամենաարդյունավետ ուսուցումներից շատերը տեղի են ունենում օրինական կրոնական պահանջներին պատասխան գտնելու համատեքստում: Սրանք կարող են նոր մարտահրավերների տեղիք տալ, սակայն կարող են նաև լավ հնարավորություններ ընձեռել փոխադարձ հարգանքի ու փոխըմբռնման մթնոլորտ ամրապնդելու առումով:

VI. Եզրակացություններ ու հանձնարարություններ

Կրոնների և հավատքների մասին ուսուցումը կարող է հաջողված լինել, եթե հաշվի են առնված տարբեր տեղական ու ազգային դպրոցական համակարգերի ու ավանդույթների առանձնահատկությունները: Իրավաբաններն ու ուսուցիչները կոնսենսուսային համաձայնության են եկել հետևյալ եզրակացությունների շուրջ, որոնք պետք է հաշվի առնեն ԵԱՀԿ բոլոր անդամ պետությունները կրոնների և հավատքների մասին ուսուցումը պլանավորելիս:

Եզրակացություններ

Կրոնների և հավատքների մասին գիտելիքները կարող են ամրապնդել կրոնի կամ հավատքի ազատության` յուրաքանչյուրի իրավունքի հանդեպ հարգանք ունենալու կարևորությունը, ուժգնացնել ժողովրդավարական հասարակարգը, խթանել հասարակական բազմազանության ընկալումը և միաժամանակ բարձրացնել սոցիալական միասնականությունը:

Կրոնների և հավատքների մասին գիտելիքները մեծ պոտենցիալ ունեն կոնֆլիկտների նվազեցման առումով, որոնք հիմնված են այլոց հավատքների մասին պատկերացումների և այլոց իրավունքների նկատմամբ հարգանքի բացակայության վրա:

Կրոնների և հավատքների մասին գիտելիքները որակյալ կրթության էական մասն են : Պետք է շատ գիտելիքներ ունենալ պատմության, գրականության և արվեստի մասին, որոնք կօգնեն մարդուն ընդլայնել մշակութային մտահորիզոնը և խորացնել աշխարհայացքը անցյալի ու ներկայի վերաբերյալ:

Կրոնների և հավատքների մասին ուսուցումն արդյունավետ է, երբ այն համադրվում է այլոց իրավունքների նկատմամբ հարգանքի սերմանմամբ, նույնիսկ երբ հավատքների կամ կրոնների հետ կապված անհամաձայնություն կա: Կրոնի կամ հավատքի ազատության իրավունքը համամարդկային իրավունք է, որը ներառում է այլոց իրավունքները պաշտպանելու պարտավորությունը, ինչպես նաև մարդու արժանապատվության նկատմամբ հարգանքը:

Անհատի անձնական կրոնական (կամ ոչ կրոնական) հավատքները բավարար պատճառ չեն անձին կրոնների և հավատքների մասին ուսուցանելուց հեռու պահելու համար: Այս կապակցությամբ ամենակարևոր եզրակացությունները կապված են պրոֆեսիոնալ փորձի, ինչպես նաև մարդու իրավունքների նկատմամբ պարտավորությունների կամ հիմնական վերաբերմունքի հետ ընդհանրապես և կրոնի ու հավատքի ազատության հետ մասնավորապես:

Կրոնի կամ հավատքի ազատության իրավունքների խախտումներից խուսափելու նպատակով կարող է պահանջվել հիմնավոր քաղաքականությունների մշակում` ի պատասխան տարբեր կրոնական կարիքների բավարարման: Եթե նույնիսկ այն ուղղակիորեն չի պահանջվում օրենքով, նման ճկունությունը նպաստում է հանդուրժողականության մթնոլորտի և փոխադարձ հարգանքի ձևավորմանը:

Եթե կրոնների և հավատքների մասին ուսուցանող պարտադիր առարկանները բավարար չափով չեզոք են ու օբյեկտիվ, ապա նման դասընթացների մասնակցության պահանջը չի խախտում կրոնի կամ հավատքի ազատությունը (չնայած պետությունները ազատ են թույլատրելու ընդհանուր կամ մասնակի հրաժարում այդ դասընթացներից):

Հանձնարարություններ

ԵԱՀԿ անդամ պետություններին հանձնարարվում է`

Տարածել այս ուղեցուցային սկզբունքները ուսուցիչների, դպրոցների ղեկավարության, ուսանողական միությունների, ծնողական կազմակերպությունների, կրթական քաղաքականություն որոշողների և բոլոր նրանց շրջանակներում, ովքեր հետաքրքրված են կրոնների և հավատքների մասին ուսուցմամբ և հետևել այս սկզբունքներին, երբ նման դասընթաց կմշակվի ու կիրագործվի:

Այս ծրագրերի մշակումից ու իրագործումից հետո համապատասխան ստանդարտներ կիրառել և հաշվի առնել միջազգային կազմակերպությունների հանձնարարությունները, ներառյալ` ԵԱՀԿ պարտավորությունները, ինչպես նաև Եվրոպայի խորհրդի խորհրդարանական ասամբլեայի` ժողովրդավարական հասարակությունում կրոնական հանդուրժողականության վերաբերյալ հ. 1202 (1993) հանձնարարությունը, կրոնի և ժողովրդավարության վերաբերյալ հ. 1396 (1999) և կրթության ու կրոնի վերաբերյալ հ. 1720 (2005) հանձնարարությունները:

Գնահատել հանրային դպրոցներում առկա կրթական ծրագրերը, որոնք առնչվում են կրոնների և հավատքների մասին ուսուցանմանը, որոշելով` արդյո՞ք դրանք խթանում են հարգանքը կրոնի կամ հավատքի ազատության նկատմամբ, արդյո՞ք դրանք անկողմնակալ են, հավասարակշռված, ներառող, տարիքին համապատասխանող, պարտադրանքից ազատ և արդյո՞ք համապատասխանում են պրոֆեսիոնալ չափանիշներին:

Գնահատել այն գործընթացը, որն առաջնորդում է դեպի կրոնների և հավատքների մասին ուսուցանող կրթական ծրագրերի մշակումը և համոզվել, որ այդ գործընթացում հաշվի են առնված տարբեր կրոնական ու հավատքային համայնքների կարիքները , և որ բոլոր շահառու կողմերը հնարավորություն ունեն լսելի դարձնել իրենց ձայնը:

Քննել, թե ուսուցիչների վերապատրաստմամբ զբաղվող հաստատությունները որքանով կարող են ապահովել անհրաժեշտ պրոֆեսիոնալ ուսուցում կրոնների և հավատքների վերաբերյալ, որ խթանվի հարգանքը մարդու իրավունքների և մասնավորապես կրոնի կամ հավատքի ազատության նկատմամբ:

Որոշել, թե որքանով են ուսուցիչների վերապատրաստմամբ զբաղվող հաստատություններն ապահովում բավարար գիտելիքներ մարդու իրավունքների հիմնահարցերի, ինչպես նաև հասարակությունում առկա կրոնական ու ոչ կրոնական աշխարհայացքների բազմազանության ընկալման, տարբեր ուսուցման մեթոդաբանությունների (հատուկ ուշադրություն դարձնելով միջմշակութային մոտեցման վրա խարսխվածներին) վերաբերյալ :

Դյուրացնել այն գործընթացների կազմակերպումը, որոնք աջակցում են կրոնների ու հավատքների մասին ուսուցանող դասագրքերի հեղինակներին, խմբագիրներին և հրատարակիչներին այնպես, որ նրանք կարող են օպտիմալ չափով հարգալից լինել Թոլեդոյի ուղեցուցային սկզբունքների նկատմամբ:

Օգտվել կրոնի կամ հավատքի ազատության վերաբերյալ ԵԱՀԿ/ԺՀՄԻԳ խորհրդատվական խորհրդի փորձաքննությունից, երբ մշակվում կամ իրականացվում են կրոնների և հավատքների մասին ուսուցանող կրթական ծրագրերը, կամ երբ ստեղծվում կամ գնահատվում են ուսուցիչների վերապատրաստում իրականացնող հաստատություններն ու ծրագրերը:

------------------------------------------------------------------------------------------------------------------

[1] Որոշում հ. 13/06 անհանդուրժողականության և անխտրականության և փոխադարձ հարգանքի ու ըմբռնողության վերաբերյալ, պարագրաֆ 5.14 ,ԵԱՀԿ նախարարների խորհուրդ, Բրյուսել, 4-5-ը դեկտեմբերի, 2006, http://www.osce.org/documents/mcs/2006/12/22565\_en.pdf:

[2] Խորհրդատվական խորհուրդը փորձագիտական մարմին է, որը նշանակվում է ԺՀՄԻԳ-ի կողմից և գործում է իբրև կապող օղակ ԺՀՄԻԳ կրոնի կամ հավատքի ազատության վերաբերյալ փորձագետների խմբում ու ԺՀՄԻԳ-ին խորհուրդներ է տալիս կրոններին և հավատքներին վերաբերող հարցերում: Սկզբնապես հիմնված լինելով իբրև ԺՀՄԻԳ-ի կողմից նշանակված փորձագետների փոքր խումբ, այն առավել ընդլայնվեց և ներառավ ԵԱՀԿ մասնակից պետությունների նշանակած փորձագետներին: Այս կառուցվածքն արտացոլում է ժամանակի ընթացքում խմբի զարգացումը: «Խումբը» վերաբերում է առավել մեծ շրջանակի, որը ներառում է Խորհրդատվական խորհուրդը: Հետագայում այն կոչվեց Կրոնի կամ հավատքի ազատության վերաբերյալ փորձագետների խորհրդատվական խորհուրդ կամ ավելի պարզ` Խորհրդատվական խորհուրդ: Խումբը և խորհրդատվական խորհուրդը մշտապես աջակցում են ԵԱՀԿ մասնակից պետություններին կրոնի կամ հավատքի ազատությանը վերաբերող` ԵԱՀԿ պարտավորությունները կատարելիս:

[3] Այս փաստաթղթում «հավատքը» վերաբերում է այն գիտակցական համոզմունքին, որը հիմնարար է մարդու և աշխարհի համար: Տե՛ս այն սահմանումը, որ տվել է ԵԱՀԿ/ԺՀՄԻԳ կրոնի կամ հավատքի ազատության գծով փորձագետների խորհրդատվական խումբըGuidelines for Review of Legislation Pertaining to Religion or Belief, (Warsaw, ODIHR, 2004), p. 8:

[4] ԵԱՀԿ շատ երկրներում դժվար է հստակ սահմանազատում մտցնել մասնավոր և հանրային դպրոցների միջև: «Հանրային դպրոց» եզրը օգտագործվում է այս փաստաթղթում` մատնանշելով այն դպրոցը, որի կազմակերպումը, ֆինանսավորումը և ղեկավարումը պետական մարմնի (պետական, մարզային, տեղական և այլն) պատասխանատվության կամ ընդհանուր վերահսկողության տակ են: «Մասնավոր դպրոցը» այն դպրոցն է( չնայած նրան, որ կարող է աջակցություն (ներառյալ` ֆինանսական) ստանալ պետական աղբյուրներից), որի կազմակերպումը, ֆինանսավորումը և ղեկավարումը հենց դպրոցի կամ ոչ պետական հովանավորող մարմնի իրավասության շրջանակում են:

[5] Տե՛ս, օրինակ, Peter Schreiner, Friedhelm Kraft and Andrew Wright, Good Practice in Religious Education in Europe: Exmples and Perspectives of Primary Schools (Munster, Munster Lit, 2007):

[6] Adapted from Charles C. Haynes, A Teacher's Guide to Religion in the Public Schools (Nash­ville, First Amendment Center, 1999), p. 3.

[7] Սկզբունք VII, Եվրոպայի անվտանգության և համագործակցության կոնֆերանսի եզրափակիչ ակտը, Հելսինկի, 1-ը օգոստոսի 1975թ.,http://www.osce.org/documents/mcs/1975/08/ 4044\_en.pdf:

[8] ԵԱՀԿ նախարարական խորհրդի որոշումը հ.13/06, para. 14(b), op. cit. note 1:

[9] Ազգային փոքրամասնությունների կրթական իրավունքներին վերաբերող` Հաագայի հանձնարարությունները և բացատրական գրությունը, 1-ը հոկտեմբերի 1996թ.,http://www.osce.org/documents/hcnm/ 1996/10/2700\_en.pdf:

[10] Միջազգային փոխըմբռնման, համագործակցության և խաղաղության` կրթությանը վերաբերող հանձնարարություններ, ինչպես նաև մարդու իրավունքների և հիմնարար ազատությունների` կրթությանը վերաբերող հանձնարարություններ, որոնք ընդունվել են 1974թ. նոյեմբերի 19-ին գլխավոր կոնֆերանսի 19-րդ նիստում,http//www.unesco.org/education/nfsunesco/pdf/Peace\_e.pdf:

[11] The Dakar Framework for Action, Education for All: Meeting Our Collective Commitments, adopted by the World Education Forum, Dakar, Senegal, 26-28 April 2000, available athttp://unesdoc.unesco.org/images/0012/001211/121147e.pdf.

[12] Ավելի մանրամասն տե՛ս http://portal.unesco.org/culture/en/ev.php-URL\_ID=14008&URL\_DO= DO\_TOPIC&URL\_SECTION=201.html:

[13] Կրոնի կամ հավատքի ազատության, հանդուրժողականության և ոչ խտրական վերաբերմունքի առնչությամբ դպրոցական կրթությանը վերաբերող միջազգային խորհրդատվական կոնֆերանսի վերջնական փաստաթուղթ, մարդու իրավունքների հանձնաժողով, զեկույցը ներկայացվել է կրոնի կամ հավատքի ազատության գծով ՄԱԿ-ի հատուկ զեկուցող պրն Աբդելֆատահ Ամորի կողմից 2000/33, 2002թ. մարտի 14-ի E/CN.4/2002/73 մարդու իրավունքների հանձնաժողովի որոշման համապատասխան, Հավելված (վերատպված է այն փաստաթղթի հավելված 4-ում): Մադրիդի կոնֆերանսի նախապատրաստական աշխատանքը ևս վկայում է հավասարակշռված և բաց մոտեցումների կարևորությունը: Հատուկ զեկուցող Աբդեֆատահ Ամորի` 2001թ. պատրաստած հետազոտությունը և 78 երկրներում անկացրած հետազոտության արդյունքները ցույց են տալիս, որ «կրոնական կրթությունը պետք է դիտվի որպես մի գործիք, որով բաց եղանակով բոլոր կրոնական ուղղություններին վերաբերող գիտելիքներ ու արժեքներ են փոխանցվում, որի միջոցով անհատները հասկանում են իրենց` համայնքի անդամ լինելու մասին և ստեղծում են իրենց ուրույն ինքնությունը` ներդաշնակության մեջ գտնվելով այլ ինքնությունների հետ: Որպես այդպիսին` կրոնական կրթությունն արմատապես տարբերվում է կատեխեզիսից (հարց ու պատասխանի տեսքով քրիստոնեական դոգմատիկայի շարադրանքից) կամ աստվածաբանությունից, որն Աստծու բնության և կրոնական հավատքի հիմքերի մասին ձևական ուսուցում է և նպաստում է միջազգային չափանիշներով սահմանված առավել լայն կրթական շրջանակների ձևավորմանը»: «Կրոնական կրթության դերը հանդուրժողականության և ոչ խտրական վերաբերմունքի գործում» հետազոտությունը կատարվել է Ալբերտո դե լա Հերայի և Ռոզա Մարիա Մարտինեզ դե Կոդեսի (համակարգողներ) կողմից (La Libertad Religiosa en la Educacion Escolar (Madrid, Ministry of Justice, 2002), p. 37 (տե'ս նաև at http:// www.unhchr.ch/html/menu2/7/b/cfedu-basicdoc.htm): Տե'ս նաև Ամորի հետազոտությունը «Ռասայական խտրականություն, կրոնական անհանդուրժողականություն և կրթություն», որը ներկայացվել է Դուրբանի կոնֆերանսի նախապատրաստական կոմիտեի երկրորդ նիստին, ՄԱԿ-ի փաստաթուղթ A/CONF.189/PC.2/22, 3-ը մայիսի 2001թ.:

[14] Քաղաքակրթությունների ալյանսի բարձրաստիճան խմբի զեկույցը, 13-ը նոյեմբերի 2006թ., գլուխ VI, պարագրաֆ 6.8, http://www.unaoc.org/repository/HLG\_Report.pdf:

[15] Մարդու իրավունքների ու հիմնարար ազատությունների պաշտպանության եվրոպական կոնվենցիա, բացվել է ստորագրություն Եվրոպայի խորհրդի կողմից, 4-ը նոյեմբերի 1950թ., E.T.S. No. 5, ուժի մեջ է մտել 3-ը սեպտեմբերի 1953թ.http://conventions.coe.int/Treaty/en/Treaties/Html/005.htm:

[16] Եվրոպայի խորհրդի ազգային փոքրամասնությունների պաշտպանության շրջանակային կոնվենցիան H(1995)010 անդամ պետությունների կողմից ստորագրության համար բացվել է 1995թ. փետրվարի 1-ին և ուժի մեջ է մտել 1998թ. փետրվարի 1-ինhttp://www.coe.int/t/e/human\_rights/minorities/2.\_framework\_ convention\_(monitoring)/1.\_texts/:

PDF\_H (1995)010%20E%20FCNM%20and%20 Explanatory%20Report.pdf.

[17] Հանձնարարություն հ. 1720 (2005) կրթություն և կրոն, Խորհրդարանական վեհաժողովում 2005թ. հոկտեմբերի 4-ին տեղի ունեցած քննարկումը (27-րդ նիստ) (տե'ս Փաստաթուղթ 10673, Մշակույթի, գիտության և կրթության կոմիտեի զեկույցը, զեկուցող` պրն Շնայդեր), տեքստը ընդունվել է Վեհաժողովի կողմից 2005թ. հոկտեմբերի 4-ին (27-րդ նիստ), http://assembly.coe.int/main.asp?Link=/documents/adoptedtext/ta05/erec1720.htm.

[18] Ավելի մանրամասն տե'ս մշակութային համագործակցության Եվրոպայի կայքը,http://www.coe.int/t/e/cultural\_co-operation/education/intercultural\_ education/overview.asp:

[19] 2003-2006թթ. ավարտված ծրագրերի արդյունքների ու եզրակացությունների վերաբերյալ որոշումը. Կառուցելով ավելի մարդկային ու բաց Եվրոպա: Կրթական քաղաքականությունների դերը, Եվրոպական կրթության նախարարների մշտական կոնֆերանսի 22-րդ նիստը, Ստամբուլ, 4-5-ը մայիսի 2007թ.,http://www.coe.int/t/dg4/highereducation/News/Istanbul\_Resolution%20on%20: the%20results%20and%20conclusions\_EN.doc.pdf; John Keast (Ed.), Religious Diver­sity and Intercultural Education: A Reference Handbook for Schools, (Strasbourg, Council of Europe Publishing, 2007), pp. 11-15.

[20] Ռասայականության և անհանդուրժողականության դեմ եվրոպական հանձնաժողովի քաղաքականության մշակման ընդհանուր հանձնարարություն դպրոցական համակարգերի մեջ և միջոցով հ. 10, ընդունված է 10-ը դեկտեմբերի 2006թ. http://www.coe.int/t/e/human\_rights/ecri/1-ecri/3-general\_themes/1-policy\_recommen-dations/recommendation\_n10/eng-recommendation%20nr%2010.pdf:

[21] Կրթական համակարգերի պատասխանը ռասիզմի խնդիրներին, Եվրոպական միության խորհրդի որոշումը, 23-ը հոկտեմբերի 1995թ., պաշտոնական ամսագիր C 312, 23.11.1995 http://europa.eu/scadplus/leg/en/cha/c10413.htm:

[22] Տե՛ս, օրինակ, Մուսուլմանները Եվրոպական միությունում. խտրականություն և իսլամաֆոբիա» (Վիեննա, դեկտեմբեր, 2006http://eumc.europa.eu/eumc/material/pub/muslim/Manifestations\_EN.pdf:

[23] Robert Jackson, Siebren Miedema, Wolfram Weisse, and Jean-Paul Willaime, (Eds.), Reli­gion and Education in Europe: Developments, Contexts and Debates (Munster, Waxmann, 2007).

[24] Հելսինկիի եզրափակիչ ակտը, op. cit. note 7:

[25] 1989թ. ԵԱՀԿ անդամ պետությունների ներկայացուցիչների` Վիեննայի հանդիպման եզրափակիչ փաստաթուղթը, որը գումարվել է կոնֆերանսին հաջորդած եզրափակիչ ակտի սկզբունքների հիման վրա, Վիեննա, 17-ը հունվարի 1989թ.,http://www.osce.org/documents/mcs/1989/01/16059\_en.pdf:

[26] Քաղաքացիական ու քաղաքական իրավունքների միջազգային պայմանգիր, որն ընդունվել ու բացվել է ստորագրության համար Գլխավոր ասամբլեայի կողմից 1966թ. դեկտեմբերի 16-ին, GA Res. 2200A (XXI), 21 UN GAOR Supp. (No. 16) at 52, ՄԱԿ փաստ. A/6316 (1966), 999 UNTS 171, ուժի մեջ է մտել 23-ը մարտի 1976թ.http://www.unhchr.ch/html/menu3/b/a\_ccpr.htm:

[27] ECHR, op. cit. note 15.

[28] Կոկինակիսն ընդդեմ Հունաստանի (ECtHR, App. No. 14307/33, 1993), para. 31:

[29] ՄԱԿ-ի մարդու իրավունքների կոմիտե, Ընդհանուր մեկնաբանություն հ. 22(48), մտքի, խղճի և կրոնի ազատության իրավունք (հոդված 18) (48-րդ նիստ, 1993), ՄԱԿ-ի փաստ. CCPR/C/21 Rev. 1/Add. 4 (1993), վերատպված է ՄԱԿ-ի փաստ. HRI/GEN/1/Rev. 8 at 194 (2006). Պարագրաֆ 2-ը սահմանում է. « Հոդված 18-ը պաշտպանում է թեիստական, ոչ թեիստական և աթեիստական հավատքները, ինչպես նաև որևէ կրոն կամ հավատք չդավանելու իրավունքը: «Հավատք» և «կրոն» հասկացությունների մեկնաբանության շրջանակը բավական մեծ է: Հոդված 18-ը իր կիրառելիությամբ չի սահմանափակվում միայն ավանդական կրոններով կամ ավանդական կրոնների ինստիտուցիոնալ բնութագրիչներին կամ պրակտիկաներին նման կրոններով և հավատքներով»:

[30] Նույն տեղում, պարագրաֆ 8:

[31] Մարդու իրավունքների եվրոպական դատարան, op. cit. note 15:

[32] Տե'ս, օրինակ, Սերֆն ընդդեմ Հունաստանի (EctHR, App. No. 38178/97, 1999), պարագրաֆ 53:

[33] Տե'ս, օրինակ, Եհովայի վկաների Գլդանի համայնքն ընդդեմ Վրաստանի (ECtHR, App. No. 71156/01, 2007), պարագրաֆ 131, Չաար Շալոմ վե Ծեդեկը ընդդեմ Ֆրանսիայի (ECtHR, App. No. 27417/95, 2000), պարագրաֆ 84:

[34] Ընդհանուր մեկնություն հ. 22, պարագրաֆ 6, op.cit. note 29:

[35] Նույն տեղում:

[36] Տե՛ս Եհովայի վկաների Գլդանի համայնքն ընդդեմ Վրաստանի, պարագրաֆ 131. op. cit. note 33:

[37] Վիեննայի եզրափակիչ փաստաթուղթ, op. cit. note 25:

[38] Մարդու իրավունքների և հիմնարար ազատությունների պաշտպանության կոնվենցիային կից արձանագրություն, CETS հ. 009, բացվել է անդամ պետությունների կողմից ստորագրության համար 1952թ. մարտի 20-ին, ուժի մեջ է մտել 1954թ. մայիսի 18-ին, Html/009.htm (այսուհետ` ՄԻԵԿ արձանագրություն հ. 1):

[39] Քաղաքացիական և քաղաքական իրավունքների միջազգային պայմանագիր, op. cit. note 26.

[40] Կոմիտեն չի համարում, որ ֆիննական օրենսդրության համապատասխան բաժինների պահանջների համաձայն` կրոնների պատմության ուսուցումը կրոնական կրթության փոխարեն պետք է տրվի այն դպրոցների աշակերտներին, որոնց ծնողները կամ օրինական խնամակալները 18(4)-րդ հոդվածի համաձայն` առարկում են կրոնական կրթության դեմ, և եթե նման այլընտրանքային դասընթացը կատարվում է չեզոք և օբյեկտիվ ճանապարհով և հարգում է որևէ կրոնի նկատմամբ հավատ չունեցող ծնողների և խնամակալների համոզմունքները: Հարտիկայնենը ընդդեմ Ֆինլանդիայի (HRC, 1981), պարագրաֆ 10.4:

[41] Երեխայի իրավունքների մասին կոնվենցիա, ընդունվել և բացվել է ստորագրություն վավերացման և միացման համար Գլխավոր ասսամբլեայի 44/25 որոշման համաձայն 1989թ. նոյեմբերի 20-ին, GA Res. 44/25, UN GAOR, 44-րդ նստաշրջան, Հավել. հ. 49, հոդվ. 32 (1), ՄԱԿ-ի փաստ. A/44/49 (1989), ուժի մեջ է մտել 1990թ. սեպտեմբերի 2-ին,http://www.ohchr.org/english/law/pdf/crc.pdf:

[42] Հաագայի հանձնարարություն, op. cit. note 9:

[43] Մարդու իրավունքների համընդհանուր հռչակագիրն ընդունվել և հռչակվել է 1948թ. դեկտեմբերի 10-ի Գլխավոր ասամբլեայի 217 Ա (III) որոշմամբ, GA Res. 217 (A) (III), UN Doc A/810 at 71, http://www.un.org/Overview/rights.html:

[44] Երեխաների իրավունքների կոնվենցիա (CRC), նախաբան, op.cit. note 41:

[45] Երեխաների իրավունքների կոնվենցիա (CRC), հոդ. 29, op.cit. note 41:

[46] Կրոնի և հավատքի վրա հիմնված խտրականության և անհանդուրժողականության բոլոր ձևերի վերացմանն ուղղված հռչակագիրն ընդունվել և հռչակվել է 1981թ. նոյեմբերի 25-ի Գլխավոր ասամբլեայի 36/55 որոշմամբ, GA Res. 36/55, UN GAOR, 36-րդ նստաշրջան http//www.unhchr.ch/html/menu3/b/d\_intole.htm:

[47] Տե'ս Ժակ Դելորես, Ուսուցում. ներքին գանձեր, Քսանմեկերորդ դարում կրթության միջազգային հանձնաժողովի կողմից ՅՈՒՆԵՍԿՕ-ին ներկայացված զեկույցը (ՅՈՒՆԵՍԿՕ-ի հրատարակություն, 1996թ.), http://www.unesco.org/delors/: «Ուսուցում` լինելու համար»-ը մատնանշելու պարագայում Դելորեսի զեկույցի նախաբանը (http://www.unesco.org/delors/utopia.htm,( հղում «Ուսուցում `լինելու համար» սահմանման) նշում է, որ «բոլոր մարդիկ իրենց մանկության և երիտասարդության ժամանակ պետք է ստանան այնպիսի կրթություն, որը նրանց թույլ կտա զարգացնել իրենց անկախությունը, քննողական մտածողությունը և դատողականությունը, որպեսզի նրանք կարողանան իրենց կյանքի տարբեր իրավիճակներում լավագույն որոշումներ ընդունել»: «Ուսուցում` միասին ապրելու համար»-ը մատնանշում է `«զարգացնել այլ մարդկանց և նրանց պատմությունը, ավանդույթները և հոգևոր արժեքները ընկալելու ոգին, համաձայն որի` մենք բոլորս փոխկապակցված ենք, և ռիսկերի ու մարտահրավերների ընդհանուր վերլուծությունը կխթանի իրականացնել ընդհանուր ծրագրեր և խաղաղ ճանապարհով հանգուցալուծել անխուսափելի կոնֆլիկտները»: Դելորեսի զեկույցը նաև 2006թ. ՅՈՒՆԵՍԿՕ-ի միջմշակութային կրթության ուղեցույցների հրատարակման սկզբնակետն էր: Այս հրատարակության առցանց(օնլայն) տարբերակը տե'ս http://unesdoc.unesco.org/images/0014/001478/147878e.pdf:

[48] «Պրոֆեսիոնալ» եզրը տարբեր համատեքստերում տարբեր իմաստներ ունի: Օրինակ, գոյություն ունի կրոնների և հավատքների ուսուցման գիտական և ակադեմիական ուսումնասիրության և հրատարակության բավականին զարգացած ոլորտ: Կրոնական կրթության վերաբերյալ բրիտանական ամսագիրը նման գիտական ամսագրի լավագույն օրինակն է http://www.tandf.co.uk/journals/titles/01416200.asp:

[49] Տե'ս Cesar Birzea, “Lifelong learning for social inclusion“, paper presented at the 22nd Standing Conference of European Ministers of Education, Istanbul, 4-5 May 2007, op. cit. note 19:

[50] Ներառումը այստեղ վերաբերում է այնպիսի վերաբերմունքի, որը «կարգավիճակի, հավատքի, դասակարգի կամ էթնիկ պատկանելության հիման վրա չի մեկուսացնում կամ բացառում այլոց», Keast, p. 23, op.cit. note 19:

[51] Տե'ս Մաս IV:

[52] «Կրոնի մասին ուսուցումը» ներառում է կրոնի բնույթի, հավատքների ուսուցման, կենսակերպի, աղբյուրների, պրակտիկաների և արտահայտման ձևերի հետազոտությունն ու ուսումնասիրությունը: Այն վերաբերում է նաև առանձին կրոնների վերաբերյալ ուսանողների գիտելիքներին ու փոխըմբռնմանը, և թե ինչպես են դրանք հարաբերվում, ինչպես նաև վերաբերում է կրոնի բնույթի ու բնութագրիչների ուսումնասիրությանը: Այն ներառում է մեկնաբանության, վերլուծության ու բացատրության հետ կապված հմտությունները: Աշակերտները սովորում են հաղորդել իրենց գիտելիքներն ու ընկալումները հատուկ բառարանի գործածմամբ: «Կրոնից սովորելը» վերաբերում է կրոնի մասին սովորելու լույսի ներքո ուսանողների և այլոց փորձառությունների հետ կապված պատասխաններին և ռեֆլեքսիաներին: Այն զարգացնում է աշակերտների` կրոնի ուսուցման վերաբերյալ կիրառման, մեկնաբանության և գնահատման ունակությունները:

[53] Ուսանողակենտրոն մանկավարժությունը զարգացած է ԵԱՀԿ անդամ որոշ պետություններում` Կանադայում, Ֆինլանդիայում, Նիդեռլանդների Թագավորությունում, Շվեդիայում և Միացյալ Թագավորությունում:

[54] Դրանցից մի քանիսը լուսաբանված են հետևյալ աշխատության մեջ. Michael H. Grimmitt, (Ed.), Pedagogies of Religious Education: Case Studies in the Research and Development of Good Pedagogic Practice in RE (Great Wakering, Essex, McCrimmons Publishing Co. Ltd, 2000):

[55] Keast, op.cit. note 19.

[56] «Իրավասությունը» սահմանվում է որպես այնպիսի ունակություն, որը բավարարում է որոշակի համատեքստում առաջացած բարդ պահանջները` հոգեբանական նախապայմանների մոբիլիզացման միջոցով (այդ թվում` իմացաբանական և ոչ իմացաբանական կողմերով): Իր հերթին, ունակությունները միայն ներկայացնում են որոշակի գործունեության ասպարեզում իրավասության միայն մեկ բաղադրիչը` սահմանփակելով որոշ մասնագիտացված ունակություններ (օր.` որոշակի հմտություններով օժտված խմբում աշխատելու ունակությունը) Birzea, op. cit. note 49:

[57] ՅՈՒՆԵՍԿՕ-ի հանձնարարություններ, op.cit. note 10:

[58] Նույն տեղում:

[59] Միջմշակութային փոխըմբռնման նպատակով կրթության մեջ ուսուցիչների վերապատրաստմանը վերաբերող` Եվրոպայի խորհրդի նախարարների կոմիտեի (1984)հ. 18 (84) հանձնարարությունը կարևոր է միգրացիայի գործընթացի համատեքստում, 25-ը սեպտեմբերի 1984թ., (84) 18 http://www.unhcr.org/cgi-bin/texis/vtx/:

refworld/rwmain?page=publisher&docid=4278de154&skip=&publisher=COEMINISTERS.

[60] ԵԱՀԿ նախարարական խորհրդի որոշում հ. 13/06, նախաբան, op.cit. note 1.

[61] Օրինակ, Հյուսիսային Իռլանդիայում կատարված հետազոտությունը ցույց տվեց, որ միայն իրենց ուսուցչական կրթության վերջին տարվա այցելողների 36 տոկոսն է իրեն պատրաստ համարում դասասենյակում բազմազանությունն ընկալելու համար: Տե'ս Martin Hagan and Claire McGlynn, Moving Barriers: promoting learning for diversity in initial teacher education”, Intercultural Education, Vol. 15, No. 3, September 2004, pp. 243-252. Այս հարցի կապակցությամբ այլ ուսումնասիրություններից են Maurice Craft (Ed.), Teacher Education in Plural Societies: An International Review (London, Falmer, 1996); Larissa Vassilchenko and Karmen Trasberg,“Estonian teachers in the late 1990s: their willingness and preparedness for work in a multicultural classroom”, Intercultural Education, Vol. 1, No. 1, April 2000, pp. 65-78; Odet Moliner Garcia and Rafaela Garcia Lopez, “Teachers’ initial training in cultural diversity in Spain: attitudes and pedagogical strategies”, Intercultural Education, Vol. 16, No. 5, December 2005, pp. 433-442. Ամերիկյան կրթական հետազոտությունների ասոցիացիայի համար կատարված մի վերլուծություն նույնիսկ ցույց տվեց, որ մինչև ուսուցանելը ուսուցիչները բացասական վերաբերմունք ունեն այլ մշակույթների նկատմամբ, քանի որ շատ քիչ փորձառություն ունեն դրանց կապակցությամբ և չեն ցանկանում ուսուցանել քաղաքաբնակ վայրերում, որտեղ մեծ է փոքրամասնություններ ներկայացնող ուսանողների քանակը: Տե'ս Etta Hollins and Maria Torres Guzman, ”Research on preparing teachers for diverse populations”in Marylin Cochran-Smith and Kenneth M. Ziechner (Eds), Studying Teacher Education: The Report of the AERA Panel on Research in Teacher Education (Mahwah, NJ, Lawrence Erlbaum Associates, 2000), pp. 477-548:

[62] Տե՛ս, օրինակ, Keast, op. cit. note 19:

[63] Thomas D. Snyder and Charlene M. Hoff man, Digest of Education Statistics 2001 (Washington DC,National Center for Education Statistics, US Department of Education, 2002).

[64] Հետազոտող Սոնիա Նիետոն այս կապակցությամբ նշում է. «Մեծ անհրաժեշտություն կա կրթության ոլորտում վարձել տարբեր ուսուցչական անձնակազմի: Այն փաստը, որ դու ունես տարբեր ուսուցչական անձնակազմ, դու նաև ունես տարբեր փորձառություններ, աշխարհայացքներ, որոնք հարստացնում են յուրաքանչյուրի առօրյան»: Տե'ս Sonia Nieto, “Solidarity, courage and heart: what teacher educators can learn from a new generation of teachers”, Intercultural Education, Vol. 17, No. 5, December 2006, pp. 457-473:

[65] Տե'ս, օրինակ, Laurie Shepherd Johnson, “The Diversity Imperative: building a culturally responsive school ethos“, Intercultural Education, Vol. 14, No. 1, March 2003, pp. 17-30:

[66] Հելսինկիի եզրափակիչ ակտ, Համագործակցություն և փոխանակում կրթության ոլորտում, IV (e) op.cit. note 7:

[67] Տե՛ս Մանուսակիսն ընդդեմ Հունաստանի (ECtHR, App. No. 18748 /91, 1996), para. 49-52:

[68] Տե՛ս, օրինակ, Florey v. Sioux Falls School District, 49-5,619 F.2d 1311 (8th Cir.), cert. denied, 449 U.S. 987 (1980), Clever v. Cherry Hill Township Board of Education, 838 F. Supp. 629 (D.N.J. 1993); New York State School Boards Ass’n v. Sobol, 591 N.E.2d 1146 (N.Y. 1992), cert. denied, 506 U.S. 909 (1992):

[69] ICCPR, art. 18(3), op. cit. note 26.

[70] Ընդհանուր մեկնություն հ. 22 (48), պարագրաֆ 8, op. cit. note 29:

[71] Տե՛ս Ֆոլգերն ընդդեմ Նորվեգիայի (ECtHR, App. No. 15472/02, 29 June 2007), para. 84 (h):

[72] Ընդհանուր մեկնություն հ. 22, op.cit. note 29:

[73] Նույն տեղում:

[74] Abington Sch. Dist. v. Shempp, 374 U.S. 203, 300-301 (1961) (Brennan, J., concurring).

[75] Փրկության բանակի Մոսկվայի մասնաճյուղն ընդդեմ Ռուսաստանի (ECtHR, App. No. 72881/01, 5 October 2006), para. 92:

[76] Folgerш v. Norway, op. cit. note 71; Leirvеg v. Norway (UN Human Rights Committee, CCPR/C/82/D/1155/2003, Communication No. 1155/2003, 23 November 2004), available at http://www.unhchr.ch/tbs/doc.nsf/(Symbol)/6187ce3dc0091758c1256f7000526973?Opendocument.

[77] Zengin v. Turkey (ECtHR, App. No. 1448/04, 9 October 2007).

[78] Նույն տեղում, պարագրաֆ 45 (14.6):

[79] Նույն տեղում, պարագրաֆ 98: